**(Návrh)**

**ZÁKON**

z ... 2017

**ktorým sa mení a dopĺňa zákon č. 435/2001 Z. z. o patentoch, dodatkových ochranných osvedčeniach a o zmene a doplnení niektorých zákonov (patentový zákon) v znení neskorších predpisov a ktorým sa menia a dopĺňajú niektoré zákony**

Národná rada Slovenskej republiky sa uzniesla na tomto zákone:

**Čl. I**

Zákon č. 435/2001 Z. z. o patentoch, dodatkových ochranných osvedčeniach a o zmene a doplnení niektorých zákonov (patentový zákon) v znení zákona č. 402/2002 Z. z., zákona č. 84/2007 Z. z., zákona č. 517/2007 Z. z., zákona č. 495/2008 Z. z. a zákona č. 125/2016 Z. z. sa mení a dopĺňa takto:

**1.** Poznámka pod čiarou k odkazu 1 znie: „1) Zmluva o patentovej spolupráci dojednaná vo Washingtone 17. júna 1970 v platnom znení (oznámenie Federálneho ministerstva zahraničných vecí č. 296/1991 Zb.).“.

**2.** Poznámka pod čiarou k odkazu 2 znie: „2) Zákon č. 202/2009 Z. z. o právnej ochrane odrôd rastlín.“.

**3.** Poznámka pod čiarou k odkazu 3 znie: „3) Dohovor o medzinárodných výstavách dojednaný v Paríži 22. novembra 1928 v platnom znení (Zbierka zákonov o nariadení štátu Československého č. 46/1932 Sb. z. a n.).“.

**4.** Nadpis nad § 10 sa vypúšťa a vkladá sa nadpis § 10, ktorý znie: „Pôvodca vynálezu“.

**5.** V § 10 ods. 1 sa na konci bodka nahrádza čiarkou a pripájajú sa tieto slová: „ak tento zákon neustanovuje inak.“.

**6.** § 11 vrátane nadpisu znie:

„§ 11

Zamestnanecký vynález

(1) Ak pôvodca v rámci plnenia úloh z pracovnoprávneho vzťahu, obdobného pracovného vzťahu alebo členského vzťahu vytvoril vynález (ďalej len „zamestnanecký vynález“), právo na riešenie patrí zamestnávateľovi, ak sa účastníci tohto vzťahu nedohodli inak. Právo na pôvodcovstvo tým nie je dotknuté. Ak tento zákon neustanovuje inak, na právne vzťahy zo zamestnaneckého vynálezu sa vzťahujú ustanovenia Občianskeho zákonníka.

(2) Pôvodca, ktorý vytvoril zamestnanecký vynález, je povinný zamestnávateľa o tejto skutočnosti bez odkladu písomne upovedomiť a zároveň mu odovzdať všetky podklady potrebné na posúdenie vynálezu. V upovedomení pôvodca najmä opíše technický problém a jeho riešenie, vznik a podstatu zamestnaneckého vynálezu tak, aby odborník v danej oblasti techniky vynález mohol uskutočniť.

(3) Zamestnávateľ môže uplatniť voči pôvodcovi právo na riešenie, a to písomne v lehote troch mesiacov od riadneho upovedomenia podľa odseku 2. Za uplatnenie práva na riešenie podľa predchádzajúcej vety sa považuje aj podanie prihlášky, európskej patentovej prihlášky alebo medzinárodnej prihlášky, ktorej predmetom je zamestnanecký vynález a v ktorej je riadne označený jeho pôvodca. Ak zamestnávateľ uplatní právo na riešenie, je povinný bezodkladne písomne informovať pôvodcu o zvolenom spôsobe ochrany zamestnaneckého vynálezu, najmä o podanej prihláške, európskej patentovej prihláške alebo medzinárodnej prihláške.

(4) Ak zamestnávateľ v ustanovenej lehote podľa odseku 3 neuplatní riadne právo na riešenie alebo v tejto lehote písomne oznámi pôvodcovi, že právo na riešenie neuplatňuje, prechádza toto právo na pôvodcu.

(5) Do uplynutia lehoty na uplatnenie práva na riešenie podľa odseku 3 alebo do uplatnenia práva na riešenie podľa odseku 3 alebo do prechodu práva na riešenie na pôvodcu podľa odseku 4, podľa toho, ktorá skutočnosť nastane skôr, sú zamestnávateľ a pôvodca povinní zachovávať o zamestnaneckom vynáleze mlčanlivosť voči tretím osobám. Ak zamestnávateľ v ustanovenej lehote podľa odseku 3 uplatnil právo na riešenie, pôvodca je ďalej povinný zachovávať o zamestnaneckom vynáleze mlčanlivosť voči tretím osobám až do sprístupnenia vynálezu verejnosti v súlade so všeobecne záväznými právnymi predpismi. Ak právo na riešenie prešlo na pôvodcu podľa odseku 4, zamestnávateľ je ďalej povinný zachovávať o zamestnaneckom vynáleze mlčanlivosť voči tretím osobám až do jeho sprístupnenia verejnosti v súlade so všeobecne záväznými právnymi predpismi.

(6) Pôvodca, voči ktorému sa uplatnilo právo na riešenie podľa odseku 3, má vo vzťahu k zamestnávateľovi právo na primeranú odmenu. Pri určení výšky odmeny je rozhodujúci technický a hospodársky význam zamestnaneckého vynálezu a prínos dosiahnuteľný jeho využitím alebo iným uplatnením, pričom sa prihliada na materiálny podiel zamestnávateľa na vytvorení zamestnaneckého vynálezu a na rozsah a obsah pracovných úloh pôvodcu.

(7) Ak odmena podľa odseku 6 zjavne nezodpovedá prínosu dosiahnutému neskorším využitím alebo iným uplatnením zamestnaneckého vynálezu alebo ak bola odmena zamestnávateľom určená paušálnou sumou bez zohľadnenia podmienok podľa odseku 6, pôvodca má právo na dodatočné vyrovnanie. Po uplynutí troch rokov od uplatnenia práva na riešenie je zamestnávateľ na základe písomnej žiadosti pôvodcu povinný poskytnúť pôvodcovi podklady nevyhnutné na určenie výšky dodatočného vyrovnania. Ak zamestnávateľ poskytne pôvodcovi informácie označené zamestnávateľom ako dôverné, nesmie pôvodca tieto informácie prezradiť tretej osobe ani ich použiť pre seba v rozpore s účelom, na ktorý sa mu poskytli. Pôvodca môže právo na dodatočné vyrovnanie uplatniť najskôr po uplynutí troch rokov od uplatnenia práva na riešenie zamestnávateľom. Právo na dodatočné vyrovnanie nezanikne skôr, ako trvá ochrana zamestnaneckého vynálezu.

(8) Práva a povinnosti vyplývajúce z ustanovení odsekov 1 až 7 zostávajú po zániku právneho vzťahu medzi pôvodcom a zamestnávateľom nedotknuté. V prípade porušenia niektorej z povinností vyplývajúcich z odsekov 2 až 7 sa poškodený môže domáhať náhrady škody alebo inej ujmy.

(9) Spolupôvodcovia majú právo na primeranú odmenu podľa odseku 6 a právo na dodatočné vyrovnanie podľa odseku 7 v rozsahu, v akom sa podieľali na vytvorení zamestnaneckého vynálezu. Ak sa spolupôvodcovia nedohodnú inak alebo ak inak nerozhodne súd, platí, že podiel spolupôvodcov na vytvorení zamestnaneckého vynálezu je rovnaký.“.

**7.** V § 12 sa vkladá nadpis, ktorý znie: „Prechod a prevod práva na riešenie“.

**8.** V § 12 ods. 1 sa za slovo „riešenie“ vkladajú slová „s výnimkou práva na pôvodcovstvo“ a slová „v § 10 ods. 1 a 3 alebo v § 11 ods. 1“ sa nahrádzajú slovami „v § 10 ods. 1 a 3 alebo § 11 ods. 1 a 4.“

**9.** V § 12 ods. 4 sa vypúšťa druhá veta.

**10.** Poznámka pod čiarou k odkazu 6 znie: „6) Parížsky dohovor na ochranu priemyselného vlastníctva z 20. marca 1883, revidovaný v Bruseli 14. decembra 1900, vo Washingtone 2. júna 1911, v Haagu 6. novembra 1925, v Londýne 2. júna 1934, v Lisabone 31. októbra 1958 a v Štokholme 14. júla 1967 (vyhláška ministra zahraničných vecí č. 64/1975 Zb. v znení vyhlášky ministra zahraničných vecí č. 81/1985 Zb.).“.

**11.** Poznámka pod čiarou k odkazu 7 znie: „7) Dohoda o založení Svetovej obchodnej organizácie (oznámenie Ministerstva zahraničných vecí Slovenskej republiky č. 152/2000 Z. z.).“.

**12.** Poznámka pod čiarou k odkazu 8a znie: „8a) Zákon č. 362/2011 Z. z. o liekoch a zdravotníckych pomôckach a o zmene a doplnení niektorých zákonov v znení neskorších predpisov.“.

**13.** V § 19 sa na konci bodka nahrádza čiarkou a pripájajú sa tieto slová: „ak súd nerozhodne inak.“.

**14.** § 20 vrátane nadpisu znie:

„§ 20

Spolumajiteľstvo patentu

(1) Ak tento zákon neustanovuje inak, na úpravu vzťahov medzi spolumajiteľmi patentu sa primerane použijú ustanovenia Občianskeho zákonníka. 9) Spolumajiteľský podiel k patentu sa odvodzuje od rozsahu práva na riešenie, ak sa spolumajitelia nedohodnú inak.

(2) Na základe žiadosti doloženej písomnou dohodou uzatvorenou medzi majiteľom alebo všetkými spolumajiteľmi a osobou, ktorá má právo na riešenie podľa § 10 až 12, úrad zapíše takú osobu do registra ako spolumajiteľa.

(3) Každý zo spolumajiteľov má právo využívať vynález, ktorý je predmetom patentu, ak sa spolumajitelia nedohodnú inak. V prípade neoprávneného zásahu do výlučných práv podľa § 15 môže každý zo spolumajiteľov uplatniť nároky podľa § 32 v konaní podľa Civilného sporového poriadku alebo osobitného predpisu. 9a) Len čo sa začalo konanie podľa prechádzajúcej vety alebo sa právoplatne skončilo, nie sú žaloby alebo návrhy podľa osobitného predpisu 9a) ďalších spolumajiteľov pre tie isté nároky z toho istého neoprávneného zásahu prípustné; to nie je na ujmu práva týchto spolumajiteľov pripojiť sa k začatému sporu ako intervenienti. Právoplatné rozhodnutia o nárokoch podľa § 32 ods. 1 vydané na základe žaloby i len jedného spolumajiteľa sú záväzné aj pre ďalších spolumajiteľov; tým nie je dotknuté uplatnenie nárokov spolumajiteľov podľa § 32 ods. 2.

(4) Na poskytnutie práva využívať vynález chránený patentom tretej osobe sa vyžaduje súhlas všetkých spolumajiteľov, ak sa spolumajitelia nedohodnú inak. Tým nie je dotknuté právo spolumajiteľa disponovať (§ 21 až 23) so svojím spolumajiteľským podielom.

(5) Dohoda o zrušení spolumajiteľstva a o vzájomnom vyrovnaní musí byť písomná, inak je neplatná. Dohoda nadobúda právne účinky voči tretím osobám dňom zápisu do registra.

(6) Ak spolumajiteľ nemá právneho nástupcu, po smrti alebo zániku spolumajiteľa prechádza jeho podiel na ostatných spolumajiteľov v pomere zodpovedajúcom ich spolumajiteľským podielom. To platí aj v prípade, že sa spolumajiteľ vzdá svojho podielu.

(7) Na úpravu vzťahov medzi spoluprihlasovateľmi sa primerane použijú ustanovenia odsekov 1 až 6.“.

V poznámke pod čiarou k odkazu 9 sa vypúšťajú slová „Občianskeho zákonníka“.

Poznámka pod čiarou k odkazu 9a znie: „9a) Zákon č. 307/2016 Z. z. o upomínacom konaní a o doplnení niektorých zákonov.“.

**15.** V § 21 ods. 1 sa na konci pripája táto veta: „Čiastočný prevod patentu nie je prípustný.“.

**16.** V § 21 odseky 2 a 3 znejú:

„(2) Prevod patentu nadobúda právne účinky voči tretím osobám dňom zápisu do registra. Práva tretích osôb nadobudnuté pred dňom zápisu prevodu patentu do registra zostávajú zachované.

(3) Zápis prevodu patentu vykoná úrad na základe žiadosti, ktorú je oprávnená podať ktorákoľvek zo zmluvných strán.“.

**17.** § 21 sa dopĺňa odsekmi 4 a 5, ktoré znejú:

„(4) Nadobúdateľ patentu môže vykonávať úkony voči úradu až po doručení žiadosti o zápis prevodu patentu s výnimkou zaplatenia poplatku za udržiavanie platnosti patentu (ďalej len "udržiavací poplatok") podľa osobitného predpisu, 13a) a podania žiadosti podľa odseku 3.

(5) Ustanovenia odsekov 1 až 4 sa primerane použijú aj na prevod práv z prihlášky.“.

**18.** V § 22 ods. 2 prvej vete sa slová „odo dňa“ nahrádzajú slovom „dňom“ a vypúšťa sa druhá a tretia veta.

**19.** § 22 sa dopĺňa odsekmi 4 až 6, ktoré znejú:

„(4) Zápis prechodu patentu vykoná úrad na základe žiadosti jeho pôvodného majiteľa alebo jeho nového majiteľa.

(5) Nový majiteľ patentu môže vykonávať úkony voči úradu až po doručení žiadosti o zápis prechodu patentu s výnimkou zaplatenia udržiavacieho poplatku podľa osobitného predpisu, 13a) a podania žiadosti podľa odseku 4.

(6) Ustanovenia odsekov 1 až 5 sa primerane použijú aj na prechod práv z prihlášky.“.

**20.** § 23 a 24 vrátane nadpisov znejú:

„§ 23

Záložné právo

(1) K patentu možno zriadiť záložné právo. Zriadenie záložného práva k časti patentu nie je prípustné.

(2) Ak tento zákon neustanovuje inak, na vznik, zánik a výkon záložného práva sa vzťahujú ustanovenia Občianskeho zákonníka.10)

(3) Zmluva o zriadení záložného práva musí mať písomnú formu, inak je neplatná.

(4) Úrad na žiadosť záložného veriteľa alebo záložného dlžníka vykoná zápis záložného práva do registra alebo výmaz záložného práva z registra.

(5) Ustanovenia odsekov 1 až 4 sa primerane použijú aj na záložné právo k prihláške.

§ 24

Licenčná zmluva

(1) Majiteľ patentu môže udeliť inej osobe oprávnenie na využívanie vynálezu chráneného patentom (ďalej len „licencia“) licenčnou zmluvou.

(2) Ak tento zákon neustanovuje inak, na vznik, zánik a výkon práv z licenčnej zmluvy sa vzťahujú ustanovenia Obchodného zákonníka.12)

(3) Licenčná zmluva nadobúda právne účinky voči tretím osobám odo dňa zápisu do registra. Zápis licenčnej zmluvy vykoná úrad na základe žiadosti, ktorú je oprávnená podať ktorákoľvek zo zmluvných strán.

(4) Majiteľ patentu môže udeliť licenčnou zmluvou výlučnú licenciu alebo nevýlučnú licenciu. Ak nie je v licenčnej zmluve dohodnuté, že majiteľ patentu udelil výlučnú licenciu, platí, že udelil nevýlučnú licenciu.

(5) Ak majiteľ patentu udelil výlučnú licenciu, nesmie udeliť tretej osobe licenciu a je povinný, ak nie je v licenčnej zmluve dohodnuté inak, sám sa zdržať využívania vynálezu chráneného patentom.

(6) Ak majiteľ patentu udelil nevýlučnú licenciu, nie je dotknuté jeho právo využívať vynález (§ 14), ani jeho právo udeliť licenciu tretej osobe.

(7) Licenčná zmluva, ktorou majiteľ patentu udelil tretej osobe licenciu, je neplatná, ak nadobúdateľ predtým udelenej výlučnej licencie na uzavretie takejto licenčnej zmluvy neudelil predchádzajúci písomný súhlas.

(8) Prevod alebo prechod práva nadobúdateľa licencie je možný výlučne ako súčasť prevodu alebo prechodu podniku alebo jeho časti, v ktorej rámci sa vynález na základe licencie využíva, ak licenčná zmluva neustanovuje inak.

(9) Ak nie je dohodnuté inak, v prípade neoprávneného zásahu do výlučných práv podľa § 15 môže nadobúdateľ nevýlučnej licencie vo svojom mene a na vlastný účet uplatniť nároky podľa § 32 v konaní podľa Civilného sporového poriadku alebo osobitného predpisu 9a) len so súhlasom majiteľa patentu; nadobúdateľ výlučnej licencie tak môže urobiť, ak majiteľ patentu po písomnom oznámení sám v primeranej lehote nepodá žalobu. Ustanovením prechádzajúcej vety nie sú dotknuté práva a povinnosti majiteľa patentu a nadobúdateľa licencie podľa Obchodného zákonníka12a) ani právo nadobúdateľa licencie pripojiť sa k sporu začatému majiteľom patentu ako intervenient.

(10) Ustanovenia odsekov 1 až 9 sa primerane použijú aj na licenčnú zmluvu, ktorou prihlasovateľ udeľuje oprávnenie na využívanie vynálezu, ktorý je predmetom prihlášky.“.

Poznámky pod čiarou k odkazom 10, 12 a 12a znejú:

„10) § 151a až 151md a § 552.

12) § 508 až 515.

12a) Napríklad § 514.“.

Poznámka pod čiarou k odkazu 11 sa vypúšťa.

**21.** V § 25 odsek 5 znie:

„(5) Dňom zápisu prepisu majiteľa patentu podľa § 48 do registra platí, že ponuka licencie bola vzatá späť, ak nový majiteľ patentu v lehote 30 dní odo dňa zápisu prepisu nedoručí úradu písomnú žiadosť o zachovanie ponuky licencie.“.

**22.** Poznámka pod čiarou k odkazu 13b znie: „13b) Čl. 29 nariadenia Rady (ES) č. 2100/94.“.

**23.** V § 30 sa vypúšťa odsek 2.

Doterajšie odseky 3 a 4 sa označujú ako odseky 2 a 3.

**24.** V § 30 ods. 2 sa slová „odo dňa“ nahrádzajú slovom „dňom“.

**25.** V § 31 ods. 1 písm. b) sa slová „poplatku za udržiavanie platnosti patentu (ďalej len “udržiavací poplatok„)“ nahrádzajú slovami „udržiavacieho poplatku“.

**26.** V § 31 ods. 1 písm. c) sa slová „odo dňa“ nahrádzajú slovom „dňom“ a slová „§ 30 ods. 3“ sa nahrádzajú slovami „§ 30 ods. 2“.

**27.** V § 31 ods. 2 sa slová „Odo dňa“ nahrádzajú slovom „Dňom“.

**28.** § 32 vrátane nadpisu nad paragrafom znie:

„Vymáhanie práv

§ 32

(1) V prípade neoprávneného zásahu do výlučných práv podľa § 15 sa môže majiteľ patentu domáhať najmä, aby porušovanie či ohrozovanie práva bolo zakázané a následky tohto zásahu boli odstránené.

(2) Ak tento zákon neustanovuje inak, na úpravu právnych vzťahov, ktoré vznikli v dôsledku zásahu do práv podľa odseku 1, sa vzťahujú ustanovenia Občianskeho zákonníka.

(3) Ak bola zásahom do práv podľa odseku 1 spôsobená škoda, majiteľ patentu má právo na jej náhradu vrátane ušlého zisku. Ak bola zásahom do práv podľa odseku 1 spôsobená nemajetková ujma, majiteľ patentu má právo na primerané zadosťučinenie, ktorým môže byť aj peňažné plnenie. 13aa) Právo na vydanie bezdôvodného obohatenia v dôsledku zásahu do práv podľa odseku 1 tým nie je dotknuté.

(4) Právo na náhradu škody alebo právo na poskytnutie primeraného zadosťučinenia v peniazoch podľa odseku 3 sa premlčí za tri roky odo dňa, keď sa majiteľ patentu dozvie o škode alebo nemajetkovej ujme a o tom, kto za ňu zodpovedá; v prípade podľa § 15 ods. 2 nedôjde k premlčaniu skôr ako za tri roky odo dňa, od ktorého nastávajú účinky patentu. Najneskôr sa právo na náhradu škody alebo právo na poskytnutie primeraného zadosťučinenia v peniazoch podľa odseku 3 premlčí za päť rokov, a ak ide o škodu alebo nemajetkovú ujmu spôsobenú úmyselne, za desať rokov odo dňa, keď došlo k zásahu do práv podľa odseku 1 alebo odo dňa, od ktorého nastávajú účinky patentu, podľa toho, ktorá z týchto skutočností nastane neskôr.

(5) Právo na vydanie bezdôvodného obohatenia podľa odseku 3 sa premlčí za tri roky odo dňa, keď sa majiteľ patentu dozvie, že došlo k bezdôvodnému obohateniu a kto sa na jeho úkor obohatil; v prípade podľa § 15 ods. 2 nedôjde k premlčaniu skôr ako za tri roky odo dňa, od ktorého nastávajú účinky patentu. Najneskôr sa právo na vydanie bezdôvodného obohatenia podľa odseku 3 premlčí za päť rokov, a ak ide o úmyselné bezdôvodné obohatenie, za desať rokov odo dňa, keď došlo k zásahu do práv podľa odseku 1 alebo odo dňa, od ktorého nastávajú účinky patentu, podľa toho, ktorá z týchto skutočností nastane neskôr.“.

Poznámka pod čiarou k odkazu 13aa znie: „13aa) § 442a Občianskeho zákonníka.“.

**29.** V § 32a odsek 1 znie:

„(1) V prípade neoprávneného zásahu do práv chránených týmto zákonom môže majiteľ patentu žiadať, aby ten, kto jeho práva porušuje alebo ohrozuje, poskytol mu informácie týkajúce sa pôvodu výrobku alebo služieb porušujúcich práva podľa tohto zákona a okolností ich uvedenia na trh.“.

**30.** V § 32a ods. 2 písm. a) sa za slovo „predajcu“ vkladá čiarka a slová „zamýšľaného predajcu“ a na konci sa pripájajú tieto slová: „alebo poskytovateľa služieb“.

**31.** V § 32a ods. 2 písm. b) sa na konci pripájajú tieto slová: „alebo služieb“.

**32.** § 32a sa dopĺňa odsekom 4, ktorý znie:

„(4) Právo na poskytnutie informácie nemožno priznať, ak by možné následky jeho výkonu boli neprimerané závažnosti následkov vyplývajúcich zo splnenia takto uloženej povinnosti.“.

**33.** Nadpis nad § 33 sa vypúšťa a vkladá sa nadpis § 33, ktorý znie: „Súdna ochrana práv“.

**34.** V § 33 ods. 1 sa nad slovo „súdy“ umiestňuje odkaz 13c).

Poznámka pod čiarou k odkazu 13c znie: „13c) § 25 Civilného sporového poriadku.“.

**35.** V § 33 odsek 5 znie:

„(5) Na návrh súd môže požiadať úrad o odborné vyjadrenie 13d) k otázkam súvisiacim s rozsahom ochrany vyplývajúcej z určitého patentu (§ 13).“.

Poznámka pod čiarou k odkazu 13d znie: „13d) § 206 Civilného sporového poriadku.“.

**36.** § 34 vrátane nadpisu znie:

„§ 34

Neodkladné opatrenia

(1) Pri ochrane práv podľa tohto zákona môže súd nariadiť neodkladné opatrenie podľa Civilného sporového poriadku. 14)

(2) V uznesení, ktorým sa nariaďuje neodkladné opatrenie, môže súd aj bez návrhu uložiť navrhovateľovi povinnosť zložiť peňažnú zábezpeku v primeranej výške alebo podmieniť vykonateľnosť neodkladného opatrenia zložením peňažnej zábezpeky. Pri rozhodovaní o výške peňažnej zábezpeky súd prihliadne na rozsah škody alebo inej ujmy, ktorá môže vzniknúť protistrane, ako aj na majetkové možnosti navrhovateľa s tým, že uloženie povinnosti zložiť zábezpeku nesmie byť podstatnou prekážkou účelného uplatnenia práva.

(3) Zo zloženej zábezpeky podľa odseku 2 sa uspokojí právoplatne priznaná náhrada škody alebo inej ujmy podľa Civilného sporového poriadku. 14a) Povinnosť nahradiť škodu alebo inú ujmu, ktorá nebola z tejto zábezpeky uspokojená, tým nie je dotknutá.

(4) Súd vráti zloženú zábezpeku podľa odseku 2 alebo jej pomernú časť navrhovateľovi, ak

a) poškodený neuplatní nárok na náhradu škody alebo inej ujmy podľa Civilného sporového poriadku 14a) na súde v lehote šiestich mesiacov odo dňa, keď sa dozvedel o vzniku škody alebo inej ujmy, najneskôr však do troch rokov od nariadenia neodkladného opatrenia,

b) bola súdu predložená dohoda strán o použití peňažnej zábezpeky alebo

c) navrhovateľ bol vo veci samej celkom alebo sčasti úspešný.“.

Poznámky pod čiarou k odkazom 14 a 14a znejú:

„14) § 324 až 345 Civilného sporového poriadku.

14a) § 340.“.

**37.** V § 35 ods. 3 sa slová „podľa § 79 ods. 8“ nahrádzajú slovami „urobiť podanie v štátnom jazyku (§ 79 ods. 12)“.

**38.** V § 35 odsek 4 znie:

„(4) Ak úrad zistí, že prihláška nespĺňa náležitosti podľa odseku 2 písm. c) alebo je neúplná, vyzve prihlasovateľa v lehote, ktorá nemôže byť kratšia ako dva mesiace, aby prihlášku doplnil. Ak prihlasovateľ nevyhovie výzve úradu podľa predchádzajúcej vety, bude sa prihláška považovať za nepodanú. Ak sa prihláška považuje za nepodanú, úrad o tom upovedomí prihlasovateľa.“.

**39.** V § 35 odsek 6 znie:

„(6) Určenie dňa podania prihlášky podľa odseku 5 sa neuplatní, ak

a) sa v pôvodnom podaní uplatnilo právo prednosti podľa § 36 ods. 2 a prihlasovateľ zároveň s doplnením chýbajúcej časti opisu alebo chýbajúceho výkresu, ktoré je povinný doplniť najneskôr v lehote dvoch mesiacov od pôvodného podania, požiada o určenie dňa podania prihlášky ku dňu pôvodného podania, alebo

b) po doplnení podania z dôvodu neúplnosti podľa odseku 4 prihlasovateľ pred zverejnením prihlášky vezme späť svoje podanie v časti takto doplnenej.“.

**40.** § 35 sa dopĺňa odsekmi 7 a 8, ktoré znejú:

„(7) Prihlasovateľ môže požiadať o určenie dňa podania ku dňu pôvodného podania podľa odseku 6 písm. a), ak chýbajúca časť opisu alebo chýbajúci výkres boli obsahom prvej prihlášky.

(8) Ak prihlasovateľ nevyhovie výzve úradu podľa odseku 4, bude sa prihláška považovať za nepodanú. Ak sa prihláška považuje za nepodanú, úrad o tom upovedomí prihlasovateľa.“.

**41.** V § 35a ods. 1 sa slová „Časť podania podľa § 35 ods. 2 písm. c) môže prihlasovateľ“ nahrádzajú slovami „Pri podaní prihlášky môže prihlasovateľ časť podania podľa § 35 ods. 2 písm. c)“.

**42.** V § 36 ods. 1 písm. b) sa slová „medzinárodného dohovoru 6) vyplývajúceho“ nahrádzajú slovami „podmienok uvedených v medzinárodnom dohovore 14b) vyplývajúcim“.

Poznámka pod čiarou k odkazu 14b znie: „14b) Čl. 4 Parížskeho dohovoru na ochranu priemyslového vlastníctva.“.

**43.** V § 36 ods. 2 sa slová „prednosti, ktoré vyplýva z medzinárodného dohovoru, 6)“ nahrádzajú slovami „prednosti podľa odseku 1 písm. b)“.

**44.** V § 36 ods. 3 sa slová „odseku 2“ nahrádzajú slovami „odseku 1 písm. b)“.

**45.** V § 36 ods. 4 sa slová „odseku 2“ nahrádzajú slovami „odseku 1 písm. b) v prihláške“.

**46.** Slová „§ 79 ods. 9“ sa v celom texte zákona nahrádzajú slovami „§ 79 ods. 13“.

**47.** V § 36a ods. 1 sa slová „podal v Slovenskej republike prihlášku úžitkového vzoru so zhodným predmetom“ nahrádzajú slovami „požiadal v Slovenskej republike o ochranu úžitkovým vzorom na zhodný predmet“ a slovo „doručenia“ sa nahrádza slovom „právoplatnosti“.

**48.** V § 36a sa vypúšťa odsek 2.

Súčasne sa zrušuje označenie odseku 1.

**49.** V § 37 ods. 1 sa slová „podľa § 10 ods. 1 a 3, § 11 ods. 1 alebo § 12 ods. 1“ nahrádzajú slovami „podľa § 10 ods. 1 a 3, § 11 ods. 1 a 4 alebo § 12 ods. 1“.

**50.** V § 37 ods. 3 sa slovo „smie“ nahrádza slovom „môže“.

**51.** V § 37 ods. 5 písm. f) sa na konci pripájajú tieto slová: „alebo údaj o tom, že predmetom prihlášky je zamestnanecký vynález (§ 11)“.

**52.** Poznámka pod čiarou k odkazu 15 znie: „15) Budapeštianska zmluva o medzinárodnom uznávaní uloženia mikroorganizmov na účely patentového konania a Vykonávací predpis k nej (vyhláška ministra zahraničných vecí č. 212/1989 Zb.).“.

**53.** V § 39 odsek 1 znie:

„(1) Ak prebieha na súde konanie o spore, ktorého predmetom je právo na riešenie, úrad na žiadosť niektorej zo strán sporu preruší konanie o prihláške. K žiadosti o prerušenie strana sporu priloží rovnopis žaloby potvrdený súdom.“.

**54.** V § 39 odsek 3 znie:

„(3) Po doručení právoplatného rozhodnutia súdu o práve na riešenie, ktoré je úradu povinná doručiť strana sporu, na základe žiadosti ktorej bolo konanie o prihláške podľa odseku 1 prerušené, úrad v prerušenom konaní pokračuje.“.

**55.** V § 40 ods. 1 písm. b) sa na konci pripájajú tieto slová: „a 36a“.

**56.** V § 40 ods. 1 písmeno f) znie:

„f) je prihlasovateľ zastúpený podľa § 79 ods. 2,“.

**57.** V § 40 ods. 3 sa slová „§ 35 ods. 2, alebo § 37 ods. 3 a 5“ nahrádzajú slovami „§ 37 ods. 3 a 5, alebo § 45 ods. 1“.

**58.** V § 40 ods. 4 posledná veta znie: „Pred zamietnutím prihlášky úrad vyzve prihlasovateľa, aby sa vyjadril k zisteným dôvodom, na ktorých základe sa má prihláška zamietnuť.“.

**59.** V § 41 ods. 2 sa slová „Prihláška sa“ nahrádzajú slovami „Úrad prihlášku“.

**60.** Za § 41 sa vkladajú § 41a a 41b, ktoré vrátane nadpisov znejú:

„§ 41a

Rešerš medzinárodného typu

(1) Na žiadosť prihlasovateľa a podľa podmienok ustanovených vo všeobecne záväznom právnom predpise vydanom podľa § 80 úrad umožní orgánu pre medzinárodnú rešerš 15a) vykonať rešerš medzinárodného typu na predmet prihlášky.

(2) Ak bola žiadosť podľa odseku 1 podaná do šiestich mesiacov od vzniku práva prednosti, a ak v konaní o prihláške bola predložená správa o rešerši medzinárodného typu vykonanej úradom ako pobočkou Vyšehradského patentového inštitútu podľa medzinárodnej zmluvy 15b), úrad zverejní správu o rešerši medzinárodného typu spolu s prihláškou (§ 41 ods. 3) a na správu o rešerši medzinárodného typu prihliadne pri úplnom prieskume prihlášky.

 § 41b

Rešerš v prioritnej lehote

(1) Prihlasovateľ spolu s prihláškou môže podať žiadosť o vykonanie rešerše v lehote deviatich mesiacov od podania prihlášky (ďalej len „rešerš v prioritnej lehote“), ktorá musí obsahovať

a) identifikačné údaje prihlasovateľa či spoluprihlasovateľov,

b) názov vynálezu, ktorý je predmetom prihlášky,

c) prejav vôle prihlasovateľa, že žiada, aby úrad vykonal rešerš v prioritnej lehote a prihlášku zverejnil spolu s rešeršnou správou (§ 41 ods. 3).

(2) Úrad bez zbytočného odkladu žiadosť o vykonanie rešerše v prioritnej lehote preskúma, či

a) obsahuje náležitosti podľa odseku 1,

b) bola podaná spolu s prihláškou,

c) právo prednosti prihlasovateľovi vzniklo dňom podania prihlášky podľa § 36 ods. 1 písm. a).

(3) Ak nie je splnená niektorá z podmienok uvedených v odseku 2, považuje sa žiadosť o vykonanie rešerše v prioritnej lehote za nepodanú.

(4) Úrad nie je povinný prihliadať na žiadosť o vykonanie rešerše v prioritnej lehote, ak vyzval prihlasovateľa na odstránenie nedostatkov podľa § 40 ods. 3 alebo na vyjadrenie podľa § 40 ods. 4.

(5) Ak úrad nepostupuje podľa odseku 3 alebo odseku 4, v lehote deviatich mesiacov od podania prihlášky vypracuje rešerš na predmet prihlášky, rešeršnú správu doručí prihlasovateľovi a zverejní ju spolu s prihláškou (§ 41 ods. 3).“.

Poznámky pod čiarou k odkazom 15a a 15b znejú:

 „15a) Čl. 15 ods. 5 písm. c) prvá veta Zmluvy o patentovej spolupráci.

15b) Dohoda o Vyšehradskom patentovom inštitúte (Oznámenie Ministerstva zahraničných vecí a európskych záležitostí Slovenskej republiky č. 369/2015 Z. z.).“.

**61.** V § 43 ods. 1 sa na konci pripája táto veta: „Iná osoba ako prihlasovateľ, ktorá podala žiadosť o vykonanie úplného prieskumu, nestáva sa účastníkom konania o prihláške.“.

**62.** V § 43 ods. 4 sa na konci pripája táto veta: „Osobu, ktorá podala žiadosť o vykonanie úplného prieskumu, úrad s výsledkom úplného prieskumu oboznámi; tým nie je dotknuté ustanovenie § 56.“.

**63.** V § 44 ods. 3 sa za slová „zhodným predmetom“ vkladajú slová „a právom prednosti (§ 36)“ a na konci sa pripája táto veta: „O ostatných prihláškach úrad konanie zastaví.“ .

**64.** V § 46 ods. 1 písm. e) sa slová „podľa § 10 ods. 1 a 3, § 11 ods. 1 alebo § 12 ods. 1“ nahrádzajú slovami „podľa § 10 ods. 1 a 3, § 11 ods. 1 a 4 alebo § 12 ods. 1“.

**65.** V § 46 odsek 5 znie:

„(5) Úrad môže zrušiť patent aj na návrh jeho majiteľa bez ohľadu na existenciu dôvodov podľa odseku 1. Úrad neprihliada na návrh majiteľa patentu na čiastočné zrušenie, ak prebieha konanie o zrušení patentu. Ak na patente viaznu práva tretích osôb zapísané v registri, úrad o návrhu majiteľa na zrušenie patentu koná len po predložení písomného súhlasu osoby, ktorej práva a oprávnené záujmy môžu byť zrušením patentu dotknuté. To isté platí v prípade súdneho sporu zapísaného v registri, ktorého predmetom je právo na riešenie, a to až do uplynutia šiestich mesiacov odo dňa právoplatnosti rozhodnutia súdu.“.

**66.** § 47 až 49 vrátane nadpisov § 48 a 49 znejú:

„§ 47

(1) Návrh na zrušenie patentu musí obsahovať právne a skutkové odôvodnenie a súčasne musia byť predložené dôkazy alebo označené dôkazy, ktoré navrhovateľ predloží. Ak návrh na zrušenie neobsahuje náležitosti podľa predchádzajúcej vety alebo náležitosti ustanovené všeobecne záväzným právnym predpisom vydaným podľa § 80 alebo navrhovateľ nepredloží označené dôkazy alebo navrhovateľ nie je zastúpený podľa § 79 ods. 2, úrad vyzve navrhovateľa, aby zistené nedostatky v určenej lehote odstránil. Ak navrhovateľ doručenej výzve v určenej lehote nevyhovie, úrad konanie o návrhu na zrušenie zastaví. Na následok zastavenia konania musí byť navrhovateľ vo výzve upozornený.

(2) Ak konanie nebolo zastavené podľa odseku 1, úrad doručí návrh na zrušenie majiteľovi patentu a vyzve ho, aby sa k nemu v určenej lehote vyjadril a prípadne zmenil patentové nároky, opis alebo výkresy s ohľadom na dôvody a dôkazy uplatnené a predložené navrhovateľom, pričom vykonané zmeny musia spĺňať podmienky podľa všeobecne záväzného právneho predpisu vydaného podľa § 80 a nesmú ísť nad rámec ochrany vyplývajúcej z patentu. Ak majiteľ patentu navrhne uvedené zmeny, tieto sú podkladom pre ďalšie konanie.

(3) Vyjadrenie majiteľa patentu a jeho prípadný návrh na zmeny podľa odseku 2 doručí úrad navrhovateľovi, a ak to považuje za účelné, zároveň ho vyzve, aby sa k nim v určenej lehote vyjadril.

(4) V priebehu konania o zrušení patentu úrad môže

a) vyzvať účastníka, aby sa v určenej lehote vyjadril k podaniam druhého účastníka alebo ku skutočnostiam, ktoré úrad považuje za rozhodujúce v konaní o zrušení patentu alebo

b) určiť účastníkom spoločnú lehotu na záverečné vyjadrenia; na vyjadrenia doručené po uplynutí tejto lehoty úrad neprihliada, na čo musia byť účastníci upozornení.

(5) Ak sa majiteľ patentu k návrhu na zrušenie nevyjadrí v lehote určenej vo výzve podľa odseku 2 alebo v tej istej lehote nenavrhne zmeny podľa odseku 2 alebo ak sa navrhovateľ nevyjadrí v lehote určenej podľa odseku 3 alebo ak sa účastník nevyjadrí v lehote podľa odseku 4 písm. a), úrad pokračuje v konaní a môže rozhodnúť na základe obsahu spisu.

(6) Úrad postupuje podľa odseku 5 aj v prípade, ak majiteľ patentu nie je zastúpený podľa § 79 ods. 2. Ak majiteľ výzve na predloženie splnomocnenia v určenej lehote nevyhovie, platí, že sa k návrhu na zrušenie nevyjadril.

(7) Ak nemožno rozhodnúť na základe písomných podaní účastníkov, úrad určí dátum ústneho pojednávania. Úrad zároveň s predvolaním na ústne pojednávanie doručí účastníkom všetky vyjadrenia druhej strany, ak tak už neurobil skôr.

(8) Úrad môže pokračovať v konaní a rozhodnúť vo veci aj v prípade, ak sa riadne predvolaný účastník na ústnom pojednávaní nezúčastní. Úrad môže vyhovieť žiadosti o odročenie ústneho pojednávania len z dôležitých dôvodov a len vtedy, ak bola žiadosť doručená na úrad bezodkladne po tom, čo sa predvolaný účastník dozvedel o dôvode, pre ktorý žiada pojednávanie odročiť; inak na žiadosť o odročenie ústneho pojednávania neprihliada.

(9) Rozšírenie či doplnenie návrhu na zrušenie o nový dôvod podľa § 46 ods. 1 alebo o nový dôkaz o nesplnení podmienok na udelenie patentu podľa § 5 až 9 alebo podľa § 37 ods. 4, v konaní o zrušení patentu nie je prípustné; na také rozšírenie alebo doplnenie úrad v rámci tohto konania a rozhodovania vo veci neprihliada.

§ 48

Prepis

(1) Úrad zapíše ako majiteľa patentu osobu žiadateľa, ak

a) z právoplatného rozhodnutia súdu zistí, že osobe pôvodne zapísanej ako majiteľ neprislúchalo právo na riešenie podľa § 10 ods. 1 a 3, § 11 ods. 1 a 4 alebo § 12 ods. 1,

b) žiadosť o prepis podala osoba, ktorej podľa právoplatného rozhodnutia súdu patrí právo na riešenie, alebo jej právny nástupca a

c) žiadosť o prepis bola podaná v lehote šiestich mesiacov odo dňa právoplatnosti rozhodnutia súdu.

(2) Prílohou žiadosti je právoplatné rozhodnutie súdu podľa odseku 1 písm. a).

(3) Ak žiadosť o prepis nespĺňa podmienky podľa odseku 1 písm. a) a b) alebo odseku 2, úrad žiadosť o prepis zamietne; pred rozhodnutím o zamietnutí žiadosti o prepis úrad umožní žiadateľovi vyjadriť sa k zisteným dôvodom, na základe ktorých má byť žiadosť o prepis zamietnutá.

(4) Ak osoba, ktorej podľa právoplatného rozhodnutia súdu patrí právo na riešenie, alebo jej právny nástupca nepodá žiadosť o prepis v lehote podľa odseku 1 písm. c), úrad zruší patent z úradnej moci, z dôvodu podľa § 46 ods. 1 písm. e).

(5) Na prepis práv z prihlášky sa primerane použijú odseky 1 až 4. Ak nedôjde k prepisu práv z prihlášky z dôvodov podľa odseku 3, úrad prihlášku zamietne podľa § 40 ods. 4.

§ 49

Určovacie konanie

(1) Úrad na žiadosť určí, či predmet uvedený a opísaný v žiadosti patrí do rozsahu ochrany určitého patentu (ďalej len „žiadosť o určenie“). Opis predmetu určenia musí byť jasný a úplný a musí spĺňať náležitosti ustanovené všeobecne záväzným právnym predpisom vydaným podľa § 80.

(2) Účastníkom určovacieho konania je len osoba, ktorá žiadosť podala.

(3) Začatím konania o zrušenie patentu (§ 46) alebo doručením žiadosti súdu o odborné vyjadrenie (§ 33 ods. 5), ak je žiadateľ účastníkom súdneho konania, sa určovacie konanie prerušuje. Úrad oznámi prerušenie určovacieho konania žiadateľovi. Po právoplatnosti rozhodnutia o zrušení patentu úrad určovacie konanie zastaví.

(4) Ak predmet určenia nie je ani na základe výzvy úradu v žiadosti o určenie opísaný jasne a úplne alebo žiadosť nespĺňa náležitosti ustanovené všeobecne záväzným právnym predpisom vydaným podľa § 80, úrad určovacie konanie zastaví; na následok zastavenia konania musí byť žiadateľ upozornený.

(5) Spolu so žiadosťou o určenie je žiadateľ povinný zaplatiť správny poplatok (§ 79 ods. 13).“.

**67.** § 50 vrátane nadpisu znie:

„§ 50

Zápis licencie, záložného práva, prevodu alebo prechodu patentu, exekúcie a súdneho sporu do registra

(1) Ak žiadosť o zápis licencie, záložného práva, prevodu alebo prechodu patentu či súdneho sporu do registra neobsahuje náležitosti ustanovené všeobecne záväzným právnym predpisom vydaným podľa § 80, úrad vyzve žiadateľa, aby zistené nedostatky v určenej lehote odstránil. Ak žiadateľ zistené nedostatky v určenej lehote neodstráni, úrad konanie o žiadosti zastaví. Na následok zastavenia konania musí byť žiadateľ vo výzve upozornený.

(2) Na nútenú licenciu, ktorú úrad zapíše do registra z úradnej moci po doručení právoplatného rozhodnutia súdu o jej udelení, sa nevzťahuje odsek 1.

(3) Na základe exekučného príkazu 15c) doloženého upovedomením o začatí exekúcie a súpisom práv, ktorého súčasťou je aj určitá prihláška alebo patent, úrad zapíše do registra skutočnosť, že táto prihláška alebo patent je postihnutá exekúciou podľa osobitných predpisov s účinnosťou dňom doručenia exekučného príkazu na úrad.

(4) Ak prebieha na súde konanie o spore, ktorého predmetom je právo chránené týmto zákonom, úrad na žiadosť niektorej zo strán sporu zapíše do registra skutočnosť, že prebieha súdny spor, ako aj predmet konania, s účinnosťou dňom doručenia žiadosti na úrad. K žiadosti o zápis strana sporu priloží rovnopis žaloby potvrdený súdom.

(5) Spolu s podaním žiadosti podľa odsekov 1 a 4 je žiadateľ povinný zaplatiť správny poplatok (§ 79 ods. 13).“.

Poznámka pod čiarou k odkazu 15c znie: „15c) § 52 a 113a Exekučného poriadku.“.

**68.** V § 51 ods. 2 sa vypúšťajú slová „pred úradom“ a slovo „zároveň“.

**69.** V § 51 sa vypúšťa odsek 3.

Doterajšie odseky 4 až 7 sa označujú ako odseky 3 až 6.

**70.** V § 51 odsek 3 znie:

„(3) Nemožno vyhovieť žiadosti podľa odseku 1 v prípade zmeškania lehoty podľa § 47 ods. 4 písm. b) a žiadosti podľa odseku 2 v prípade zmeškania lehôt podľa § 47 ods. 1, 2, 4 a 6.“.

**71.** V § 51 ods. 4 sa slová „odseku 4“ nahrádzajú slovami „odseku 3“.

**72.** V § 51 odsek 6 znie:

„(6) Ak úrad nerozhodne o zamietnutí žiadosti, ktorá spĺňa podmienky podľa odseku 1, do dvoch mesiacov od jej doručenia, platí, že žiadosti bolo vyhovené.“.

**73.** V § 52 ods. 1 sa vypúšťajú slová „pred úradom“ a slovo „zároveň“.

**74.** V § 52 sa vypúšťa odsek 2.

Doterajšie odseky 3 až 9 sa označujú ako odseky 2 až 8.

**75.** V § 52 ods. 3 sa slová „odseku 3“ nahrádzajú slovami „odseku 2“.

**76.** V § 52 ods. 4 písmená c) a d) znejú:

„c) podanie rozkladu v konaní pred úradom podľa § 55 ods. 1 a podanie odôvodnenia rozkladu podľa § 55 ods. 3,

d) vykonanie úkonov podľa § 47 ods. 1, 2, 4 a 6.“.

**77.** V § 52 ods. 5 sa slová „odsekov 1 a 3“ nahrádzajú slovami „odsekov 1 a 2“, slová „odseku 5“ sa nahrádzajú slovami „ odseku 4“ a slová „odseku 4“ sa nahrádzajú slovami „odseku 3“.

**78.** V § 52 ods. 7 sa slová „odseku 7“ nahrádzajú slovami „odseku 6“.

**79.** V § 52 ods. 8 sa slová „odseku 8“ nahrádzajú slovami „odseku 7“.

**80.** V § 53 ods. 1 sa vypúšťajú slová „pred úradom (ďalej len "účastník")“.

**81.** § 54 sa vypúšťa.

Poznámky pod čiarou k odkazom 16 až 19 sa vypúšťajú.

**82.** § 55 vrátane nadpisu znie:

„§ 55

Rozklad

(1) Ak tento zákon neustanovuje inak, proti rozhodnutiu úradu možno podať rozklad v lehote 30 dní od doručenia rozhodnutia; včas podaný rozklad má odkladný účinok.

(2) Pri rozhodovaní o rozklade je úrad viazaný jeho rozsahom; to neplatí

a) vo veciach, v ktorých možno začať konanie z úradnej moci,

b) v prípade spoločných práv alebo povinností týkajúcich sa viacerých účastníkov na jednej strane.

(3) Odôvodnenie rozkladu musí byť podané do dvoch mesiacov odo dňa podania rozkladu. V prípade nepodania odôvodnenia rozkladu v tejto lehote úrad konanie o rozklade zastaví. Úrad konanie zastaví aj v prípade oneskoreného alebo neprípustného rozkladu.

(4) Podanie rozkladu nie je prípustné proti rozhodnutiu, ktorým sa

a) vyhovelo žiadosti o pokračovanie v konaní alebo žiadosti o uvedenie do predošlého stavu,

b) zastavilo konanie podľa § 79 ods. 10 alebo prerušilo konanie podľa § 39 ods. 1 alebo § 79 ods. 11,

c) zastavilo konanie podľa odseku 3,

d) rozhodlo v určovacom konaní podľa § 49.

(5) Podanie rozkladu len proti odôvodneniu rozhodnutia nie je prípustné.“.

**83.** Poznámka pod čiarou k odkazu 20 znie: „20) Zákon č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov.“

**84.** V § 57 ods. 4 sa slová „osobitného predpisu“ nahrádzajú slovami „všeobecného predpisu o správnom konaní“.

**85.** V § 57 ods. 6 sa vypúšťa slovo „najmä“ a na konci sa vkladá čiarka a pripájajú sa tieto slová: „ako aj úradné oznámenia a rozhodnutia zásadnej povahy“.

**86.** V § 59 ods. 8 sa slová „§ 11 ods. 5“ nahrádzajú slovami „§ 11 ods. 6“.

**87.**  V § 60 ods. 5 sa slová „§ 51 ods. 6 alebo podľa § 52 ods. 7 a 8“ nahrádzajú slovami „§ 51 ods. 5 alebo podľa § 52 ods. 6 a 7“.

**88.** V § 65 ods. 5 sa slová „ustanovených v § 46 ods. 2 až 7 a § 47“ nahrádzajú slovami „podľa § 46 a postupom podľa § 47“.

**89.** Za § 67 sa vkladá § 67a, ktorý vrátane nadpisu znie:

„§ 67a

Osobitné ustanovenie o dobe platnosti dodatkového ochranného osvedčenia

Úrad na návrh majiteľa dodatkového ochranného osvedčenia alebo na návrh tretej osoby zmení dobu platnosti dodatkového ochranného osvedčenia na liečivá alebo dodatkového ochranného osvedčenia na výrobky na ochranu rastlín, ak dátum prvého povolenia na uvedenie výrobku na trh v  Európskej únii uvedený v žiadosti o udelenie dodatkového ochranného osvedčenia je nesprávny. 21a)“.

Poznámka pod čiarou k odkazu 21a znie: „21a) Čl. 17 ods. 2 a čl. 8 ods. 1 nariadenia Európskeho parlamentu a Rady č. 1610/96 zo dňa 23. júla 1996 o vytvorení doplnkového ochranného certifikátu pre výrobky na ochranu rastlín (Ú. v. ES L 198, 8.8.1996), čl. 8 ods. 1 nariadenia Európskeho parlamentu a Rady č. 469/2009 zo 6. mája 2009 o dodatkovom ochrannom osvedčení pre liečivá (kodifikované znenie) (Ú. v. EÚ L 152, 16.6.2009).“.

**90.** § 79 vrátane nadpisu znie:

„§ 79

Spoločné ustanovenia

(1) Osoby, ktoré majú trvalý pobyt, sídlo alebo podnik na území štátu, ktorý je zmluvnou stranou medzinárodného dohovoru 6) alebo na území štátu, ktorý je členom Svetovej obchodnej organizácie 7), alebo sú štátnymi príslušníkmi tohto štátu, majú rovnaké práva a povinnosti ako štátni občania Slovenskej republiky; ak štát, v ktorom majú osoby trvalý pobyt alebo sídlo, nie je štátom, ktorý je zmluvnou stranou medzinárodného dohovoru alebo členom Svetovej obchodnej organizácie, práva podľa tohto zákona možno priznať len za podmienky vzájomnosti.

(2) Osoby, ktoré nemajú na území Slovenskej republiky trvalý pobyt alebo sídlo, musia byť v konaní pred úradom, vrátane predkladania prekladov podľa štvrtej časti tohto zákona, zastúpené advokátom 26) alebo patentovým zástupcom 26a); to neplatí ak sú účastníkmi konania fyzické osoby, ktoré sú štátnymi príslušníkmi štátu, ktorý je zmluvnou stranou Dohody o Európskom hospodárskom priestore a právnické osoby, ktoré majú svoju správu alebo sídlo svojej podnikateľskej činnosti na území štátu, ktorý je zmluvnou stranou Dohody o Európskom hospodárskom priestore. Takíto účastníci konania sú povinní oznámiť úradu adresu na doručovanie na území Slovenskej republiky.

(3) Ustanovenie odseku 2 o povinnom zastúpení sa nevzťahuje na úkony

a) predchádzajúce a spojené s určením dňa podania podľa § 35,

b) spojené s platením poplatkov,

c) spojené s preukázaním práva prednosti podľa § 36.

(4) Zástupca je povinný oznámiť úradu adresu na doručovanie na území Slovenskej republiky.

(5) Účastníci konania, ktorí vykonávajú úkony podľa odseku 3 sú povinní oznámiť úradu adresu na doručovanie na území Slovenskej republiky. Ak účastník konania neoznámi úradu adresu na doručovanie na území Slovenskej republiky, budú úradné správy týkajúce sa konania ukladané na úrade, pričom sa budú považovať za doručené po uplynutí 30 dní odo dňa ich uloženia. Na tento následok musí byť účastník konania upozornený.

(6) Na konanie pred úradom podľa tohto zákona sa vzťahuje všeobecný predpis o správnom konaní 21) s výnimkou ustanovení § 19, § 23, § 28, § 29, § 30 ods. 1 písm. b) a d), § 32 až 34, § 39, § 49, § 50, § 59 ods. 1 a § 60.

(7) Na vznik, zmenu a zánik právnych vzťahov, predmetom ktorých je osvedčenie podľa osobitných predpisov, 22a) ako aj na konanie o osvedčeniach podľa osobitných predpisov 22a) sa primerane použijú ustanovenia tohto zákona, ak osobitný predpis 22a) neustanovuje inak.

(8) Ak je prílohou podania kópia listiny, o ktorej pravosti má úrad pochybnosti, môže požiadať o predloženie originálu listiny alebo jej overenej kópie.

(9) Ak účastník konania nevyhovie výzve úradu v určenej lehote, úrad môže konanie zastaviť. Na tento následok musí byť účastník vo výzve upozornený.

(10) Ak ďalej nie je uvedené inak, úrad konanie zastaví aj na návrh toho, kto podal návrh na jeho začatie; nie je však povinný tak urobiť, ak ide o konanie, ktoré môže úrad začať z úradnej moci. Návrh na zastavenie konania nemožno vziať späť. V prípade návrhu na zastavenie konania o prihláške alebo žiadosti o udelenie osvedčenia, ktorých sa týka súdny spor zapísaný v registri, úrad môže konanie zastaviť len po predložení písomného súhlasu osoby, ktorá podala žiadosť o zápis súdneho sporu do registra.

(11) S výnimkou konania o prihláške úrad konanie preruší, ak sa začalo konanie o predbežnej otázke, ktorú úrad nie je oprávnený riešiť. Len čo odpadne prekážka, pre ktorú sa konanie prerušilo, pokračuje úrad v konaní i bez návrhu. Počas prerušenia konania lehoty podľa tohto zákona neplynú.

(12) Ak tento zákon neustanovuje inak, podanie na úrad sa robí písomne, a to v listinnej podobe alebo v elektronickej podobe, v štátnom jazyku. 27) Podanie sa posudzuje podľa jeho obsahu. Z podania musí byť zrejmé, kto ho podáva, akej veci sa týka a čo sa ním navrhuje. Každé podanie musí byť podpísané osobou, ktorá ho podáva. Ak tento zákon alebo všeobecne záväzný predpis vydaný podľa § 80 neustanovuje inak, podanie urobené v listinnej podobe treba predložiť v potrebnom počte rovnopisov s prílohami tak, aby sa jeden rovnopis s prílohami mohol založiť do spisu a aby každý ďalší účastník konania dostal jeden rovnopis s prílohami.

(13) Za úkony podľa tohto zákona a za úkony podľa osobitného predpisu22a) sa platia správne poplatky podľa osobitného predpisu. 28)

(14) Ak tento zákon neustanovuje inak, podanie na úrad urobené telefaxom alebo v elektronickej podobe bez autorizácie podľa osobitného predpisu 29) treba dodatočne doručiť v listinnej podobe alebo v elektronickej podobe autorizované podľa osobitného predpisu; ak sa dodatočne nedoručí úradu do jedného mesiaca, na podanie sa neprihliada. Úrad na dodatočné doručenie podania nevyzýva.

(15) Ustanovenie odseku 14 sa nevzťahuje na podávanie prostredníctvom informačných systémov zriadených medzinárodnými organizáciami alebo podľa predpisov medzinárodného práva a na informačné systémy zriadené Európskou úniou, ak tieto informačné systémy sú využívané na základe dohody zúčastnených subjektov, slúžia výlučne na ich potreby a len zúčastnené subjekty k nim majú prístup (uzavreté systémy). 30)“.

Poznámka pod čiarou k odkazu 22 sa vypúšťa.

Poznámky pod čiarou k odkazom 22a, 26, 26a, 29 a 30 znejú:

„22a) Nariadenie Európskeho parlamentu a Rady č. 1610/96.

Nariadenia Európskeho parlamentu a Rady č. 469/2009.

26) Zákon č. 586/2003 Z. z. o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov.

26a) Zákon č. 344/2004 Z. z. o patentových zástupcoch, o zmene zákona č. 444/2002 Z. z. o dizajnoch a zákona č. 55/1997 Z. z. o ochranných známkach v znení zákona č. 577/2001 Z. z. a zákona č. 14/2004 Z. z. v znení neskorších predpisov.

29) Zákon č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov.

30) Čl. 2 ods. 2 nariadenia Európskeho parlamentu a Rady (EÚ) č. 910/2014 z 23. júla 2014 o elektronickej identifikácii a dôveryhodných službách pre elektronické transakcie na vnútornom trhu a o zrušení smernice 1999/93/ES (Ú. v. EÚ L 257, 28.8.2014).“.

**91.** V § 80 písm. b) sa za slovo „náležitostiach“ vkladá čiarka a slová „forme a štandardoch“.

**92.** V § 80 písm. e) sa slová „návrhu na odňatie patentu a prepis“ nahrádzajú slovami „žiadosti o prepis“.

**93.** V § 80 písmeno i) znie:

„i) ďalšie podrobnosti o forme podania a doručovaní na úrad,“.

**94.** § 85a vrátane nadpisu znie:

„§ 85a

Prechodné ustanovenia

k úpravám účinným od 1. januára 2018

(1) Konania podľa tohto zákona, ktoré neboli právoplatne skončené do 31. decembra 2017, sa dokončia podľa úpravy účinnej od 1. januára 2018, ak ďalej nie je ustanovené inak.

(2) Určovacie konania, ktoré neboli právoplatne skončené do 31. decembra 2017, sa dokončia podľa doterajších predpisov.

(3) Lehoty, ktoré začali plynúť do 31. decembra 2017, plynú podľa doterajších predpisov a ich právne účinky zostávajú zachované.

(4) Práva a právne vzťahy z patentov udelených do 31. decembra 2017 sa posudzujú podľa právnej úpravy účinnej od 1. januára 2018. Vznik, zmena a zánik práv a právnych vzťahov, ako aj nároky z nich vzniknuté do 31. decembra 2017 sa posudzujú podľa predpisov účinných v čase ich vzniku.“.

**95.** Za § 85a sa vkladá § 85b, ktorý znie:

„§ 85b

Týmto zákonom sa preberajú právne záväzné akty Európskej únie uvedené v prílohe.“.

**96.** Nadpis prílohy znie: „ZOZNAM PREBERANÝCH PRÁVNE ZÁVÄZNÝCH AKTOV EURÓPSKEJ ÚNIE“.

**Čl. II**

Zákon č. 444/2002 Z. z. o dizajnoch v znení zákona č. 344/2004 Z. z., zákona č. 84/2007 Z. z., zákona 495/2008 Z. z. a zákona č. 125/2016 Z. z. sa mení a dopĺňa takto:

**1.** Poznámka pod čiarou k odkazu 1 znie: „1) Napríklad zákon č. 506/2009 Z. z. o ochranných známkach v znení neskorších predpisov, zákon č. 185/2015 Z. z. Autorský zákon v znení zákona č. 125/2016 Z. z.“.

**2.** V § 11 ods. 2 sa na konci bodka nahrádza čiarkou a pripájajú sa tieto slová: „ak tento zákon neustanovuje inak.“.

**3.** V § 11 ods. 5 sa slová „príslušný orgán“ nahrádzajú slovom „súd“.

**4.** § 12 vrátane nadpisu znie:

„§ 12

Zamestnanecký dizajn

(1) Ak pôvodca dizajnu v rámci plnenia úloh z pracovnoprávneho vzťahu, obdobného pracovného vzťahu alebo členského vzťahu vytvoril dizajn (ďalej len „zamestnanecký dizajn“), právo na dizajn patrí zamestnávateľovi, ak sa účastníci tohto vzťahu nedohodli inak. Právo na pôvodcovstvo tým nie je dotknuté. Ak tento zákon neustanovuje inak, na právne vzťahy zo zamestnaneckého dizajnu sa vzťahujú ustanovenia Občianskeho zákonníka.

(2) Pôvodca dizajnu, ktorý vytvoril zamestnanecký dizajn podľa odseku 1, je povinný zamestnávateľa o tejto skutočnosti bez odkladu v písomnej forme upovedomiť a zároveň mu odovzdať vyobrazenie dizajnu.

(3) Zamestnávateľ môže uplatniť voči pôvodcovi dizajnu právo na dizajn, a to písomne v lehote troch mesiacov od riadneho upovedomenia podľa odseku 2. Za uplatnenie práva na dizajn podľa predchádzajúcej vety sa považuje aj podanie prihlášky, ktorej predmetom je zamestnanecký dizajn a v ktorej je riadne označený jeho pôvodca. Ak zamestnávateľ uplatní právo na riešenie, je povinný bezodkladne písomne informovať pôvodcu dizajnu o zvolenom spôsobe ochrany zamestnaneckého dizajnu, najmä o podanej prihláške.

(4) Ak zamestnávateľ v ustanovenej lehote podľa odseku 3 neuplatní riadne právo na dizajn alebo v tejto lehote písomne oznámi pôvodcovi, že právo na dizajn neuplatňuje, prechádza toto právo na pôvodcu.

(5) Do uplynutia lehoty na uplatnenie práva na dizajn podľa odseku 3 alebo do uplatnenia práva na dizajn podľa odseku 3 alebo do prechodu práva na dizajn na pôvodcu dizajnu podľa odseku 4, podľa toho, ktorá skutočnosť nastane skôr, sú zamestnávateľ a pôvodca dizajnu povinní zachovávať o zamestnaneckom dizajne mlčanlivosť voči tretím osobám. Ak zamestnávateľ v ustanovenej lehote podľa odseku 3 uplatnil právo na dizajn, pôvodca dizajnu je ďalej povinný zachovávať o zamestnaneckom dizajne mlčanlivosť voči tretím osobám až do sprístupnenia dizajnu verejnosti v súlade so všeobecne záväznými právnymi predpismi. Ak právo na dizajn prešlo na pôvodcu podľa odseku 4, zamestnávateľ je ďalej povinný zachovávať o zamestnaneckom dizajne mlčanlivosť voči tretím osobám až do jeho sprístupnenia verejnosti v súlade so všeobecne záväznými právnymi predpismi.

(6) Pôvodca dizajnu, voči ktorému sa uplatnilo právo na dizajn podľa odseku 3, má vo vzťahu k zamestnávateľovi právo na primeranú odmenu. Pri určení výšky odmeny je rozhodujúci prínos dosiahnuteľný využitím alebo iným uplatnením zamestnaneckého dizajnu, pričom sa prihliada na materiálny podiel zamestnávateľa na vytvorení zamestnaneckého dizajnu a na rozsah a obsah pracovných úloh pôvodcu dizajnu.

(7) Ak odmena podľa odseku 6 zjavne nezodpovedá prínosu dosiahnutému neskorším využitím alebo iným uplatnením zamestnaneckého dizajnu alebo ak bola odmena zamestnávateľom určená paušálnou sumou bez zohľadnenia podmienok podľa odseku 6, pôvodca dizajnu má právo na dodatočné vyrovnanie. Po uplynutí troch rokov od uplatnenia práva na dizajn je zamestnávateľ na základe písomnej žiadosti pôvodcu dizajnu povinný poskytnúť pôvodcovi dizajnu podklady nevyhnutné na určenie výšky dodatočného vyrovnania. Ak zamestnávateľ poskytne pôvodcovi dizajnu informácie označené zamestnávateľom ako dôverné, nesmie pôvodca dizajnu tieto informácie prezradiť tretej osobe ani ich použiť pre seba v rozpore s účelom, na ktorý sa mu poskytli. Pôvodca dizajnu môže právo na dodatočné vyrovnanie uplatniť najskôr po uplynutí troch rokov od uplatnenia práva na dizajn zamestnávateľom. Právo na dodatočné vyrovnanie nezanikne skôr, ako trvá ochrana zamestnaneckého dizajnu.

(8) Práva a povinnosti vyplývajúce z odsekov 1 až 7 zostávajú po zániku právneho vzťahu medzi pôvodcom dizajnu a zamestnávateľom nedotknuté. V prípade porušenia niektorej z povinností vyplývajúcich z odsekov 2 až 7 sa poškodený môže domáhať náhrady škody alebo inej ujmy.

(9) Spolupôvodcovia majú právo na primeranú odmenu podľa odseku 6 a právo na dodatočné vyrovnanie podľa odseku 7 v rozsahu, v akom sa podieľali na vytvorení zamestnaneckého dizajnu. Ak sa spolupôvodcovia nedohodnú inak alebo ak inak nerozhodne súd, platí, že podiel spolupôvodcov na vytvorení zamestnaneckého dizajnu je rovnaký.“.

**5.** V § 13 sa vkladá nadpis, ktorý znie: „Prechod a prevod práva na dizajn“.

**6.** V § 13 sa vypúšťa odsek 1.

Doterajšie odseky 2 až 5 sa označujú ako odseky 1 až 4.

**7.** V § 13 ods. 1 sa slová „v § 11 ods. 2 a 5 a v § 12 ods. 1“ nahrádzajú slovami „v § 11 ods. 2 a 5 a v § 12 ods. 1 a 4.“.

**8.** V § 13 ods. 2 sa na konci bodka nahrádza čiarkou a pripájajú sa tieto slová: „inak je neplatná.“.

**9.** V § 13 ods. 3 sa slová „všeobecne záväznými právnymi“ nahrádzajú slovom „osobitnými“.

**10.** V § 13 ods. 4 sa vypúšťa druhá veta.

**11.** § 15 a 16 vrátane nadpisov znejú:

„§ 15

Majiteľ zapísaného dizajnu

Za majiteľa zapísaného dizajnu sa považuje právnická osoba alebo fyzická osoba zapísaná ako majiteľ v registri, ak súd nerozhodne inak.

§ 16

Spolumajiteľstvo zapísaného dizajnu

(1) Ak tento zákon neustanovuje inak, na úpravu vzťahov medzi spolumajiteľmi zapísaného dizajnu sa primerane použijú ustanovenia Občianskeho zákonníka. 3) Spolumajiteľský podiel k zapísanému dizajnu sa odvodzuje od rozsahu práva na dizajn, ak sa spolumajitelia nedohodnú inak.

(2) Na základe žiadosti doloženej písomnou dohodou uzatvorenou medzi majiteľom alebo všetkými spolumajiteľmi a osobou, ktorá má právo na dizajn podľa § 11 až 13, úrad zapíše takú osobu do registra ako spolumajiteľa.

(3) Každý zo spolumajiteľov má právo využívať zapísaný dizajn, ak sa spolumajitelia nedohodnú inak. V prípade neoprávneného zásahu do výlučných práv podľa § 17 môže každý zo spolumajiteľov uplatniť nároky podľa § 27 v konaní podľa Civilného sporového poriadku alebo osobitného predpisu. 3a) Ak sa začalo konanie podľa prechádzajúcej vety alebo sa právoplatne skončilo, nie sú žaloby alebo návrhy podľa osobitného predpisu 3a) ďalších spolumajiteľov pre tie isté nároky z toho istého neoprávneného zásahu prípustné; to nie je na ujmu práva týchto spolumajiteľov pripojiť sa k začatému sporu ako intervenienti. Právoplatné rozhodnutia o nárokoch podľa § 27 ods. 1 vydané na základe žaloby i len jedného spolumajiteľa sú záväzné aj pre ďalších spolumajiteľov; tým nie je dotknuté uplatnenie nárokov spolumajiteľov podľa § 27 ods. 2.

(4) Na poskytnutie práva využívať zapísaný dizajn tretej osobe, na prevod zapísaného dizajnu a na zriadenie záložného práva k zapísanému dizajnu sa vyžaduje súhlas všetkých spolumajiteľov, ak sa spolumajitelia nedohodnú inak.

(5) Dohoda o zrušení spolumajiteľstva zapísaného dizajnu a o vzájomnom vyrovnaní musí byť písomná, inak je neplatná. Dohoda nadobúda právne účinky voči tretím osobám dňom zápisu do registra.

(6) Ak spolumajiteľ nemá právneho nástupcu, po smrti alebo zániku spolumajiteľa prechádza jeho podiel na ostatných spolumajiteľov v pomere zodpovedajúcom ich spolumajiteľským podielom. To platí aj v prípade, že sa spolumajiteľ vzdá svojho podielu.

(7) Na úpravu vzťahov medzi spoluprihlasovateľmi sa primerane použijú ustanovenia odsekov 1 až 6.“.

Poznámky pod čiarou k odkazom 3 a 3a znejú:

„3) § 136 až 142.

3a) Zákon č. 307/2016 Z. z. o upomínacom konaní a o doplnení niektorých zákonov.“.

**12.** V § 18 sa na konci pripájajú tieto slová: „v štáte tvoriacom Európsky hospodársky priestor 3b)“.

Poznámka pod čiarou k odkazu 3b znie:

„3b) Dohoda o účasti Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky v Európskom hospodárskom priestore (oznámenie Ministerstva zahraničných vecí Slovenskej republiky č. 266/2004 Z. z.).

Dohoda o účasti Bulharskej republiky a Rumunska v Európskom hospodárskom priestore a štyri súvisiace dohody (oznámenie Ministerstva zahraničných vecí Slovenskej republiky č. 122/2008 Z. z.).“.

**13.** V § 21 ods. 1 sa na konci bodka nahrádza čiarkou a pripájajú sa tieto slová: „inak je neplatná.“.

**14.** V § 21 ods. 2 sa slová „odo dňa“ nahrádzajú slovom „dňom“ a na konci sa pripája táto veta: „Práva tretích osôb nadobudnuté pred dňom zápisu prevodu zapísaného dizajnu do registra zostávajú zachované.“.

**15.** V § 21 odsek 3 znie:

„(3) Zápis prevodu zapísaného dizajnu vykoná úrad na základe žiadosti, ktorú je oprávnená podať ktorákoľvek zo zmluvných strán.“.

**16.** § 21 sa dopĺňa odsekmi 4 a 5, ktoré znejú:

„(4) Ak ďalej nie je ustanovené inak, nadobúdateľ zapísaného dizajnu môže vykonávať úkony voči úradu až po doručení žiadosti o zápis prevodu zapísaného dizajnu; ustanovenia odseku 3 a § 25 ods. 2 tým nie sú dotknuté.

(5) Ustanovenia odsekov 1 až 4 sa primerane použijú aj na prevod práv z prihlášky.“.

**17.** V § 22 odsek 1 znie:

„(1) Zapísaný dizajn prechádza na nového majiteľa prepisom podľa § 40 a v prípadoch ustanovených osobitnými predpismi. 2)“.

**18.** V § 22 ods. 2 sa slová „odo dňa“ nahrádzajú slovom „dňom“.

**19.** V § 22 ods. 3 sa na konci bodka nahrádza čiarkou a pripájajú sa tieto slová: „to neplatí v prípade prepisu podľa § 40.“.

**20.** § 22 sa dopĺňa odsekmi 4 až 6, ktoré znejú:

„(4) Zápis prechodu zapísaného dizajnu vykoná úrad na základe žiadosti jeho pôvodného majiteľa alebo jeho nového majiteľa.

(5) Ak ďalej nie je ustanovené inak, nový majiteľ zapísaného dizajnu môže vykonávať úkony voči úradu až po doručení žiadosti o zápis prechodu zapísaného dizajnu; ustanovenia odseku 4 a § 25 ods. 2 tým nie sú dotknuté.

(6) Ustanovenia odsekov 1 až 5 sa primerane použijú aj na prechod práv z prihlášky.“.

**21.** V § 23 odsek 2 znie:

„(2) Ak tento zákon neustanovuje inak, na vznik, zánik a výkon záložného práva sa vzťahujú ustanovenia Občianskeho zákonníka. 4)“.

Poznámka pod čiarou k odkazu 4 znie: „4) § 151a až 151md a § 552.“

**22.** V § 23 ods. 3 sa na konci bodka nahrádza čiarkou a pripájajú sa tieto slová: „inak je neplatná.“.

**23.** V § 23 odsek 4 znie:

„(4) Úrad na žiadosť záložného veriteľa alebo záložného dlžníka vykoná zápis záložného práva do registra alebo zápis výmazu záložného práva z registra.“.

**24.** § 23 sa dopĺňa odsekom 5, ktorý znie:

„(5) Ustanovenia odsekov 1 až 4 sa primerane použijú aj na záložné právo k prihláške.“.

**25.** § 24 vrátane nadpisu znie:

„§ 24

Licenčná zmluva

(1) Majiteľ zapísaného dizajnu môže udeliť inej osobe oprávnenie na využívanie zapísaného dizajnu (ďalej len „licencia“) licenčnou zmluvou.

(2) Ak tento zákon neustanovuje inak, na vznik, zánik a výkon práv z licenčnej zmluvy sa vzťahujú ustanovenia Obchodného zákonníka. 5)

(3) Licenčná zmluva nadobúda právne účinky voči tretím osobám odo dňa zápisu do registra. Zápis licenčnej zmluvy vykoná úrad na základe žiadosti, ktorú je oprávnená podať ktorákoľvek zo zmluvných strán.

(4) Majiteľ zapísaného dizajnu môže udeliť licenčnou zmluvou výlučnú licenciu alebo nevýlučnú licenciu. Ak nie je v licenčnej zmluve dohodnuté, že majiteľ udelil výlučnú licenciu, platí, že udelil nevýlučnú licenciu.

(5) Ak majiteľ zapísaného dizajnu udelil výlučnú licenciu, nesmie udeliť tretej osobe licenciu a je povinný, ak nie je v licenčnej zmluve dohodnuté inak, sám sa zdržať využívania zapísaného dizajnu.

(6) Ak majiteľ zapísaného dizajnu udelil nevýlučnú licenciu, nie je dotknuté jeho právo využívať zapísaný dizajn (§ 17), ani jeho právo udeliť licenciu tretej osobe.

(7) Licenčná zmluva, ktorou majiteľ zapísaného dizajnu udelil tretej osobe licenciu, je neplatná, ak nadobúdateľ predtým udelenej výlučnej licencie na uzavretie takejto licenčnej zmluvy neudelil predchádzajúci písomný súhlas.

(8) Prevod alebo prechod práva nadobúdateľa licencie je možný výlučne ako súčasť prevodu alebo prechodu podniku alebo jeho časti, v ktorej rámci sa zapísaný dizajn na základe licencie využíva, ak licenčná zmluva neustanovuje inak.

(9) Ak nie je dohodnuté inak, v prípade neoprávneného zásahu do práv majiteľa zapísaného dizajnu môže nadobúdateľ nevýlučnej licencie vo svojom mene a na vlastný účet uplatniť nároky podľa § 27 v konaní podľa Civilného sporového poriadku alebo osobitného predpisu 3a) len so súhlasom majiteľa zapísaného dizajnu; nadobúdateľ výlučnej licencie tak môže urobiť, ak majiteľ po písomnom oznámení sám v primeranej lehote nepodá žalobu. Ustanovením prechádzajúcej vety nie sú dotknuté práva a povinnosti majiteľa zapísaného dizajnu a nadobúdateľa licencie podľa Obchodného zákonníka 5a) ani právo nadobúdateľa licencie pripojiť sa k sporu začatému majiteľom zapísaného dizajnu ako intervenient.

(10) Ustanovenia odsekov 1 až 9 sa primerane použijú aj na licenčnú zmluvu, ktorou prihlasovateľ udeľuje oprávnenie na využívanie dizajnu, ktorý je predmetom prihlášky.“.

Poznámky pod čiarou k odkazom 5 a 5a znejú:

„5) § 508 až 515.

5a) Napríklad § 514.“.

**26.** V § 25 odseky 2 a 3 znejú:

„(2) Na základe žiadosti podanej majiteľom zapísaného dizajnu, záložným veriteľom alebo inou osobou, ktorá preukáže právny záujem, úrad predĺži platnosť zapísaného dizajnu opakovane najviac štyrikrát, a to vždy o päť rokov až na celkovú dobu ochrany 25 rokov odo dňa podania prihlášky (§ 32).

(3) Žiadosť o predĺženie platnosti zapísaného dizajnu možno podať najskôr v poslednom roku jeho platnosti. Ak žiadosť o predĺženie platnosti zapísaného dizajnu nie je v poslednom roku jeho platnosti podaná najneskôr v deň, ktorý sa označením zhoduje s dňom podania prihlášky (§ 32), platí, že žiadosť o predĺženie platnosti zapísaného dizajnu nebola podaná; ustanovenie odseku 4 tým nie je dotknuté.“.

**27.** V § 25 ods. 4 prvá veta znie: „Ak žiadosť o predĺženie platnosti zapísaného dizajnu nebola podaná v lehote uvedenej v odseku 3, možno podať žiadosť o predĺženie platnosti zapísaného dizajnu v dodatočnej lehote šiestich mesiacov, ktorá začína plynúť dňom nasledujúcim po dni, keď podľa odseku 3 mala byť žiadosť o predĺženie platnosti zapísaného dizajnu najneskôr podaná.“.

**28.** V § 25 sa vypúšťajú odseky 5 a 6.

Doterajšie odseky 7 a 8 sa označujú ako odseky 5 a 6.

**29.** V § 25 ods. 5 sa na konci pripája táto veta: „V prípade pochybností sa konanie tretej osoby považuje za konanie v dobrej viere, kým sa nepreukáže opak.“.

**30.** V § 26 ods. 1 písm. b) sa slová „odo dňa“ nahrádzajú slovom „dňom“.

**31.** V § 26 odsek 2 znie:

„(2) Vzdanie sa zapísaného dizajnu nadobúda účinnosť dňom doručenia oznámenia o vzdaní sa úradu alebo dňom, ktorý je v oznámení uvedený ako deň, ku ktorému sa majiteľ zapísaného dizajnu vzdáva zapísaného dizajnu.“.

**32.** § 27 vrátane nadpisu nad paragrafom znie:

„Vymáhanie práv

§ 27

(1) V prípade neoprávneného zásahu do výlučných práv podľa § 17 chránených týmto zákonom sa môže majiteľ zapísaného dizajnu domáhať najmä, aby porušovanie či ohrozovanie práva bolo zakázané a následky tohto zásahu boli odstránené.

(2) Ak tento zákon neustanovuje inak, na úpravu právnych vzťahov, ktoré vznikli v dôsledku zásahu do práv podľa odseku 1, sa vzťahujú ustanovenia Občianskeho zákonníka.

(3) Ak bola zásahom do práv podľa odseku 1 spôsobená škoda, majiteľ zapísaného dizajnu má právo na jej náhradu vrátane ušlého zisku. Ak bola zásahom do práv podľa odseku 1 alebo ohrozením týchto práv spôsobená nemajetková ujma, majiteľ zapísaného dizajnu má právo na primerané zadosťučinenie, ktorým môže byť aj peňažné plnenie. 5b) Právo na vydanie bezdôvodného obohatenia v dôsledku zásahu do práv podľa odseku 1 tým nie je dotknuté.

(4) Právo na náhradu škody alebo právo na poskytnutie primeraného zadosťučinenia v peniazoch podľa odseku 3 sa premlčí za tri roky odo dňa, keď sa majiteľ dizajnu dozvie o škode alebo nemajetkovej ujme a o tom, kto za ňu zodpovedá. Najneskôr sa právo na náhradu škody alebo právo na poskytnutie primeraného zadosťučinenia v peniazoch podľa odseku 3 premlčí za päť rokov, a ak ide o škodu alebo nemajetkovú ujmu spôsobenú úmyselne, za desať rokov odo dňa, keď došlo k zásahu do práv podľa odseku 1.

(5) Právo na vydanie bezdôvodného obohatenia podľa odseku 3 sa premlčí za tri roky odo dňa, keď sa majiteľ dizajnu dozvie, že došlo k bezdôvodnému obohateniu a kto sa na jeho úkor obohatil. Najneskôr sa právo na vydanie bezdôvodného obohatenia podľa odseku 3 premlčí za päť rokov, a ak ide o úmyselné bezdôvodné obohatenie, za desať rokov odo dňa, keď došlo k zásahu do práv podľa odseku 1.“.

Poznámka pod čiarou k odkazu 5b znie: „5b) § 442a Občianskeho zákonníka.“.

**33.** V § 27a ods. 1 sa za slová „V prípade“ vkladá slovo „neoprávneného“ a vypúšťajú sa slová „alebo ohrozenia týchto práv“.

**34.** V § 27a ods. 2 písm. a) sa za slovo „predajcu“ vkladá čiarka a slová „zamýšľaného predajcu“.

**35.** § 27a sa dopĺňa odsekom 4, ktorý znie:

„(4) Právo na poskytnutie informácie nemožno priznať, ak by možné následky jeho výkonu boli neprimerané závažnosti následkov vyplývajúcich zo splnenia takto uloženej povinnosti.“.

**36.** Nadpis nad § 28 sa vypúšťa a vkladá sa nadpis § 28, ktorý znie: „Súdna ochrana práv“.

**37.** V § 28 ods. 1 sa nad slovo „súdy“ umiestňuje odkaz 5c).

Poznámka pod čiarou k odkazu 5c znie: „5c) § 25 Civilného sporového poriadku.“.

**38.** V § 28 sa vypúšťa odsek 5.

**39.** § 29 vrátane nadpisu znie:

„§ 29

Neodkladné opatrenia

(1) Pri ochrane práv podľa tohto zákona môže súd nariadiť neodkladné opatrenie podľa Civilného sporového poriadku. 6)

(2) V uznesení, ktorým sa nariaďuje neodkladné opatrenie, môže súd aj bez návrhu uložiť navrhovateľovi povinnosť zložiť peňažnú zábezpeku v primeranej výške alebo podmieniť vykonateľnosť neodkladného opatrenia zložením peňažnej zábezpeky. Pri rozhodovaní o výške peňažnej zábezpeky súd prihliadne na rozsah škody alebo inej ujmy, ktorá môže vzniknúť protistrane, ako aj na majetkové možnosti navrhovateľa s tým, že uloženie povinnosti zložiť zábezpeku nesmie byť podstatnou prekážkou účelného uplatnenia práva.

(3) Zo zloženej zábezpeky podľa odseku 2 sa uspokojí právoplatne priznaná náhrada škody alebo inej ujmy podľa Civilného sporového poriadku. 6a) Povinnosť nahradiť škodu alebo inú ujmu, ktorá nebola z tejto zábezpeky uspokojená, tým nie je dotknutá.

(4) Súd vráti zloženú zábezpeku podľa odseku 2 alebo jej pomernú časť navrhovateľovi, ak

a) poškodený neuplatní nárok na náhradu škody alebo inej ujmy podľa Civilného sporového poriadku 6a) na súde v lehote šiestich mesiacov odo dňa, keď sa poškodený dozvedel o vzniku škody alebo inej ujmy, najneskôr však do troch rokov od nariadenia neodkladného opatrenia,

b) bola súdu predložená dohoda strán o použití peňažnej zábezpeky alebo

c) navrhovateľ bol vo veci samej celkom alebo sčasti úspešný.“.

Poznámky pod čiarou k odkazom 6 a 6a znejú:

„6) § 324 až 345 Civilného sporového poriadku.

 6a) § 340.“

**40.** § 30 sa vypúšťa.

**41.** V § 31 ods. 1 sa slová „podľa § 11 ods. 2 a 5, § 12 ods. 1 alebo § 13 ods. 2“ nahrádzajú slovami „podľa § 11 ods. 2 a 5, § 12 ods. 1 a 4 alebo § 13 ods. 1“.

**42.** V § 31 ods. 3 písm. f) sa vypúšťa bodkočiarka a slová „to neplatí, ak právo na dizajn prešlo podľa § 12 ods. 1“ sa nahrádzajú slovami „alebo údaj o tom, že predmetom prihlášky je zamestnanecký dizajn (§ 12)“.

**43.** Poznámka pod čiarou k odkazu 8 znie: „8) Locarnská dohoda o zriadení medzinárodného triedenia priemyselných vzorov a modelov podpísaná v Locarne 8. októbra 1968 (vyhláška ministra zahraničných vecí č. 28/1981 Zb.).“.

**44.** Za § 31 sa vkladá § 31a, ktorý vrátane nadpisu znie:

„§ 31a

Deň podania prihlášky

Na účely začatia konania a na účely vzniku práva prednosti sa za deň podania prihlášky považuje deň doručenia podania alebo doplnenia podania, ktoré obsahuje aspoň

a) údaje, z ktorých je zrejmý úmysel prihlasovateľa podať prihlášku,

b) údaje umožňujúce identifikáciu prihlasovateľa a styk s prihlasovateľom a

c) vyobrazenie každého dizajnu, o ktorého zápis sa žiada v prihláške a z ktorého možno jednoznačne rozoznať podstatu dizajnu.“.

**45.** § 32 vrátane nadpisu znie:

„§ 32

Právo prednosti

(1) Právo prednosti prihlasovateľovi vznikne

a) dňom podania prihlášky alebo

b) dňom práva prednosti podľa medzinárodného dohovoru. 9)

(2) Právo prednosti podľa odseku 1 písm. b) musí prihlasovateľ uplatniť už v prihláške a v lehote troch mesiacov od jej podania toto právo preukázať dokladom o práve prednosti.

(3) Právo prednosti podľa odseku 2 možno uplatniť z prvej prihlášky podanej v štáte alebo vo vzťahu k štátu, ktorý je zmluvnou stranou medzinárodného dohovoru 9) alebo ktorý je členom Svetovej obchodnej organizácie. 10) Inak toto právo možno uplatniť len za podmienky vzájomnosti.

(4) Na uplatnenie práva prednosti a preukázanie práva prednosti, ktoré nespĺňa podmienky podľa odseku 2 a náležitosti podľa všeobecne záväzného právneho predpisu vydaného podľa § 50, úrad v konaní neprihliada. Túto skutočnosť úrad oznámi prihlasovateľovi.

(5) Na žiadosť prihlasovateľa alebo majiteľa zapísaného dizajnu úrad vydá doklad osvedčujúci právo prednosti vyplývajúce z prihlášky.

(6) Právo prednosti možno uplatniť len z jednej prihlášky.“.

Poznámky pod čiarou k odkazom 9 a 10 znejú:

„9) Parížsky dohovor na ochranu priemyslového vlastníctva z 20. marca 1883, revidovaný v Bruseli 14. decembra 1900, vo Washingtone 2. júna 1911, v Haagu 6. novembra 1925, v Londýne 2. júna 1934, v Lisabone 31. októbra 1958 a v Štokholme 14. júla 1967 (vyhláška ministra zahraničných vecí č. 64/1975 Zb. v znení vyhlášky č. 81/1985 Zb.).

10) Dohoda o založení Svetovej obchodnej organizácie (oznámenie Ministerstva zahraničných vecí Slovenskej republiky č. 152/2000 Z. z.).“.

**46.** V § 33 odsek 1 znie:

„(1) Ak prebieha na súde konanie o spore, ktorého predmetom je právo na dizajn, úrad na žiadosť niektorej zo strán sporu preruší konanie o prihláške. K žiadosti o prerušenie strana sporu priloží rovnopis žaloby potvrdený súdom.“.

**47.** V § 33 ods. 2 sa slovo „spočívajú“ nahrádza slovom „neplynú“.

**48.** V § 34 ods. 1 písm. d) sa slová „oprávneným zástupcom 11) (§ 49)“ nahrádzajú slovami „podľa § 49 ods. 2“.

Poznámka pod čiarou k odkazu 11 sa vypúšťa.

**49.** V § 36 ods. 1 písm. c) sa slová „podľa § 11 ods. 2 a 5, § 12 ods. 1 alebo § 13 ods. 2“ nahrádzajú slovami „podľa § 11 ods. 2 a 5, § 12 ods. 1 a 4 alebo § 13 ods. 1“.

**50.** Poznámka pod čiarou k odkazu 12 znie: „12) Čl. 6 ter Parížskeho dohovoru na ochranu priemyslového vlastníctva z 20. marca 1883, revidovaného v Bruseli 14. decembra 1900, vo Washingtone 2. júna 1911, v Haagu 6. novembra 1925, v Londýne 2. júna 1934, v Lisabone 31. októbra 1958 a v Štokholme 14. júla 1967 (vyhláška ministra zahraničných vecí č. 64/1975 Zb. v znení vyhlášky č. 81/1985 Zb.).“.

**51.** § 38 znie:

„§ 38

(1) Návrh na výmaz zapísaného dizajnu musí obsahovať právne a skutkové odôvodnenie a súčasne musia byť predložené dôkazy alebo označené dôkazy, ktoré navrhovateľ predloží. Ak návrh na výmaz neobsahuje náležitosti podľa predchádzajúcej vety alebo náležitosti ustanovené všeobecne záväzným právnym predpisom vydaným podľa § 50 alebo navrhovateľ nepredloží označené dôkazy alebo navrhovateľ nie je zastúpený podľa § 49 ods. 2, úrad vyzve navrhovateľa, aby zistené nedostatky v určenej lehote odstránil. Ak navrhovateľ doručenej výzve v určenej lehote nevyhovie, úrad konanie o návrhu na výmaz zastaví. Na následok zastavenia konania musí byť navrhovateľ vo výzve upozornený.

(2) Ak konanie nebolo zastavené podľa odseku 1, úrad doručí návrh na výmaz majiteľovi zapísaného dizajnu a zároveň ho vyzve, aby sa k návrhu v určenej lehote vyjadril.

(3) V priebehu konania o výmaze zapísaného dizajnu úrad môže

a) vyzvať účastníka, aby sa v určenej lehote vyjadril k podaniam druhého účastníka alebo ku skutočnostiam, ktoré úrad považuje za rozhodujúce v konaní o výmaze zapísaného dizajnu alebo

b) určiť účastníkom spoločnú lehotu na záverečné vyjadrenia; na vyjadrenia doručené po uplynutí tejto lehoty úrad neprihliada, na čo musia byť účastníci upozornení.

(4) Ak sa majiteľ zapísaného dizajnu k návrhu na výmaz nevyjadrí v lehote určenej vo výzve podľa odseku 2 alebo ak sa účastník nevyjadrí v lehote podľa odseku 3 písm. a), úrad pokračuje v konaní a môže rozhodnúť na základe obsahu spisu.

(5) Úrad postupuje podľa odseku 4 aj v prípade, ak majiteľ zapísaného dizajnu nie je zastúpený podľa § 49 ods. 2. Ak majiteľ zapísaného dizajnu nevyhovie výzve na predloženie plnomocenstva v určenej lehote, platí, že sa k návrhu na výmaz nevyjadril.

(6) Ak nemožno rozhodnúť na základe písomných podaní účastníkov, úrad určí dátum ústneho pojednávania. Úrad zároveň s predvolaním na ústne pojednávanie doručí účastníkom všetky vyjadrenia druhej strany, ak tak už neurobil skôr.

(7) Úrad môže pokračovať v konaní a rozhodnúť vo veci aj v prípade, ak sa riadne predvolaný účastník na ústnom pojednávaní nezúčastní. Úrad môže vyhovieť žiadosti o odročenie ústneho pojednávania len z dôležitých dôvodov a len vtedy, ak bola žiadosť doručená na úrad bezodkladne po tom, čo sa predvolaný účastník dozvedel o dôvode, pre ktorý žiada pojednávanie odročiť; inak na žiadosť o odročenie ústneho pojednávania neprihliada.

(8) Rozšírenie či doplnenie návrhu na výmaz o nový dôvod podľa § 36 ods. 1 alebo o nový dôkaz o nesplnení podmienok na zápis dizajnu podľa § 3 až 7 alebo podľa § 9 a 10, v konaní o výmaze zapísaného dizajnu nie je prípustné; na také rozšírenie alebo doplnenie úrad v rámci tohto konania a rozhodovania vo veci neprihliada.“.

**52.** V § 39 sa suma „82,50 eura“ nahrádza sumou „100 eur“.

**53.** § 40 vrátane nadpisu znie:

„§ 40

Prepis

(1) Úrad zapíše ako majiteľa zapísaného dizajnu osobu žiadateľa, ak

a) z právoplatného rozhodnutia súdu zistí, že osobe pôvodne zapísanej ako majiteľ neprislúchalo právo na dizajn podľa § 11 ods. 2 a 5, § 12 ods. 1 a 4 alebo § 13 ods. 1,

b) žiadosť o prepis podala osoba, ktorej podľa právoplatného rozhodnutia súdu patrí právo na dizajn, alebo jej právny nástupca a

c) žiadosť o prepis bola doručená v lehote šiestich mesiacov odo dňa právoplatnosti rozhodnutia súdu.

(2) Žiadosť o prepis treba doložiť právoplatným rozhodnutím súdu podľa odseku 1 písm. a).

(3) Ak žiadosť o prepis nespĺňa podmienky podľa odseku 1 písm. a) a b) alebo odseku 2, úrad žiadosť o prepis zamietne; pred rozhodnutím o zamietnutí žiadosti o prepis úrad umožní žiadateľovi vyjadriť sa k zisteným dôvodom, na základe ktorých má byť žiadosť o prepis zamietnutá.

(4) Ak osoba, ktorej podľa právoplatného rozhodnutia súdu patrí právo na dizajn, alebo jej právny nástupca nepodá žiadosť o prepis v lehote podľa odseku 1 písm. c), úrad vymaže zapísaný dizajn z úradnej moci [§ 36 ods. 1 písm. c)].

(5) Na prepis práv z prihlášky sa primerane použijú odseky 1 až 3. Ak nedôjde k prepisu práv z prihlášky podľa odseku 3, úrad prihlášku zamietne.“.

**54.** § 41 sa vypúšťa.

**55.** § 42 vrátane nadpisu znie:

„§ 42

Zápis licencie, záložného práva, prevodu alebo prechodu zapísaného dizajnu, exekúcie a súdneho sporu do registra

(1) Ak žiadosť o zápis licencie, záložného práva, prevodu alebo prechodu zapísaného dizajnu či súdneho sporu do registra neobsahuje náležitosti ustanovené všeobecne záväzným právnym predpisom vydaným podľa § 50, úrad vyzve žiadateľa, aby zistené nedostatky v určenej lehote odstránil. Ak žiadateľ zistené nedostatky v určenej lehote neodstráni, úrad konanie o žiadosti zastaví. Na následok zastavenia konania musí byť žiadateľ vo výzve upozornený.

(2) Na základe exekučného príkazu12a) doloženého upovedomením o začatí exekúcie a súpisom práv, ktorého súčasťou je aj určitá prihláška alebo zapísaný dizajn, úrad zapíše do registra skutočnosť, že táto prihláška alebo zapísaný dizajn je postihnutá exekúciou podľa osobitných predpisov s účinnosťou dňom doručenia exekučného príkazu na úrad.

(3) Ak prebieha na súde konanie o spore, ktorého predmetom je právo chránené týmto zákonom, úrad na žiadosť niektorej zo strán sporu zapíše do registra skutočnosť, že prebieha súdny spor, ako aj predmet konania, s účinnosťou dňom doručenia žiadosti na úrad. K žiadosti o zápis strana sporu priloží rovnopis žaloby potvrdený súdom.“.

Poznámka pod čiarou k odkazu 12a znie: „12a) § 52 a 113a Exekučného poriadku.“.

**56.** § 43 vrátane nadpisu znie:

„§ 43

Predĺženie lehoty a pokračovanie v konaní

(1) Na základe žiadosti účastníka konania o predĺženie úradom určenej lehoty na vykonanie úkonu, podanej pred uplynutím tejto lehoty, úrad môže lehotu predĺžiť.

(2) Na základe žiadosti účastníka konania, ktorý zmeškal úradom určenú lehotu na vykonanie úkonu, môže úrad rozhodnúť o pokračovaní v konaní, ak účastník konania zároveň s podaním žiadosti o pokračovanie v konaní urobí zmeškaný úkon; žiadosť o pokračovanie v konaní musí byť podaná najneskôr do dvoch mesiacov odo dňa uplynutia lehoty.

(3) Nemožno vyhovieť žiadosti podľa odseku 1 v prípade zmeškania lehoty podľa § 38 ods. 3 písm. b) a žiadosti podľa odseku 2 v prípade zmeškania lehôt podľa § 38 ods. 1, 2, 3 a 5.

(4) Úrad zamietne žiadosť o predĺženie lehoty alebo žiadosť o pokračovanie v konaní, ktorá nezodpovedá podmienkam podľa odseku 1 alebo odseku 2 alebo jej nemožno vyhovieť podľa odseku 3; pred zamietnutím žiadosti úrad umožní žiadateľovi vyjadriť sa o zistených skutočnostiach, na ktorých základe sa má žiadosť zamietnuť.

(5) Ak úrad vyhovie žiadosti o pokračovanie v konaní, právne účinky rozhodnutia vydaného v dôsledku zmeškania lehoty zaniknú alebo nenastanú.

(6) Ak úrad nerozhodne o zamietnutí žiadosti, ktorá spĺňa podmienky podľa odseku 1, do dvoch mesiacov od jej doručenia, platí, že žiadosti sa vyhovelo.“.

**57.** V § 44 odsek 1 znie:

„(1) Na základe žiadosti účastníka konania, ktorý napriek náležitej starostlivosti, ktorú si vyžadovali okolnosti, zmeškal zákonnú alebo úradom určenú lehotu na vykonanie úkonu, pričom následkom nevykonania tohto úkonu je zastavenie konania alebo strata iného práva, môže úrad rozhodnúť o uvedení do predošlého stavu, ak účastník konania zároveň s podaním tejto žiadosti urobí zmeškaný úkon; žiadosť o uvedenie do predošlého stavu musí byť podaná do dvoch mesiacov od zániku prekážky, pre ktorú účastník konania nemohol úkon vykonať, najneskôr však do 12 mesiacov od uplynutia zmeškanej lehoty.“.

**58.** V § 44 ods. 2 sa na konci prvej vety pripájajú tieto slová: „a deň zániku prekážky, pre ktorú úkon nemohol vykonať“.

**59.** V § 44 ods. 3 sa na konci vypúšťajú slová „iným spôsobom“.

**60.** V § 44 ods. 4 písmeno c) znie:

„c) podanie rozkladu (§ 46 ods. 1) a podanie odôvodnenia rozkladu (§ 46 ods. 3),“.

**61.** V § 44 ods. 4 sa vypúšťa písmeno d).

Doterajšie písmená e) a f) sa označujú ako písmená d) a e).

**62.** V § 44 ods. 4 písmená d) a e) znejú:

„d) vykonanie úkonov podľa § 38 ods. 1, 2, 3 a 5,

e) podanie žiadosti o pokračovanie v konaní podľa § 43 ods. 2 a žiadosti o uvedenie do predošlého stavu podľa odseku 1.“.

**63.** V § 44 ods. 5 sa slová „o zistených skutočnostiach“ nahrádzajú slovami „k zisteným skutočnostiam“.

**64.** V § 44 ods. 7 sa na konci pripája táto veta: „V prípade pochybností sa konanie tretej osoby považuje za konanie v dobrej viere, kým sa nepreukáže opak.“.

**65.** Nadpis § 46 znie: „Rozklad“.

**66.** V § 46 odsek 1 znie:

„(1) Ak tento zákon neustanovuje inak, proti rozhodnutiu úradu možno podať rozklad v lehote 30 dní od doručenia rozhodnutia; včas podaný rozklad má odkladný účinok.“.

**67.** V § 46 sa za odsek 2 vkladá nový odsek 3, ktorý znie:

„(3) Odôvodnenie rozkladu musí byť podané do jedného mesiaca odo dňa podania rozkladu. V prípade nepodania odôvodnenia rozkladu v tejto lehote úrad konanie o rozklade zastaví. Úrad konanie o rozklade zastaví aj v prípade oneskoreného alebo neprípustného rozkladu.“.

Doterajší odsek 3 sa označuje ako odsek 4.

**68.** V § 46 ods. 4 písmeno b) znie:

„b) zastavené konanie podľa § 49 ods. 7 alebo prerušené konanie podľa § 33 ods. 1 a § 49 ods. 8,“.

**69.** V § 46 sa odsek 4 dopĺňa písmenom c), ktoré znie:

„c) zastavené konanie podľa odseku 3.“.

**70.** § 46 sa dopĺňa odsekom 5, ktorý znie:

„(5) Podanie rozkladu len proti odôvodneniu rozhodnutia nie je prípustné.“.

**71.** V 48 ods. 6 sa na konci bodka nahrádza čiarkou a pripájajú sa tieto slová: „ako aj úradné oznámenia a rozhodnutia zásadnej povahy.“.

**72.** § 49 vrátane nadpisu znie:

„§ 49

Spoločné ustanovenia

(1) Osoby, ktoré majú trvalý pobyt, sídlo alebo podnik na území štátu, ktorý je zmluvnou stranou medzinárodného dohovoru 9), alebo na území štátu, ktorý je členom Svetovej obchodnej organizácie 10), alebo sú štátnymi príslušníkmi tohto štátu, majú rovnaké práva a povinnosti ako štátni občania Slovenskej republiky; ak štát, v ktorom majú osoby trvalý pobyt alebo sídlo, nie je štátom, ktorý je zmluvnou stranou medzinárodného dohovoru alebo členom Svetovej obchodnej organizácie, práva podľa tohto zákona možno priznať len za podmienky vzájomnosti.

(2) Osoby, ktoré nemajú na území Slovenskej republiky trvalý pobyt alebo sídlo, musia byť v konaní pred úradom, zastúpené advokátom12b) alebo patentovým zástupcom 12c); to neplatí ak sú účastníkmi konania fyzické osoby, ktoré sú štátnymi príslušníkmi štátu, ktorý je zmluvnou stranou Dohody o Európskom hospodárskom priestore a právnické osoby, ktoré majú svoju správu alebo sídlo svojej podnikateľskej činnosti na území štátu, ktorý je zmluvnou stranou Dohody o Európskom hospodárskom priestore. Takíto účastníci konania sú povinní oznámiť úradu adresu na doručovanie na území Slovenskej republiky.

(3) Zástupca je povinný oznámiť úradu adresu na doručovanie na území Slovenskej republiky.

(4) Na konanie pred úradom podľa tohto zákona sa vzťahuje všeobecný predpis o správnom konaní 7) s výnimkou ustanovení § 19, § 23, § 28, § 29, § 30 ods. 1 písm. b) a d), § 32 až 34, § 39, § 49, § 50, § 59 ods. 1 a § 60.

(5) Ak je prílohou podania kópia listiny, o ktorej pravosti má úrad pochybnosti, môže požiadať o predloženie originálu listiny alebo jej overenej kópie.

(6) Ak účastník konania nevyhovie výzve úradu v určenej lehote, úrad môže konanie zastaviť. Na tento následok musí byť účastník vo výzve upozornený.

(7) Ak ďalej nie je uvedené inak, úrad konanie zastaví aj na návrh toho, kto podal návrh na jeho začatie; nie je však povinný tak urobiť, ak ide o konanie, ktoré môže úrad začať z úradnej moci. Návrh na zastavenie konania nemožno vziať späť. V prípade návrhu na zastavenie konania o prihláške, ktorej sa týka súdny spor zapísaný v registri, úrad môže konanie zastaviť len po predložení písomného súhlasu osoby, ktorá podala žiadosť o zápis súdneho sporu do registra.

(8) S výnimkou konania o prihláške úrad konanie preruší, ak sa začalo konanie o predbežnej otázke, ktorú úrad nie je oprávnený riešiť. Len čo odpadne prekážka, pre ktorú sa konanie prerušilo, pokračuje úrad v konaní i bez návrhu. Počas prerušenia konania lehoty podľa tohto zákona neplynú;to neplatí v prípade lehôt podľa § 25 ods. 3 a 4.

(9) Ak tento zákon neustanovuje inak, podanie na úrad sa robí v písomnej forme v štátnom jazyku. 13) Podanie sa posudzuje podľa jeho obsahu. Z podania musí byť zrejmé, kto ho podáva, akej veci sa týka a čo sa ním navrhuje. Každé podanie musí byť podpísané osobou, ktorá ho podáva. Ak tento zákon alebo všeobecne záväzný predpis vydaný podľa § 50 neustanovuje inak, podanie urobené v listinnej podobe treba predložiť v potrebnom počte rovnopisov s prílohami tak, aby sa jeden rovnopis s prílohami mohol založiť do spisu a aby každý ďalší účastník konania dostal jeden rovnopis s prílohami.

(10) Za úkony podľa tohto zákona sa platia správne poplatky podľa osobitného predpisu.13a)

(11) Ak tento zákon neustanovuje inak, podanie na úrad urobené telefaxom alebo v elektronickej podobe bez autorizácie podľa osobitného predpisu 13b) treba dodatočne doručiť v listinnej podobe alebo v elektronickej podobe autorizované podľa osobitného predpisu; ak sa dodatočne nedoručí úradu do jedného mesiaca, na podanie sa neprihliada. Úrad na dodatočné doručenie podania nevyzýva.

(12) Vykonateľné rozhodnutie Úradu Európskej únie pre duševné vlastníctvo podľa osobitného predpisu 14) opatrí potvrdením o vykonateľnosti úrad.

(13) Ustanovenie odseku11 sa nevzťahuje na podávanie prostredníctvom informačných systémov zriadených medzinárodnými organizáciami alebo podľa predpisov medzinárodného práva a na informačné systémy zriadené Európskou úniou, ak tieto informačné systémy sú využívané na základe dohody zúčastnených subjektov, slúžia výlučne na ich potreby a len zúčastnené subjekty k nim majú prístup (uzavreté systémy). 14a)“.

Poznámky pod čiarou k odkazom 12b, 12c, 13a, 13b, 14 a 14a znejú:

„12b) Zákon č. 586/2003 Z. z. o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov.

12c) Zákon č. 344/2004 Z. z. o patentových zástupcoch, o zmene zákona č. 444/2002 Z. z. o dizajnoch a zákona č. 55/1997 Z. z. o ochranných známkach v znení zákona č. 577/2001 Z. z. a zákona č. 14/2004 Z. z. v znení neskorších predpisov.

13a) Zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov.

13b) Zákon č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov.

14) Čl. 71 nariadenia Rady (ES) č. 6/2002 z 12. decembra 2001 o dizajnoch Spoločenstva (Ú. v. ES L 3, 5.1.2002).

14a) Čl. 2 ods. 2 nariadenia Európskeho parlamentu a Rady (EÚ) č. 910/2014 z 23. júla 2014 o elektronickej identifikácii a dôveryhodných službách pre elektronické transakcie na vnútornom trhu a o zrušení smernice 1999/93/ES (Ú. v. EÚ L 257, 28.8.2014).“.

**73.** V § 50 písm. d) sa slová „návrhu na odňatie zapísaného dizajnu a prepis“ nahrádzajú slovami „žiadosti o prepis“.

**74.** V § 50 písmeno e) znie:

„e) forme podania a doručovaní na úrad,“.

**75.** § 51a vrátane nadpisu znie:

„§ 51a

Prechodné ustanovenia

k úpravám účinným od 1. januára 2018

(1) Konania podľa tohto zákona, ktoré neboli právoplatne skončené do 31. decembra 2017, sa dokončia podľa úpravy účinnej od 1. januára 2018, ak ďalej nie je ustanovené inak.

(2) Určovacie konania, ktoré neboli právoplatne skončené do 31. decembra 2017, sa dokončia podľa doterajších predpisov.

(3) Lehoty, ktoré začali plynúť do 31. decembra 2017, plynú podľa doterajších predpisov a ich právne účinky zostávajú zachované.

(4) Práva a právne vzťahy z dizajnov zapísaných do registra do 31. decembra 2017 sa posudzujú podľa právnej úpravy účinnej od 1. januára 2018. Vznik, zmena a zánik práv a právnych vzťahov, ako aj nároky z nich vzniknuté do 31. decembra 2017 sa posudzujú podľa predpisov účinných v čase ich vzniku.“.

**76.** Za § 51a sa vkladá § 51b, ktorý znie:

„§ 51b

Týmto zákonom sa preberajú právne záväzné akty Európskej únie uvedené v prílohe.“.

**77.** Nadpis prílohy znie: „ZOZNAM PREBERANÝCH PRÁVNE ZÁVÄZNÝCH AKTOV EURÓPSKEJ ÚNIE“.

**Čl. III**

Zákon č. 517/2007 Z. z. o úžitkových vzoroch a o zmene a doplnení niektorých zákonov v znení zákona č. 495/2008 Z. z. a zákona č. 125/2016 Z. z. sa mení a dopĺňa takto:

**1.** V § 2 sa v písmene f) čiarka nahrádza bodkou a vypúšťa sa písmeno g).

**2.** V § 3 sa za slovo „registra“ vkladajú slová „úžitkových vzorov (ďalej len „register“)“.

**3.** V § 6 písm. g) sa slovo „a“ nahrádza čiarkou.

**4.** V § 6 písm. h) sa na konci bodka nahrádza slovom „a“.

**5.** § 6 sa dopĺňa písmenom i), ktoré znie:

„i) riešenia týkajúce sa spracovania dát na administratívne, obchodné, finančné, manažérske, dozorné, prognostické alebo iné netechnické účely.“.

**6.** Nadpis nad § 10 sa vypúšťa.

**7.** V § 10 odsek 1 znie:

„(1) Právo na riešenie vrátane práva podať prihlášku (ďalej len „právo na riešenie“) má pôvodca technického riešenia (ďalej len „pôvodca“), ak tento zákon neustanovuje inak.“.

**8.** Slová „právo na ochranu úžitkovým vzorom“ vo všetkých tvaroch sa v celom texte zákona nahrádzajú slovami „právo na riešenie“ v príslušnom tvare.

**9.** V § 10 ods. 3 sa na konci pripája táto veta: „Ak sa spolupôvodcovia nedohodnú inak alebo ak inak nerozhodne súd, platí, že podiel spolupôvodcov na vytvorení technického riešenia je rovnaký.“.

**10.** § 11 vrátane nadpisu znie:

„§ 11

Zamestnanecké riešenie

(1) Ak pôvodca v rámci plnenia úloh z pracovnoprávneho vzťahu, obdobného pracovného vzťahu alebo členského vzťahu vytvoril technické riešenie (ďalej len „zamestnanecké riešenie“), právo na riešenie patrí zamestnávateľovi, ak sa účastníci tohto vzťahu nedohodli inak. Právo na pôvodcovstvo tým nie je dotknuté. Ak tento zákon neustanovuje inak, na právne vzťahy zo zamestnaneckého riešenia sa vzťahujú ustanovenia Občianskeho zákonníka.

(2) Pôvodca, ktorý vytvoril zamestnanecké riešenie, je povinný zamestnávateľa o tejto skutočnosti bez odkladu písomne upovedomiť a zároveň mu odovzdať všetky podklady potrebné na posúdenie technického riešenia. V upovedomení pôvodca najmä opíše technický problém a jeho riešenie, vznik a podstatu zamestnaneckého riešenia, tak aby odborník v danej oblasti techniky mohol technické riešenie uskutočniť.

(3) Zamestnávateľ môže uplatniť voči pôvodcovi právo na riešenie, a to písomne v lehote troch mesiacov od riadneho upovedomenia podľa odseku 2. Za uplatnenie práva na riešenie podľa predchádzajúcej vety sa považuje aj podanie prihlášky, európskej patentovej prihlášky alebo medzinárodnej patentovej prihlášky, ktorej predmetom je zamestnanecké riešenie a v ktorej je riadne označený jeho pôvodca. Ak zamestnávateľ uplatní právo na riešenie, je povinný bezodkladne písomne informovať pôvodcu o zvolenom spôsobe ochrany zamestnaneckého riešenia, najmä o podanej prihláške, európskej patentovej prihláške alebo medzinárodnej patentovej prihláške.

(4) Ak zamestnávateľ v ustanovenej lehote podľa odseku 3 neuplatní riadne právo na riešenie alebo v tejto lehote písomne oznámi pôvodcovi, že právo na riešenie neuplatňuje, prechádza toto právo na pôvodcu.

(5) Do uplynutia lehoty na uplatnenie práva na riešenie podľa odseku 3 alebo do uplatnenia práva na riešenie podľa odseku 3 alebo do prechodu práva na riešenie na pôvodcu podľa odseku 4, podľa toho, ktorá skutočnosť nastane skôr, sú zamestnávateľ a pôvodca povinní zachovávať o zamestnaneckom riešení mlčanlivosť voči tretím osobám. Ak zamestnávateľ v ustanovenej lehote podľa odseku 3 uplatnil právo na riešenie, pôvodca je ďalej povinný zachovávať o zamestnaneckom riešení mlčanlivosť voči tretím osobám až do jeho sprístupnenia verejnosti v súlade so všeobecne záväznými právnymi predpismi. Ak právo na riešenie prešlo na pôvodcu podľa odseku 4, zamestnávateľ je ďalej povinný zachovávať o zamestnaneckom riešení mlčanlivosť voči tretím osobám až do jeho sprístupnenia verejnosti v súlade so všeobecne záväznými právnymi predpismi.

(6) Pôvodca, voči ktorému bolo uplatnené právo na riešenie podľa odseku 3, má vo vzťahu k zamestnávateľovi právo na primeranú odmenu. Pri určení výšky odmeny je rozhodujúci technický a hospodársky význam zamestnaneckého riešenia a prínos dosiahnuteľný jeho využitím alebo iným uplatnením, pričom sa prihliada na materiálny podiel zamestnávateľa na vytvorení zamestnaneckého riešenia a na rozsah a obsah pracovných úloh pôvodcu.

(7) Ak odmena podľa odseku 6 zjavne nezodpovedá prínosu dosiahnutému neskorším využitím alebo iným uplatnením zamestnaneckého riešenia alebo ak bola odmena zamestnávateľom určená paušálnou sumou bez zohľadnenia podmienok podľa odseku 6, pôvodca má právo na dodatočné vyrovnanie. Po uplynutí troch rokov od uplatnenia práva na riešenie je zamestnávateľ na základe písomnej žiadosti pôvodcu povinný poskytnúť pôvodcovi podklady nevyhnutné na určenie výšky dodatočného vyrovnania. Ak zamestnávateľ poskytne pôvodcovi informácie označené zamestnávateľom ako dôverné, nesmie pôvodca tieto informácie prezradiť tretej osobe ani ich použiť pre seba v rozpore s účelom, na ktorý sa mu poskytli. Pôvodca môže právo na dodatočné vyrovnanie uplatniť najskôr po uplynutí troch rokov od uplatnenia práva na riešenie zamestnávateľom. Právo na dodatočné vyrovnanie nezanikne skôr, ako trvá ochrana zamestnaneckého riešenia.

(8) Práva a povinnosti vyplývajúce z ustanovení odsekov 1 až 7 zostávajú po zániku právneho vzťahu medzi pôvodcom a zamestnávateľom nedotknuté. V prípade porušenia niektorej z povinností vyplývajúcich z odsekov 2 až 7 sa poškodený môže domáhať náhrady škody alebo inej ujmy.

(9) Spolupôvodcovia majú právo na primeranú odmenu podľa odseku 6 a právo na dodatočné vyrovnanie podľa odseku 7 v rozsahu, v akom sa podieľali na vytvorení zamestnaneckého riešenia. Ak sa spolupôvodcovia nedohodnú inak alebo ak inak nerozhodne súd, platí, že podiel spolupôvodcov na vytvorení zamestnaneckého riešenia je rovnaký.“.

**11.** V § 12 sa vkladá nadpis, ktorý znie: „Prechod a prevod práva na riešenie“.

**12.** V § 12 ods. 1 sa slová „v § 10 ods. 1 a 3 a v § 11 ods. 1“ nahrádzajú slovami „v § 10 ods. 1 a 3 a § 11 ods. 1 a 4“.

**13.** V § 12 ods. 4 sa vypúšťa druhá veta.

**14.** Za § 18 sa vkladá § 18a, ktorý vrátane nadpisu znie:

„§ 18a

Majiteľ úžitkového vzoru

Za majiteľa úžitkového vzoru sa považuje právnická osoba alebo fyzická osoba zapísaná ako majiteľ v registri, ak súd nerozhodne inak.“.

**15.** § 19 vrátane nadpisu znie:

„§ 19

Spolumajiteľstvo úžitkového vzoru

(1) Ak tento zákon neustanovuje inak, na úpravu vzťahov medzi spolumajiteľmi úžitkového vzoru sa primerane použijú ustanovenia Občianskeho zákonníka 8). Spolumajiteľský podiel k úžitkovému vzoru sa odvodzuje od rozsahu práva na riešenie, ak sa spolumajitelia nedohodnú inak.

(2) Na základe žiadosti doloženej písomnou dohodou uzatvorenou medzi majiteľom alebo všetkými spolumajiteľmi a osobou, ktorá má právo na riešenie podľa § 10 až 12, úrad zapíše takú osobu do registra ako spolumajiteľa.

(3) Každý zo spolumajiteľov má právo využívať úžitkový vzor, ak sa spolumajitelia nedohodnú inak. V prípade neoprávneného zásahu do výlučných práv podľa § 13 môže každý zo spolumajiteľov uplatniť nároky podľa § 28 v konaní podľa Civilného sporového poriadku alebo osobitného predpisu. 8a) Len čo sa začalo konanie podľa predchádzajúcej vety alebo sa právoplatne skončilo, nie sú žaloby alebo návrhy podľa osobitného predpisu 8a) ďalších spolumajiteľov pre tie isté nároky z toho istého neoprávneného zásahu prípustné; to nie je na ujmu práva týchto spolumajiteľov pripojiť sa k začatému sporu ako intervenienti. Právoplatné rozhodnutia o nárokoch podľa § 28 ods. 1 vydané na základe žaloby i len jedného spolumajiteľa sú záväzné aj pre ďalších spolumajiteľov; tým nie je dotknuté uplatnenie nárokov spolumajiteľov podľa § 28 ods. 2.

(4) Na poskytnutie práva využívať úžitkový vzor tretej osobe sa vyžaduje súhlas všetkých spolumajiteľov, ak sa spolumajitelia nedohodnú inak. Tým nie je dotknuté právo spolumajiteľa disponovať (§ 20 až 22) so svojím spolumajiteľským podielom.

(5) Dohoda o zrušení spolumajiteľstva a o vzájomnom vyrovnaní musí byť písomná, inak je neplatná. Dohoda nadobúda právne účinky voči tretím osobám dňom zápisu do registra.

(6) Ak spolumajiteľ nemá právneho nástupcu, po smrti alebo zániku spolumajiteľa prechádza jeho podiel na ostatných spolumajiteľov v pomere zodpovedajúcom ich spolumajiteľským podielom. To platí aj v prípade, že sa spolumajiteľ vzdá svojho podielu.

(7) Na úpravu vzťahov medzi spoluprihlasovateľmi sa primerane použijú ustanovenia odsekov 1 až 6.“.

Poznámky pod čiarou k odkazom 8 a 8a znejú:

„8) § 136 až 142.

8a) Zákon č. 307/2016 Z. z. o upomínacom konaní a o doplnení niektorých zákonov.“.

**16.** V § 20 ods. 1 sa na konci pripája táto veta: „Čiastočný prevod úžitkového vzoru nie je prípustný.“.

**17.** § 20 sa dopĺňa odsekmi 3 až 5, ktoré znejú:

„(3) Zápis prevodu úžitkového vzoru vykoná úrad na základe žiadosti, ktorú je oprávnená podať ktorákoľvek zo zmluvných strán.

(4) Ak ďalej nie je ustanovené inak, nadobúdateľ úžitkového vzoru môže vykonávať úkony voči úradu až po doručení žiadosti o zápis prevodu úžitkového vzoru; ustanovenia odseku 3 a § 26 ods. 2 tým nie sú dotknuté.

(5) Ustanovenia odsekov 1 až 4 sa primerane použijú aj na prevod práv z prihlášky.“.

**18.** V § 21 ods. 1 sa za slovo „majiteľa“ vkladajú slová „prepisom podľa § 47 a“.

**19.** V § 21 ods. 2 druhej vete sa na konci bodka nahrádza bodkočiarkou a pripájajú sa tieto slová: „to neplatí v prípade prepisu podľa § 47.“.

**20.** § 21 sa dopĺňa odsekmi 3 až 5, ktoré znejú:

„(3) Zápis prechodu úžitkového vzoru vykoná úrad na základe žiadosti jeho pôvodného majiteľa alebo jeho nového majiteľa.

(4) Ak ďalej nie ustanovené inak, nový majiteľ úžitkového vzoru môže vykonávať úkony voči úradu až po doručení žiadosti o zápis prechodu úžitkového vzoru; ustanovenia odseku 3 a § 26 ods. 2 tým nie sú dotknuté.

(5) Ustanovenia odsekov 1 až 4 sa primerane použijú aj na prechod práv z prihlášky.“.

**21.** § 22 a 23 vrátane nadpisov znejú:

„§ 22

Záložné právo

(1) K úžitkovému vzoru možno zriadiť záložné právo. Zriadenie záložného práva k časti úžitkového vzoru nie je prípustné.

(2) Ak tento zákon neustanovuje inak, na vznik, zánik a výkon záložného práva sa vzťahujú ustanovenia Občianskeho zákonníka. 9)

(3) Zmluva o zriadení záložného práva musí mať písomnú formu, inak je neplatná.

(4) Úrad na žiadosť záložného veriteľa alebo záložného dlžníka vykoná zápis záložného práva do registra alebo výmaz záložného práva z registra.

(5) Ustanovenia odsekov 1 až 4 sa primerane použijú aj na záložné právo k prihláške.

§ 23

Licenčná zmluva

(1) Majiteľ úžitkového vzoru môže udeliť inej osobe oprávnenie využívať úžitkový vzor (ďalej len „licencia“) licenčnou zmluvou.

(2) Ak tento zákon neustanovuje inak, na vznik, zánik a výkon práv z licenčnej zmluvy sa vzťahujú ustanovenia Obchodného zákonníka. 10)

(3) Licenčná zmluva nadobúda právne účinky voči tretím osobám dňom zápisu do registra. Zápis licenčnej zmluvy vykoná úrad na základe žiadosti, ktorú je oprávnená podať ktorákoľvek zo zmluvných strán.

(4) Majiteľ úžitkového vzoru môže udeliť licenčnou zmluvou výlučnú licenciu alebo nevýlučnú licenciu. Ak nie je v licenčnej zmluve dohodnuté, že majiteľ úžitkového vzoru udelil výlučnú licenciu, platí, že udelil nevýlučnú licenciu.

(5) Ak majiteľ úžitkového vzoru udelil výlučnú licenciu, nesmie udeliť tretej osobe licenciu a je povinný, ak nie je v licenčnej zmluve dohodnuté inak, sám sa zdržať využívania úžitkového vzoru.

(6) Ak majiteľ úžitkového vzoru udelil nevýlučnú licenciu, nie je dotknuté jeho právo využívať úžitkový vzor (§ 13), a takisto nie je dotknuté jeho právo udeliť licenciu tretej osobe.

(7) Licenčná zmluva, ktorou majiteľ úžitkového vzoru udelil tretej osobe licenciu, je neplatná, ak nadobúdateľ predtým udelenej výlučnej licencie na uzavretie takejto licenčnej zmluvy neudelil predchádzajúci písomný súhlas.

(8) Prevod alebo prechod práva nadobúdateľa licencie je možný výlučne ako súčasť prevodu alebo prechodu podniku alebo jeho časti, v rámci ktorej sa úžitkový vzor na základe licencie využíva, ak licenčná zmluva neustanovuje inak.

(9) Ak nie je dohodnuté inak, v prípade neoprávneného zásahu do práv majiteľa úžitkového vzoru môže nadobúdateľ nevýlučnej licencie vo svojom mene a na vlastný účet uplatniť nároky podľa § 28 v konaní podľa Civilného sporového poriadku alebo osobitného predpisu 8a) len so súhlasom majiteľa úžitkového vzoru; nadobúdateľ výlučnej licencie tak môže urobiť, ak majiteľ úžitkového vzoru po písomnom oznámení sám v primeranej lehote nepodá žalobu. Ustanovením predchádzajúcej vety nie sú dotknuté práva a povinnosti majiteľa úžitkového vzoru a nadobúdateľa licencie podľa Obchodného zákonníka 10a) a ani právo nadobúdateľa licencie pripojiť sa k sporu začatému majiteľom úžitkového vzoru ako intervenient.

(10) Ustanovenia odsekov 1 až 9 sa primerane použijú aj na licenčnú zmluvu, ktorou prihlasovateľ udeľuje oprávnenie na využívanie technického riešenia, ktoré je predmetom prihlášky.“.

Poznámky pod čiarou k odkazom 9 až 10a znejú:

„9) § 151a až 151md a § 552.

10) § 508 až 515.

10a) Napríklad § 514.“.

**22.** V § 26 odsek 2 znie:

„(2) Na základe žiadosti podanej majiteľom úžitkového vzoru, záložným veriteľom alebo inou osobou, ktorá preukáže právny záujem, úrad predĺži platnosť úžitkového vzoru dvakrát vždy o tri roky až na celkovú dobu ochrany desať rokov odo dňa podania prihlášky.“.

**23.** V § 26 ods. 3 sa na konci vypúšťajú slová „majiteľa úžitkového vzoru“.

**24.** V § 26 ods. 4 prvá veta znie: „Žiadosť o predĺženie platnosti úžitkového vzoru možno podať najskôr v poslednom roku jeho platnosti.“.

**25.** V § 26 ods. 4 druhej vete sa na konci bodka nahrádza bodkočiarkou a pripájajú sa tieto slová: „ustanovenie odseku 5 tým nie je dotknuté.“.

**26.** V § 26 ods. 5 prvá veta znie: „Ak žiadosť o predĺženie platnosti úžitkového vzoru nebola podaná v lehote uvedenej v odseku 4, možno podať žiadosť o predĺženie platnosti úžitkového vzoru v dodatočnej lehote šiestich mesiacov, ktorá začína plynúť dňom nasledujúcim po dni, keď podľa odseku 4 mala byť žiadosť o predĺženie platnosti úžitkového vzoru najneskôr podaná.“.

**27.** V § 26 ods. 6 sa na konci pripája táto veta: „V prípade pochybností sa konanie tretej osoby považuje za konanie v dobrej viere, kým sa nepreukáže opak.“.

**28.** V § 26 odsek 7 znie:

„(7) Odo dňa doručenia žiadosti o zápis súdneho sporu o právo na riešenie do registra (§ 49 ods. 5) sa prerušuje plynutie lehoty na podanie žiadosti o predĺženie platnosti úžitkového vzoru až do uplynutia šiestich mesiacov odo dňa právoplatnosti rozhodnutia súdu.“.

**29.** V § 27 ods. 2 sa slová „odo dňa doručenia“ nahrádzajú slovami „dňom doručenia“ a slová „alebo odo dňa“ sa nahrádzajú slovami „alebo dňom“.

**30.** V § 27 ods. 3 prvej vete sa slová „sú naviazané“ nahrádzajú slovom „viaznu“.

**31.** V § 27 ods. 3 druhej vete sa na konci bodka nahrádza čiarkou a pripájajú sa tieto slová: „a to až do uplynutia šiestich mesiacov odo dňa právoplatnosti rozhodnutia súdu.“.

**32.** § 28 vrátane nadpisu nad paragrafom znie:

„Vymáhanie práv

§ 28

 (1) V prípade neoprávneného zásahu do výlučných práv podľa § 13sa môže majiteľ úžitkového vzoru, domáhať najmä, aby porušovanie či ohrozovanie práva bolo zakázané a následky tohto zásahu boli odstránené.

(2) Ak tento zákon neustanovuje inak, na úpravu právnych vzťahov, ktoré vznikli v dôsledku zásahu do práv podľa odseku 1, sa vzťahujú ustanovenia Občianskeho zákonníka.

(3) Ak bola zásahom do práv podľa odseku 1 spôsobená škoda, majiteľ úžitkového vzoru má právo na jej náhradu vrátane ušlého zisku. Ak bola zásahom do práv podľa odseku 1 spôsobená nemajetková ujma, majiteľ úžitkového vzoru má právo na primerané zadosťučinenie, ktorým môže byť aj peňažné plnenie. 11) Právo na vydanie bezdôvodného obohatenia v dôsledku zásahu do práv podľa odseku 1 tým nie je dotknuté.

(4) Právo na náhradu škody alebo právo na poskytnutie primeraného zadosťučinenia v peniazoch podľa odseku 3 sa premlčí za tri roky odo dňa, keď sa majiteľ úžitkového vzoru dozvie o škode alebo nemajetkovej ujme a o tom, kto za ňu zodpovedá; v prípade podľa § 13 ods. 2 nedôjde k premlčaniu skôr ako za tri roky odo dňa, od ktorého nastávajú účinky úžitkového vzoru. Najneskôr sa právo na náhradu škody alebo právo na poskytnutie primeraného zadosťučinenia v peniazoch podľa odseku 3 premlčí za päť rokov, a ak ide o škodu alebo nemajetkovú ujmu spôsobenú úmyselne, za desať rokov odo dňa, keď došlo k zásahu do práv podľa odseku 1 alebo odo dňa, od ktorého nastávajú účinky úžitkového vzoru, podľa toho, ktorá z týchto skutočností nastane neskôr.

(5) Právo na vydanie bezdôvodného obohatenia podľa odseku 3 sa premlčí za tri roky odo dňa, keď sa majiteľ úžitkového vzoru dozvie, že došlo k bezdôvodnému obohateniu a kto sa na jeho úkor obohatil; v prípade podľa § 13 ods. 2 nedôjde k premlčaniu skôr ako za tri roky odo dňa, od ktorého nastávajú účinky úžitkového vzoru. Najneskôr sa právo na vydanie bezdôvodného obohatenia podľa odseku 3 premlčí za päť rokov, a ak ide o úmyselné bezdôvodné obohatenie, za desať rokov odo dňa, keď došlo k zásahu do práv podľa odseku 1 alebo odo dňa, od ktorého nastávajú účinky úžitkového vzoru, podľa toho, ktorá z týchto skutočností nastane neskôr.“.

**33.** V § 29 odsek 1 znie:

„(1) V prípade neoprávneného zásahu do práv chránených týmto zákonom môže majiteľ úžitkového vzoru žiadať, aby ten, kto jeho práva porušuje alebo ohrozuje, mu poskytol informácie týkajúce sa pôvodu výrobku alebo služieb porušujúcich práva podľa tohto zákona a okolností ich uvedenia na trh.“.

**34.** V § 29 ods. 2 písm. a) sa za slovo „predajcu“ vkladá čiarka a slová „zamýšľaného predajcu“ a na konci sa pripájajú tieto slová: „alebo poskytovateľa služieb“.

**35.** V § 29 ods. 2 písm. b) sa na konci pripájajú tieto slová: „alebo služieb“.

**36.** § 29 sa dopĺňa odsekom 4, ktorý znie:

„(4) Právo na poskytnutie informácie nemožno priznať, ak by možné následky jeho výkonu boli neprimerané závažnosti následkov vyplývajúcich zo splnenia takto uloženej povinnosti.“.

**37.** Nadpis § 30 znie: „Súdna ochrana práv“.

**38.** V § 30 ods. 1 sa nad slovo „súdy“ umiestňuje odkaz 11a).

Poznámka pod čiarou k odkazu 11a znie: „11a) § 25 Civilného sporového poriadku.“.

**39.** V § 30 sa za odsek 1 vkladá nový odsek 2, ktorý znie:

„(2) Súd môže aj bez návrhu

a) vyzvať žalobcu, aby predložil výsledok rešerše na stav techniky (ďalej len "rešerš") podľa § 38 ods. 4 alebo správu o rešerši medzinárodného typu podľa § 38a na predmet chránený úžitkovým vzorom,

b) vyzvať žalovaného, aby podal návrh na výmaz úžitkového vzoru podľa § 44 a 45 a to v lehote určenej súdom,

c) aj iným spôsobom vykonať dokazovanie o tom, či sú splnené podmienky ochrany podľa tohto zákona.“.

Doterajšie odseky 2 až 5 sa označujú ako odseky 3 až 6.

**40.** V § 30 ods. 4 a 5 sa slová „odseku 2“ nahrádzajú slovami „odseku 3“.

**41.** V § 30 odsek 6 znie:

„(6) Na návrh súd môže požiadať úrad o odborné vyjadrenie 11b) k otázkam súvisiacim s rozsahom ochrany vyplývajúcej z určitého úžitkového vzoru.“.

Poznámka pod čiarou k odkazu 11b znie: „11b) § 206 Civilného sporového poriadku.“.

**42.** § 31 vrátane nadpisu znie:

„§ 31

Neodkladné opatrenia

(1) Pri ochrane práv podľa tohto zákona môže súd nariadiť neodkladné opatrenie podľa Civilného sporového poriadku. 12).

(2) Súd môže pred nariadením neodkladného opatrenia aj bez návrhu vyzvať navrhovateľa, aby predložil výsledok rešerše podľa § 38 ods. 4 alebo správu o rešerši medzinárodného typu podľa § 38a na predmet chránený úžitkovým vzorom. Ak navrhovateľ výzve nevyhovie alebo súd dôjde k záveru, že nie sú splnené podmienky ochrany podľa tohto zákona, návrh na nariadenie neodkladného opatrenia zamietne. 12a)

(3) V uznesení, ktorým sa nariaďuje neodkladné opatrenie, môže súd aj bez návrhu uložiť navrhovateľovi povinnosť zložiť peňažnú zábezpeku v primeranej výške alebo podmieniť vykonateľnosť neodkladného opatrenia zložením peňažnej zábezpeky. Pri rozhodovaní o výške peňažnej zábezpeky súd prihliadne na rozsah škody alebo inej ujmy, ktorá môže vzniknúť protistrane, ako aj na majetkové možnosti navrhovateľa s tým, že uloženie povinnosti zložiť zábezpeku nesmie byť podstatnou prekážkou účelného uplatnenia práva.

(4) Zo zloženej zábezpeky podľa odseku 3 sa uspokojí právoplatne priznaná náhrada škody alebo inej ujmy podľa Civilného sporového poriadku. 12b) Povinnosť nahradiť škodu alebo inú ujmu, ktorá nebola z tejto zábezpeky uspokojená, tým nie je dotknutá.

(5) Súd vráti zloženú zábezpeku podľa odseku 2 alebo jej pomernú časť navrhovateľovi, ak

a) poškodený neuplatní nárok na náhradu škody alebo inej ujmy podľa Civilného sporového poriadku 12b) na súde v lehote šiestich mesiacov odo dňa, keď sa poškodený dozvedel o vzniku škody alebo inej ujmy, najneskôr však do troch rokov od nariadenia neodkladného opatrenia,

b) bola súdu predložená dohoda strán o použití peňažnej zábezpeky alebo

c) navrhovateľ bol vo veci samej celkom alebo sčasti úspešný.“.

Poznámky pod čiarou k odkazom 12 až 12b znejú:

„12)§ 324 až 345 Civilného sporového poriadku.

12a) § 328 ods. 1 Civilného sporového poriadku.

12b) § 340.“.

**43.** V § 32 sa za odsek 1 vkladajú nové odseky 2 a 3, ktoré znejú:

„(2) Prihlášku môže podať osoba alebo osoby, ktoré majú právo na riešenie podľa § 10 ods. 1 a 3, § 11 ods. 1 a 4 alebo § 12 ods. 1.

(3) Ak právo na riešenie patrí viacerým osobám, prihlášku môže podať vo svojom mene jedna alebo viaceré z týchto osôb. Na základe žiadosti doloženej písomnou dohodou uzatvorenou medzi prihlasovateľom alebo prihlasovateľmi a osobou, ktorá má právo na podanie prihlášky podľa odseku 2, úrad zapíše takú osobu do registra ako spoluprihlasovateľa. “.

Doterajšie odseky 2 až 4 sa označujú ako odseky 4 až 6.

**44.** V § 32 ods. 6 písm. f) sa na konci pripájajú tieto slová: „alebo údaj o tom, že predmetom prihlášky je zamestnanecké riešenie (§ 11)“.

**45**. V § 33 ods. 2 sa slová „§ 58 ods. 8“ nahrádzajú slovami „§ 58 ods. 10“.

**46.** V § 34 ods. 1 písm. b) sa slová „medzinárodného dohovoru 5)“ nahrádzajú slovami „podmienok uvedených v medzinárodnom dohovore13a)“.

Poznámka pod čiarou k odkazu 13a znie: „13a) Čl. 4 Parížskeho dohovoru na ochranu priemyslového vlastníctva.“.

**47.** V poznámke pod čiarou k odkazu 14 sa vypúšťajú slová: „[(oznámenie Ministerstva zahraničných vecí Slovenskej republiky č. 376/2002 Z. z. o podpísaní Dohovoru o udeľovaní európskych patentov (Európsky patentový dohovor) a o uzavretí Revízie znenia textu Dohovoru o udeľovaní európskych patentov (Európskeho patentového dohovoru)]“.

**48.** V § 35 ods. 1 druhej vete sa slovo „doručenia“ nahrádza slovom „právoplatnosti“.

**49.** V § 35 ods. 2 sa vypúšťajú slová „patentovej prihlášky alebo“.

**50.** V § 37 odsek 1 znie:

„(1) Ak prebieha na súde konanie o spore, ktorého predmetom je právo na riešenie, úrad na žiadosť niektorej zo strán sporu preruší konanie o prihláške, s výnimkou zverejnenia prihlášky. K žiadosti o prerušenie strana sporu priloží rovnopis žaloby potvrdený súdom.“.

**51.** V § 38 ods. 1 sa slová „§ 32 ods. 2 a 4“ nahrádzajú slovami „§ 32 ods. 4 a 6 alebo § 39 ods. 1 alebo nespĺňa náležitosti podľa všeobecne záväzného právneho predpisu vydaného podľa § 59“.

**52.** V § 38 ods. 2 sa slová „§ 32 ods. 3“ nahrádzajú slovami „§ 32 ods. 5“.

**53.** V § 38 ods. 4 prvej vete sa vypúšťajú slová „na stav techniky („ďalej len rešerš“).“

**54.** V § 38 ods. 4 druhej vete sa na konci bodka nahrádza bodkočiarkou a pripájajú sa tieto slová: „to neplatí, ak úrad už zverejnil správu o rešerši medzinárodného typu a zverejnenie oznámil vo vestníku podľa § 38a ods. 2.“.

**55.** Za § 38 sa vkladá § 38a, ktorý vrátane nadpisu znie:

„§ 38a

Rešerš medzinárodného typu

(1) Na žiadosť prihlasovateľa a podľa podmienok ustanovených vo všeobecne záväznom právnom predpise vydanom podľa § 59 úrad umožní orgánu pre medzinárodnú rešerš 14a) vykonať rešerš medzinárodného typu na predmet prihlášky.

(2) Ak bola žiadosť podľa odseku 1 podaná do troch mesiacov od vzniku práva prednosti, a ak v konaní o prihláške bola predložená správa o rešerši medzinárodného typu vykonanej úradom ako pobočkou Vyšehradského patentového inštitútu podľa medzinárodnej zmluvy 14b), úrad zverejní správu o rešerši medzinárodného typu spolu s prihláškou a zverejnenie oznámi vo vestníku; to neplatí, ak úrad už zverejnil prihlášku spolu s výsledkom rešerše a zverejnenie oznámil vo vestníku podľa § 38 ods. 4.“.

Poznámky pod čiarou k odkazom 14a a 14b znejú:

„14a) Čl. 15 ods. 5 písm. c) prvá veta Zmluvy o patentovej spolupráci.

14b) Dohoda o Vyšehradskom patentovom inštitúte (Oznámenie Ministerstva zahraničných vecí a európskych záležitostí Slovenskej republiky č. 369/2015 Z. z.).“.

**56.** V § 40 ods. 1 sa slová „§ 32 ods. 3“ nahrádzajú slovami „§ 32 ods. 5“ a na konci sa pripájajú tieto vety: „Námietky musia obsahovať skutkové a právne odôvodnenie a súčasne musia byť predložené dôkazy alebo označené dôkazy, ktoré namietateľ predloží. Na doplnenie a rozšírenie námietok a na neoznačené dôkazy predložené po uplynutí tejto lehoty sa neprihliada.“.

**57.** V § 40 odsek 2 znie:

„(2) V námietkach je možné odkazovať aj na dokumenty uvedené v rešerši zverejnenej spolu s prihláškou podľa § 38 ods. 4 alebo v správe o rešerši medzinárodného typu zverejnenej s prihláškou podľa § 38a; tieto nie je potrebné predkladať.“.

**58.** § 41 znie:

„§ 41

(1) Ak námietky neboli podané riadne a včas podľa § 40 alebo namietateľ nepredloží na výzvu úradu v určenej lehote označené dôkazy, úrad konanie o námietkach zastaví. Rozhodnutie o zastavení konania o námietkach úrad doručí namietateľovi.

(2) Úrad oboznámi prihlasovateľa s námietkami podanými podľa § 40, o ktorých sa konanie nezastavilo podľa odseku 1, a vyzve ho, aby sa k nim vyjadril v určenej lehote.

(3) Ak sa prihlasovateľ k námietkam nevyjadrí v určenej lehote podľa odseku 2, úrad konanie o prihláške zastaví. Na tento následok musí úrad prihlasovateľa vo výzve na vyjadrenie upozorniť. Rozhodnutie o zastavení konania o prihláške úrad doručí prihlasovateľovi a namietateľovi.

(4) Úrad konanie o námietkach zastaví, ak odpadol dôvod, pre ktorý bola námietka podaná. Rozhodnutie o zastavení konania o námietkach úrad doručí prihlasovateľovi a namietateľovi.“.

**59.** V celom texte § 42 sa slová „§ 32 ods. 3“ nahrádzajú slovami „§ 32 ods. 5“.

**60.** V § 42 ods. 2 sa slová „podľa odseku 1“ nahrádzajú slovami „o námietkach“.

**61.** V § 43 ods. 3 sa za slová „zhodným predmetom“ vkladajú slová „a právom prednosti“ a na konci sa pripája táto veta: „O ostatných prihláškach úrad konanie zastaví.“ .

**62.** V § 44 ods. 1 písm. b) sa slová „podľa § 10 ods. 1, § 10 ods. 3 alebo § 11 ods. 1“ nahrádzajú slovami „podľa § 10 ods. 1 a 3, § 11 ods. 1 a 4 alebo § 12 ods. 1“.

**63.** V § 44 ods. 1 písm. c) a ods. 2 sa slová „§ 32 ods. 3“ nahrádzajú slovami „§ 32 ods. 5“.

**64.** V § 44 ods. 6 sa na konci pripájajú tieto vety: „Úrad neprihliada na návrh majiteľa úžitkového vzoru na čiastočný výmaz, ak prebieha konanie o výmaze úžitkového vzoru. Ak na úžitkovom vzore viaznu práva tretích osôb zapísané v registri, úrad o návrhu majiteľa na výmaz úžitkového vzoru koná len po predložení písomného súhlasu osoby, ktorej práva a oprávnené záujmy môžu byť výmazom úžitkového vzoru dotknuté. To isté platí v prípade súdneho sporu zapísaného v registri, ktorého predmetom je právo na technické riešenie, a to až do uplynutia šiestich mesiacov odo dňa právoplatnosti rozhodnutia súdu.“.

**65.** § 45 a 46 znejú:

„§ 45

(1) Návrh na výmaz musí obsahovať právne a skutkové odôvodnenie a súčasne musia byť predložené dôkazy alebo označené dôkazy, ktoré navrhovateľ predloží. V návrhu je možné odkazovať aj na dokumenty uvedené v rešerši zverejnenej spolu s prihláškou podľa § 38 ods. 4 alebo v správe o rešerši medzinárodného typu zverejnenej s prihláškou podľa § 38a; tieto nie je potrebné predkladať.

(2) Ak návrh na výmaz úžitkového vzoru neobsahuje náležitosti podľa odseku 1 alebo náležitosti ustanovené všeobecne záväzným právnym predpisom vydaným podľa § 59 alebo navrhovateľ nepredloží označené dôkazy alebo navrhovateľ nie je zastúpený podľa § 58 ods. 2, úrad vyzve navrhovateľa, aby zistené nedostatky v určenej lehote odstránil. Ak navrhovateľ doručenej výzve v určenej lehote nevyhovie, úrad konanie o návrhu na výmaz zastaví. Na následok zastavenia konania musí byť navrhovateľ vo výzve upozornený.

(3) Ak konanie nebolo zastavené podľa odseku 2, úrad vyzve majiteľa úžitkového vzoru, aby sa k návrhu na výmaz v určenej lehote vyjadril a prípadne zmenil nároky na ochranu, opis alebo výkresy s ohľadom na dôvody a dôkazy uplatnené a predložené navrhovateľom, pričom vykonané zmeny musia spĺňať podmienky podľa všeobecne záväzného právneho predpisu vydaného podľa § 59 a nesmú ísť nad rámec ochrany vyplývajúcej z úžitkového vzoru. Ak majiteľ navrhne zmeny obmedzujúce rozsah ochrany, tieto sú podkladom pre ďalšie konanie.

(4) Vyjadrenie majiteľa úžitkového vzoru a jeho prípadný návrh na zmeny podľa odseku 3 doručí úrad navrhovateľovi, a ak to považuje za účelné, zároveň ho vyzve, aby sa k nim v určenej lehote vyjadril.

(5) V priebehu konania o výmaze úžitkového vzoru úrad môže

a) vyzvať účastníka, aby sa v určenej lehote vyjadril k podaniam druhého účastníka alebo ku skutočnostiam, ktoré úrad považuje za rozhodujúce v konaní o výmaze úžitkového vzoru alebo

b) určiť účastníkom spoločnú lehotu na záverečné vyjadrenia; na vyjadrenia doručené po uplynutí tejto lehoty úrad neprihliada, na čo musia byť účastníci upozornení.

(6) Ak sa majiteľ úžitkového vzoru v určenej lehote podľa odseku 3 nevyjadrí alebo v tej istej lehote nenavrhne zmeny obmedzujúce rozsah ochrany podľa odseku 3, úrad vykoná výmaz úžitkového vzoru z registra v rozsahu podaného návrhu. Ak sa navrhovateľ nevyjadrí v lehote podľa odseku 4 alebo ak sa účastník nevyjadrí v lehote podľa odseku 5 písm. a), úrad pokračuje v konaní a môže rozhodnúť na základe spisu.

(7) Ak nemožno rozhodnúť na základe písomných podaní účastníkov, úrad určí dátum ústneho pojednávania. Úrad zároveň s predvolaním na ústne pojednávanie doručí účastníkom všetky vyjadrenia druhej strany, ak tak už neurobil skôr.

(8) Úrad môže pokračovať v konaní a rozhodnúť vo veci aj v prípade, ak sa riadne predvolaný účastník na ústnom pojednávaní nezúčastní. Úrad môže vyhovieť žiadosti o odročenie ústneho pojednávania len z dôležitých dôvodov a len vtedy, ak bola žiadosť doručená na úrad bezodkladne po tom, čo sa predvolaný účastník dozvedel o dôvode, pre ktorý žiada pojednávanie odročiť; inak na žiadosť o odročenie ústneho pojednávania neprihliada.

(9) Rozšírenie či doplnenie návrhu na výmaz úžitkového vzoru o nový dôvod podľa § 44 ods. 1 alebo o nový dôkaz o nesplnení podmienok ochrany podľa § 4 až 6 alebo podľa § 32 ods. 5 v konaní o výmaze úžitkového vzoru nie je prípustné; na také rozšírenie alebo doplnenie úrad v rámci tohto konania a rozhodovania vo veci neprihliada.

§ 46

Spolu s návrhom na výmaz je navrhovateľ povinný zložiť kauciu 100 eur. Úrad kauciu vráti, ak návrhu na výmaz v plnom rozsahu vyhovie.“.

**66.** V § 47 ods. 1 písm. a) sa slová „podľa § 10 ods. 1, § 10 ods. 3 alebo § 11 ods. 1“ nahrádzajú slovami „podľa § 10 ods. 1 a 3, § 11 ods. 1 a 4 alebo § 12 ods. 1“.

**67.** V § 47 ods. 1 písm. c) sa slovo „troch“ nahrádza slovom „šiestich“.

**68.** V § 47 ods. 5 sa slová „odňatie práv z prihlášky a ich prepis“ nahrádzajú slovami „prepis práv z prihlášky“ a slová „odseky 1 a 2“ nahrádza slovami „odseky 1 až 3“.

**69.** § 48 vrátane nadpisu znie:

„§ 48

Určovacie konanie

(1) Úrad na žiadosť určí, či predmet opísaný v žiadosti patrí do rozsahu ochrany určitého úžitkového vzoru (ďalej len „žiadosť o určenie“). Opis predmetu určenia musí byť jasný a úplný a musí spĺňať náležitosti ustanovené všeobecne záväzným právnym predpisom vydaným podľa § 59.

(2) Účastníkom určovacieho konania je len osoba, ktorá žiadosť podala.

(3) Začatím konania o výmaze úžitkového vzoru (§ 44) alebo doručením žiadosti súdu o odborné vyjadrenie (§ 30 ods. 6), ak je žiadateľ účastníkom súdneho konania, sa určovacie konanie prerušuje. Úrad oznámi prerušenie určovacieho konania žiadateľovi. Po právoplatnosti rozhodnutia o výmaze úžitkového vzoru úrad určovacie konanie zastaví.

(4) Ak predmet určenia nie je ani na základe výzvy úradu v žiadosti o určenie opísaný jasne a úplne, prípadne nespĺňa náležitosti ustanovené všeobecne záväzným právnym predpisom vydaným podľa § 59, úrad určovacie konanie zastaví; na následok zastavenia musí byť žiadateľ upozornený.“.

**70.** § 49 vrátane nadpisu znie:

„§ 49

Zápis licencie, záložného práva, prevodu alebo prechodu úžitkového vzoru, exekúcie a súdneho sporu do registra

(1) Ak žiadosť o zápis licencie, záložného práva, prevodu alebo prechodu úžitkového vzoru či súdneho sporu do registra neobsahuje náležitosti ustanovené všeobecne záväzným právnym predpisom vydaným podľa § 59, úrad vyzve žiadateľa, aby zistené nedostatky v určenej lehote odstránil. Ak žiadateľ zistené nedostatky v určenej lehote neodstráni, úrad konanie o žiadosti zastaví. Na následok zastavenia konania musí byť žiadateľ vo výzve upozornený.

(2) Na nútenú licenciu, ktorú úrad zapíše do registra z úradnej moci po doručení právoplatného rozhodnutia súdu o jej udelení, sa nevzťahuje odsek 1.

(3) Na základe exekučného príkazu 14c) doloženého upovedomením o začatí exekúcie a súpisom práv, ktorého súčasťou je aj určitá prihláška alebo úžitkový vzor, úrad zapíše do registra skutočnosť, že táto prihláška alebo úžitkový vzor je postihnutá exekúciou podľa osobitných predpisov s účinnosťou dňom doručenia exekučného príkazu na úrad.

(4) Ak prebieha na súde konanie o spore, ktorého predmetom je právo chránené týmto zákonom, úrad na žiadosť niektorej zo strán sporu zapíše do registra skutočnosť, že prebieha súdny spor, ako aj predmet konania, s účinnosťou dňom doručenia žiadosti na úrad. K žiadosti o zápis strana sporu priloží rovnopis žaloby potvrdený súdom.“.

Poznámka pod čiarou k odkazu 14c znie: „14c) § 52 a 113a Exekučného poriadku.“

**71.** Nadpis § 50 znie: „Predĺženie lehoty a pokračovanie v konaní“.

**72.** V § 50 ods. 2 sa vypúšťajú slová „pred úradom“ a slovo „zároveň“.

**73.** V § 50 ods. 3 sa slová „v prípade lehoty podľa § 41 ods. 2“ nahrádzajú slovami „v prípade zmeškania lehôt podľa § 41 ods. 1 a § 45 ods. 5 písm. b)“.

**74.** V § 50 odsek 4 znie:

„(4) Nemožno vyhovieť žiadosti podľa odseku 2 v prípade zmeškania lehôt podľa § 41 ods. 2 a § 45 ods. 2 a 3 a § 45 ods. 5 písm. a).“.

**75.** V § 50 ods. 7 sa za slová „o zamietnutí žiadosti“ vkladá čiarka a slová „ktorá spĺňa podmienky“.

**76.** V § 51 ods. 1 sa vypúšťajú slová „pred úradom“ a slovo „zároveň“.

**77.** V § 51 ods. 4 písmená e) a f) znejú:

„e) podanie rozkladu v konaní pred úradom podľa § 53 ods. 1 a podanie odôvodnenia rozkladu podľa § 53 ods. 3,

f) vykonanie úkonov podľa § 41 ods. 1 a 2, § 45 ods. 2, 3 a 5.“.

**78.** V § 51 ods. 7 sa na konci pripája táto veta: „V prípade pochybností sa konanie tretej osoby považuje za konania v dobrej viere, kým sa nepreukáže opak.“.

**79.** V § 52 sa za odsek 1 vkladá nový odsek 2, ktorý znie:

„(2) Úrad vykonáva dokazovanie a hodnotí dôkazy podľa svojej úvahy, a to každý dôkaz jednotlivo a všetky dôkazy v ich vzájomnej súvislosti.“.

Doterajší odsek 2 sa označuje ako odsek 3.

**80.** V § 53 ods. 1 sa slová „Proti rozhodnutiu“ nahrádzajú slovami „Ak tento zákon neustanovuje inak, proti rozhodnutiu“.

**81.** V § 53 sa za odsek 2 vkladá nový odsek 3, ktorý znie:

„(3) Odôvodnenie rozkladu musí byť podané do dvoch mesiacov odo dňa podania rozkladu. V prípade nepodania odôvodnenia rozkladu v tejto lehote úrad konanie o rozklade zastaví. Úrad konanie o rozklade zastaví aj v prípade oneskoreného alebo neprípustného rozkladu.“.

Doterajší odsek 3 sa označuje ako odsek 4.

**82.** V § 53 ods. 4 písmeno b) znie:

„b) zastavené konanie podľa § 58 ods. 8 alebo prerušené konanie podľa § 37 ods. 1 alebo podľa § 58 ods. 9,“.

**83.** V § 53 sa odsek 4 dopĺňa písmenami c) a d), ktoré znejú:

„c) zastavené konanie podľa odseku 3,

d) rozhodnuté v určovacom konaní podľa § 48.“.

**84.** § 53 sa dopĺňa odsekom 5, ktorý znie:

„(5) Podanie rozkladu len proti odôvodneniu rozhodnutia nie je prípustné.“.

**85.** V § 54 ods. 6 sa slová „§ 32 ods. 4“ nahrádzajú slovami „§ 32 ods. 6“.

**86.** V § 55 ods. 4 sa slová „všeobecných predpisov“ nahrádzajú slovami „všeobecného predpisu“.

**87.** § 58 vrátane nadpisu znie:

„§ 58

Spoločné ustanovenia

(1) Osoby, ktoré majú trvalý pobyt, sídlo alebo podnik na území štátu, ktorý je zmluvnou stranou medzinárodného dohovoru 5) alebo na území štátu, ktorý je členom Svetovej obchodnej organizácie 6), alebo sú štátnymi príslušníkmi tohto štátu, majú rovnaké práva a povinnosti ako štátni občania Slovenskej republiky; ak štát, v ktorom majú osoby trvalý pobyt alebo sídlo, nie je štátom, ktorý je zmluvnou stranou medzinárodného dohovoru alebo členom Svetovej obchodnej organizácie, práva podľa tohto zákona možno priznať len za podmienky vzájomnosti.

(2) Osoby, ktoré nemajú  na území Slovenskej republiky trvalý pobyt alebo sídlo, musia byť v konaní pred úradom zastúpené advokátom16) alebo patentovým zástupcom17); to neplatí ak sú účastníkmi konania fyzické osoby, ktoré sú štátnymi príslušníkmi štátu, ktorý je zmluvnou stranou Dohody o Európskom hospodárskom priestore a právnické osoby, ktoré majú svoju správu alebo sídlo svojej podnikateľskej činnosti na území štátu, ktorý je zmluvnou stranou Dohody o Európskom hospodárskom priestore. Takíto účastníci konania sú povinní oznámiť úradu adresu na doručovanie na území Slovenskej republiky.

(3) Ustanovenie odseku 2 o povinnom zastúpení sa nevzťahuje na úkony

a) predchádzajúce a spojené s určením dňa podania podľa § 33,

b) spojené s platením poplatkov,

c) spojené s preukázaním práva prednosti podľa § 34.

(4) Zástupca je povinný oznámiť úradu adresu na doručovanie na území Slovenskej republiky.

(5) Na konanie pred úradom podľa tohto zákona sa vzťahuje všeobecný predpis o správnom konaní 15) s výnimkou ustanovení § 19, § 23, § 28, § 29, § 30 ods. 1 písm. b) a d), § 32 až 34, § 39, § 49, § 50, § 59 ods. 1 a § 60.

(6) Ak je prílohou podania kópia listiny, o ktorej pravosti má úrad pochybnosti, môže požiadať o predloženie originálu listiny alebo jej overenej kópie.

(7) Ak účastník konania nevyhovie výzve úradu v určenej lehote, úrad môže konanie zastaviť. Na tento následok musí byť účastník konania vo výzve upozornený.

(8) Ak ďalej nie je uvedené inak, úrad konanie zastaví aj na návrh toho, kto podal návrh na jeho začatie; nie je však povinný tak urobiť, ak ide o konanie, ktoré môže úrad začať z úradnej moci. Návrh na zastavenie konania nemožno vziať späť. V prípade návrhu na zastavenie konania o prihláške, ktorej sa týka súdny spor zapísaný v registri, úrad môže konanie zastaviť len po predložení písomného súhlasu osoby, ktorá podala žiadosť o zápis súdneho sporu do registra.

(9) S výnimkou konania o prihláške úrad konanie preruší, ak sa začalo konanie o predbežnej otázke, ktorú úrad nie je oprávnený riešiť. Len čo odpadne prekážka, pre ktorú sa konanie prerušilo, pokračuje úrad v konaní i bez návrhu. Počas prerušenia konania lehoty podľa tohto zákona neplynú; to neplatí v prípade lehôt podľa § 26 ods. 4 a 5.

(10) Ak tento zákon neustanovuje inak, podanie na úrad sa robí písomne, a to v listinnej podobe alebo v elektronickej podobe, v štátnom jazyku. 13) Podanie sa posudzuje podľa jeho obsahu. Z podania musí byť zrejmé, kto ho podáva, akej veci sa týka a čo sa ním navrhuje. Každé podanie musí byť podpísané osobou, ktorá ho podáva. Ak tento zákon alebo všeobecne záväzný právny predpis vydaný podľa § 59 neustanovuje inak, podanie urobené v listinnej podobe treba predložiť v potrebnom počte rovnopisov s prílohami tak, aby sa jeden rovnopis s prílohami mohol založiť do spisu a aby každý ďalší účastník konania dostal jeden rovnopis s prílohami.

(11) Podanie na úrad urobené telefaxom alebo v elektronickej podobe bez autorizácie podľa osobitného predpisu 18) treba dodatočne doručiť v listinnej podobe alebo v elektronickej podobe autorizované podľa osobitného predpisu; ak sa dodatočne nedoručí úradu do jedného mesiaca, na podanie sa neprihliada. Úrad na dodatočné doručenie podania nevyzýva.

(12) Ustanovenie odseku 11 sa nevzťahuje na podávanie prostredníctvom informačných systémov zriadených medzinárodnými organizáciami alebo podľa predpisov medzinárodného práva a na informačné systémy zriadené Európskou úniou, ak tieto informačné systémy sú využívané na základe dohody zúčastnených subjektov, slúžia výlučne na ich potreby a len zúčastnené subjekty k nim majú prístup (uzavreté systémy). 19)

(13) Za úkony podľa tohto zákona sa platia poplatky podľa osobitného predpisu. 20)“.

Poznámky pod čiarou k odkazom 16 až 20 znejú:

„16) Zákon č. 586/2003 Z. z. o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov.

17) Zákon č. 344/2004 Z. z. o patentových zástupcoch, o zmene zákona č. 444/2002 Z. z. o dizajnoch a zákona č. 55/1997 Z. z. o ochranných známkach v znení zákona č. 577/2001 Z. z. a zákona č. 14/2004 Z. z. v znení neskorších predpisov.

18) Zákon č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov.

19) Čl. 2 ods. 2 nariadenia Európskeho parlamentu a Rady (EÚ) č. 910/2014 z 23. júla 2014 o elektronickej identifikácii a dôveryhodných službách pre elektronické transakcie na vnútornom trhu a o zrušení smernice 1999/93/ES (Ú. v. EÚ L 257, 28.8.2014).

20) Zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov.“.

**88.** Za § 60 sa vkladá § 60a, ktorý vrátane nadpisu znie:

„§ 60a

Prechodné ustanovenia

k úpravám účinným od 1. januára 2018

(1) Konania podľa tohto zákona, ktoré neboli právoplatne skončené do 31. decembra 2017, sa dokončia podľa úpravy účinnej od 1. januára 2018, ak ďalej nie je ustanovené inak.

(2) Určovacie konania, ktoré neboli právoplatne skončené do 31. decembra 2017, sa dokončia podľa doterajších predpisov.

(3) Lehoty, ktoré začali plynúť do 31. decembra 2017, plynú podľa doterajších predpisov a ich právne účinky zostávajú zachované.

(4) Práva a právne vzťahy z úžitkových vzorov zapísaných do registra do 31. decembra 2017 sa posudzujú podľa právnej úpravy účinnej od 1. januára 2018. Vznik, zmena a zánik práv a právnych vzťahov, ako aj nároky z nich vzniknuté do 31. decembra 2017 sa posudzujú podľa predpisov účinných v čase ich vzniku.“.

**Čl. IV**

Zákon č. 506/2009 Z. z. o ochranných známkach v znení zákona č. 125/2016 Z. z. sa mení a dopĺňa takto:

**1.** V § 3 písmeno b) znie:

„b) ochrannou známkou Európskej únie 2) (ďalej len „ochranná známka EÚ“) ochranná známka zapísaná v registri ochranných známok Európskej únie(ďalej len "register EÚ"),“.

Poznámka pod čiarou k odkazu 2 znie: „2) Nariadenie Rady (ES) č. 207/2009 zo dňa 26. februára 2009 o ochrannej známke Európskej únie (kodifikované znenie) (Ú. v. ES L 78, 24.3.2009) v platnom znení.“.

**2.** V § 4 písm. c) sa slová „ochranná známka Spoločenstva“ nahrádzajú slovami „ochranná známka EÚ“.

**3.** V § 7 písm. b) sa slová „v prípade ochrannej známky Spoločenstva na území Európskeho spoločenstva“ nahrádzajú slovami „v prípade ochrannej známky EÚ na území Európskej únie“.

**4.** Za nadpis druhej časti zákona „PRÁVA Z OCHRANNEJ ZNÁMKY“ sa vkladajú § 7a a 7b, ktoré vrátane nadpisov znejú:

„§ 7a

Majiteľ ochrannej známky

Za majiteľa ochrannej známky sa považuje právnická osoba alebo fyzická osoba zapísaná ako majiteľ v registri, ak súd nerozhodne inak.

§ 7b

Spolumajiteľstvo ochrannej známky

(1) Ak tento zákon neustanovuje inak, na úpravu vzťahov medzi spolumajiteľmi ochrannej známky sa primerane použijú ustanovenia Občianskeho zákonníka. 10a)

(2) Každý zo spolumajiteľov má právo využívať ochrannú známku, ak sa spolumajitelia nedohodnú inak. V prípade neoprávneného zásahu do výlučných práv podľa § 8 môže každý zo spolumajiteľov uplatniť nároky podľa § 8a v konaní podľa Civilného sporového poriadku alebo osobitného predpisu. 10b) Len čo sa začalo konanie podľa prechádzajúcej vety alebo sa právoplatne skončilo, nie sú žaloby alebo návrhy podľa osobitného predpisu 10b) ďalších spolumajiteľov pre tie isté nároky z toho istého neoprávneného zásahu prípustné; to nie je na ujmu práva týchto spolumajiteľov pripojiť sa k začatému sporu ako intervenienti. Právoplatné rozhodnutia o nárokoch podľa § 8a ods. 1 vydané na základe žaloby i len jedného spolumajiteľa sú záväzné aj pre ďalších spolumajiteľov; tým nie je dotknuté uplatnenie nárokov spolumajiteľov podľa § 8a ods. 2.

(3) Na poskytnutie práva používať ochrannú známku tretej osobe sa vyžaduje súhlas všetkých spolumajiteľov, ak sa spolumajitelia nedohodnú inak. Tým nie je dotknuté právo spolumajiteľa podľa § 17, 18 a 21 disponovať so svojím spolumajiteľským podielom.

(4) Dohoda o zrušení spolumajiteľstva a o vzájomnom vyrovnaní musí byť písomná, inak je neplatná. Dohoda nadobúda právne účinky voči tretím osobám dňom zápisu do registra.

(5) Ak spolumajiteľ nemá právneho nástupcu, po smrti alebo zániku spolumajiteľa prechádza jeho podiel na ostatných spolumajiteľov v pomere zodpovedajúcom ich spolumajiteľským podielom. To platí aj v prípade, že sa spolumajiteľ vzdá svojho podielu.

(6) Na úpravu vzťahov medzi spoluprihlasovateľmi sa primerane použijú ustanovenia odsekov 1 až 5.“.

Poznámky pod čiarou k odkazom 10a a 10b znejú:

„10a) § 136 až 142.

10b) Zákon č. 307/2016 Z. z. o upomínacom konaní a o doplnení niektorých zákonov.“.

**5.** V § 8 sa vypúšťajú odseky 4 a 5.

Doterajšie odseky 6 až 8 sa označujú ako odseky 4 až 6.

**6.** V § 8 sa vypúšťa odsek 6.

Poznámka pod čiarou k odkazu 11 sa vypúšťa.

**7.** Za § 8 sa vkladá § 8a, ktorý znie:

„§ 8a

(1) V prípade neoprávneného zásahu do výlučných práv podľa § 8 ods. 1 a 2 sa môže majiteľ ochrannej známky domáhať najmä, aby porušovanie či ohrozovanie práva bolo zakázané a následky tohto zásahu boli odstránené.

(2) Ak tento zákon neustanovuje inak, na úpravu právnych vzťahov, ktoré vznikli v dôsledku zásahu do práv podľa odseku 1, sa vzťahujú ustanovenia Občianskeho zákonníka.

(3) Ak bola zásahom do práv podľa odseku 1 spôsobená škoda, majiteľ ochrannej známky má právo na jej náhradu vrátane ušlého zisku. Ak bola zásahom do práv podľa odseku 1 spôsobená nemajetková ujma, majiteľ ochrannej známky má právo na primerané zadosťučinenie, ktorým môže byť aj peňažné plnenie. 10c) Právo na vydanie bezdôvodného obohatenia v dôsledku zásahu do práv podľa odseku 1 tým nie je dotknuté.

(4) Majiteľ ochrannej známky má práva podľa odseku 3 aj v dôsledku zásahu podľa odseku 1, ktorý sa uskutočnil po zverejnení prihlášky; uplatnenie týchto práv je však možné až odo dňa, od ktorého nastávajú účinky zápisu ochrannej známky.

(5) Právo na náhradu škody alebo právo na poskytnutie primeraného zadosťučinenia v peniazoch podľa odseku 3 sa premlčí za tri roky odo dňa, keď sa majiteľ ochrannej známky dozvie o škode alebo nemajetkovej ujme a o tom, kto za ňu zodpovedá s tým, že v prípade podľa odseku 4 nedôjde k premlčaniu skôr ako za tri roky odo dňa, od ktorého nastávajú účinky zápisu ochrannej známky. Najneskôr sa právo na náhradu škody alebo právo na poskytnutie primeraného zadosťučinenia v peniazoch podľa odseku 3 premlčí za päť rokov, a ak ide o škodu alebo nemajetkovú ujmu spôsobenú úmyselne, za desať rokov odo dňa, keď došlo k zásahu do práv podľa odseku 1 alebo odo dňa, od ktorého nastávajú účinky zápisu ochrannej známky, podľa toho, ktorá z týchto skutočností nastane neskôr.

(6) Právo na vydanie bezdôvodného obohatenia podľa odseku 3 sa premlčí za tri roky odo dňa, keď sa majiteľ ochrannej známky dozvie, že došlo k bezdôvodnému obohateniu a kto sa na jeho úkor obohatil; v prípade podľa odseku 4 nedôjde k premlčaniu skôr ako za tri roky odo dňa, od ktorého nastávajú účinky zápisu ochrannej známky. Najneskôr sa právo na vydanie bezdôvodného obohatenia podľa odseku 3 premlčí za päť rokov, a ak ide o úmyselné bezdôvodné obohatenie, za desať rokov odo dňa, keď došlo k zásahu do práv podľa odseku 1 alebo odo dňa, od ktorého nastávajú účinky zápisu ochrannej známky, podľa toho, ktorá z týchto skutočností nastane neskôr.“.

Poznámka pod čiarou k odkazu 10c znie: „10c) § 442a Občianskeho zákonníka.“.

**8.** V § 11 ods. 1 sa slová „Ak dôjde k zásahu“ nahrádzajú slovami „V prípade neoprávneného zásahu“ a slová „alebo k ohrozeniu týchto práv, môže súd na návrh majiteľa ochrannej známky rozhodnúť“ nahrádzajú slovami „môže majiteľ ochrannej známky žiadať“.

**9.** V § 12 sa vkladá nadpis, ktorý znie „Súdna ochrana práv“.

**10.** V § 12 sa vkladá nový odsek 1, ktorý znie:

„(1) Spory z ochranných známok prerokúvajú a rozhodujú súdy. 10d)“.

Poznámka pod čiarou k odkazu 10d znie: „10d) § 25 Civilného sporového poriadku.“.

Doterajšie odseky 1 až 3 sa označujú ako odseky 2 až 4.

**11.** V § 12 ods. 3 a 4 sa slová „odseku 1“ nahrádzajú slovami „odseku 2“.

**12.** § 13 vrátane nadpisu znie:

„§ 13

Neodkladné opatrenia

(1) Pri ochrane práv podľa tohto zákona môže súd nariadiť neodkladné opatrenie podľa Civilného sporového poriadku. 12).

(2) V uznesení, ktorým sa nariaďuje neodkladné opatrenie, môže súd aj bez návrhu uložiť navrhovateľovi povinnosť zložiť peňažnú zábezpeku v primeranej výške alebo podmieniť vykonateľnosť neodkladného opatrenia zložením peňažnej zábezpeky. Pri rozhodovaní o výške peňažnej zábezpeky súd prihliadne na rozsah škody alebo inej ujmy, ktorá môže vzniknúť protistrane vykonaním neodkladného opatrenia, ako aj na majetkové pomery navrhovateľa; uloženie povinnosti zložiť zábezpeku nesmie byť podstatnou prekážkou účelného uplatnenia práva.

(3) Zo zloženej zábezpeky podľa odseku 2 sa uspokojí právoplatne priznaná náhrada škody alebo inej ujmy podľa Civilného sporového poriadku. 12a) Povinnosť nahradiť škodu alebo inú ujmu, ktorá nebola z tejto zábezpeky uspokojená, tým nie je dotknutá.

(4) Súd vráti zloženú zábezpeku podľa odseku 2 alebo jej pomernú časť navrhovateľovi, ak

a) poškodený neuplatní nárok na náhradu škody alebo inej ujmy podľa Civilného sporového poriadku 12a) na súde v lehote šiestich mesiacov odo dňa, keď sa poškodený dozvedel o vzniku škody alebo inej ujmy, najneskôr však do troch rokov od nariadenia neodkladného opatrenia,

b) bola súdu predložená dohoda strán o použití peňažnej zábezpeky alebo

c) navrhovateľ bol vo veci samej celkom alebo sčasti úspešný.“.

Poznámky pod čiarou k odkazom 12) a 12a) znejú:

„12) § 324 až 345 Civilného sporového poriadku.

 12a) § 340.“.

**13.** V § 17 odsek 3 znie:

„(3) Nadobúdateľ ochrannej známky môže vykonávať úkony voči úradu až po doručení žiadosti o zápis prevodu ochrannej známky; ustanovenia odseku 2 a § 22 ods. 2 tým nie sú dotknuté.“.

**14.** V § 18 odsek 3 znie:

„(3) Nový majiteľ ochrannej známky môže vykonávať úkony voči úradu až po doručení žiadosti o zápis prechodu ochrannej známky; ustanovenia odseku 2 a § 22 ods. 2 tým nie sú dotknuté.“.

**15.** V § 20 ods. 2 sa slová „osobitného predpisu 15)“ nahrádzajú slovami „Obchodného zákonníka 15)“.

V poznámke pod čiarou k odkazu 15 sa vypúšťajú slová „Obchodného zákonníka“.

**16.** V § 20 ods. 3 sa vypúšťa tretia veta.

**17.** V § 20 sa za odsek 3 vkladajú nové odseky 4 až 9, ktoré znejú:

„(4) Majiteľ ochrannej známky môže udeliť licenčnou zmluvou výlučnú licenciu alebo nevýlučnú licenciu. Ak nie je v licenčnej zmluve dohodnuté, že majiteľ ochrannej známky udelil výlučnú licenciu, platí, že udelil nevýlučnú licenciu.

(5) Ak majiteľ ochrannej známky udelil výlučnú licenciu, nesmie udeliť tretej osobe licenciu a je povinný, ak nie je v licenčnej zmluve dohodnuté inak, sám sa zdržať používania ochrannej známky.

(6) Nadobúdateľ výlučnej licencie je povinný ochrannú známku používať (§ 9), ak nie je v licenčnej zmluve dohodnuté inak.

(7) Ak majiteľ ochrannej známky udelil nevýlučnú licenciu, nie je dotknuté jeho právo používať ochrannú známku (§ 8), a takisto nie je dotknuté jeho právo udeliť licenciu tretej osobe.

(8) Licenčná zmluva, ktorou majiteľ ochrannej známky udelil tretej osobe licenciu, je neplatná, ak nadobúdateľ predtým udelenej výlučnej licencie na uzavretie takejto licenčnej zmluvy neudelil predchádzajúci písomný súhlas.

(9) Prevod alebo prechod práva nadobúdateľa licencie je možný výlučne ako súčasť prevodu alebo prechodu podniku alebo jeho časti, v ktorej rámci sa ochranná známka na základe licencie používa, ak licenčná zmluva neustanovuje inak.“.

Doterajšie odseky 4 a 5 sa označujú ako odseky 10 a 11.

**18.** V § 20 sa vypúšťa odsek 10.

Doterajší odsek 11 sa označuje ako odsek 10.

**19.** § 20 sa dopĺňa odsekmi 11 a 12, ktoré znejú:

„(11) Ak nie je dohodnuté inak, v prípade neoprávneného zásahu do práv majiteľa ochrannej známky môže nadobúdateľ nevýlučnej licencie vo svojom mene a na vlastný účet uplatniť nároky podľa § 8a ods. 1 a 2 v konaní podľa Civilného sporového poriadku alebo osobitného predpisu 10b) len so súhlasom majiteľa ochrannej známky; nadobúdateľ výlučnej licencie tak môže urobiť, ak majiteľ po písomnom oznámení sám v primeranej lehote nepodá žalobu. Ustanovením predchádzajúcej vety nie sú dotknuté práva a povinnosti majiteľa ochrannej známky a nadobúdateľa licencie podľa Obchodného zákonníka 15a) a ani právo nadobúdateľa licencie pripojiť sa k sporu začatému majiteľom ochrannej známky ako intervenient.

(12) Ustanovenia odsekov 1 až 11 sa primerane použijú aj na licenčnú zmluvu, ktorou prihlasovateľ udeľuje oprávnenie na používanie označenia, ktoré je predmetom prihlášky.“.

Poznámka pod čiarou k odkazu 15a znie: „15a) Napríklad § 514.“.

**20.** V § 21 ods. 2 sa slová „osobitného predpisu 16)“ nahrádzajú slovami „Občianskeho zákonníka 16)“.

Poznámka pod čiarou k odkazu 16 znie: „16) § 151a až 151md a § 552.“.

**21.** V § 21 odseky 4 a 5 znejú:

„(4) Úrad na žiadosť záložného veriteľa alebo záložného dlžníka vykoná zápis záložného práva do registra alebo výmaz záložného práva z registra.

(5) Ustanovenia odsekov 1 až 4 sa primerane použijú aj na záložné právo k prihláške.“.

**22.** V § 22 ods. 2 prvá veta znie: „Na základe žiadosti majiteľa ochrannej známky, záložného veriteľa alebo inej osoby, ktorá preukáže právny záujem, úrad platnosť zápisu ochrannej známky obnoví na ďalších desať rokov.“.

**23.** V § 23 ods. 2 sa slová „ku ktorej sú viazané“ nahrádzajú slovami „na ktorej viaznu“.

**24.** V § 39 ods. 4 písm. d) sa na konci pripájajú tieto slová: „a podanie odôvodnenia rozkladu podľa § 40 ods. 3“.

**25.** V § 39 ods. 4 písm. e) sa slová „§ 34 ods. 3, § 37 ods. 3 a § 40 ods. 3“ nahrádzajú slovami „§ 34 ods. 3 a § 37 ods. 3“.

**26.** V § 40 ods. 4 písmeno b) znie:

„b) zastavené konanie podľa § 51 ods. 8 alebo prerušené konanie podľa § 51 ods. 9,“.

**27.** V § 40 sa odsek 4 dopĺňa písmenom c), ktoré znie:

„c) zastavené konanie podľa odseku 3.“.

**28.** § 40 sa dopĺňa odsekom 5, ktorý znie:

„(5) Podanie rozkladu len proti odôvodneniu rozhodnutia nie je prípustné.“.

**29.** Za § 41 sa vkladá § 41a, ktorý vrátane nadpisu znie:

„§ 41a

Zápis exekúcie do registra

Na základe exekučného príkazu19a) doloženého upovedomením o začatí exekúcie a súpisom práv, ktorého súčasťou je aj určitá prihláška alebo ochranná známka, úrad zapíše do registra skutočnosť, že táto prihláška alebo ochranná známka je postihnutá exekúciou podľa osobitných predpisov s účinnosťou dňom doručenia exekučného príkazu na úrad.“.

Poznámka pod čiarou k odkazu 19a znie: „19a) § 52 a 113a Exekučného poriadku.“.

**30.** Nadpis piatej časti znie: „MEDZINÁRODNÁ OCHRANNÁ ZNÁMKA A OCHRANNÁ ZNÁMKA EURÓPSKEJ ÚNIE“.

**31.** Nadpis nad § 48 znie: „Ochranná známka Európskej únie“.

**32.** V § 48 sa vypúšťa odsek 1.

Poznámka pod čiarou k odkazu 21 sa vypúšťa.

Doterajšie odseky 2 a 3 sa označujú ako odseky 1 a 2.

**33.** V § 48 až 50 sa slová „ochranná známka Spoločenstva“ vo všetkých tvaroch nahrádzajú slovami „ochranná známka EÚ“ v príslušnom tvare.

**34.** V § 48 ods. 1 sa slová „v registri Spoločenstva“ nahrádzajú slovami „v registri EÚ“.

**35.** V § 48 ods. 2 sa slová „Úradu pre harmonizáciu vnútorného trhu“ nahrádzajú slovami „Úradu Európskej únie pre duševné vlastníctvo“.

**36.** V § 50 ods. 2 sa slová „v § 8 ods. 4“ nahrádzajú slovami „v § 8a“.

**37.** § 51 znie:

„§ 51

 (1) Osoby, ktoré majú trvalý pobyt, sídlo alebo podnik na území štátu, ktorý je zmluvnou stranou medzinárodného dohovoru, 4) alebo na území štátu, ktorý je členom Svetovej obchodnej organizácie, 5) alebo sú štátnymi príslušníkmi tohto štátu, majú rovnaké práva a povinnosti ako štátni občania Slovenskej republiky; ak štát, v ktorom majú osoby trvalý pobyt alebo sídlo, nie je štátom, ktorý je zmluvnou stranou medzinárodného dohovoru 4) alebo členom Svetovej obchodnej organizácie, 5) práva podľa tohto zákona možno priznať len za podmienky vzájomnosti.

 (2) Osoby, ktoré nemajú na území Slovenskej republiky trvalý pobyt alebo sídlo, musia byť v konaní pred úradom zastúpené advokátom 26) alebo patentovým zástupcom 26a).

 (3) Ustanovenie odseku 2 sa nevzťahuje na účastníkov konania, ktorými sú fyzické osoby, ktoré sú štátnymi príslušníkmi štátu, ktorý je zmluvnou stranou Dohody o Európskom hospodárskom priestore, 13) a právnické osoby, ktoré majú svoju správu alebo sídlo svojej podnikateľskej činnosti na území štátu, ktorý je zmluvnou stranou Dohody o Európskom hospodárskom priestore. 13) Takýto účastník konania je povinný oznámiť úradu adresu na doručovanie na území Slovenskej republiky.

 (4) Zástupca je povinný oznámiť úradu adresu na doručovanie na území Slovenskej republiky.

 (5) Na konanie pred úradom podľa tohto zákona sa vzťahuje všeobecný predpis o správnom konaní 27) s výnimkou ustanovení § 19, 28, 29, § 30 ods. 1 písm. b) a d), 32 až 34, 39, 49, 50, § 59 ods. 1 a § 60.

 (6) Ak je prílohou podania kópia listiny, o ktorej pravosti má úrad pochybnosti, môže požiadať o predloženie originálu listiny alebo jej overenej kópie.

 (7) Ak účastník konania nevyhovie výzve úradu v určenej lehote, úrad môže konanie zastaviť. Na tento následok musí byť účastník konania vo výzve upozornený.

 (8) Úrad konanie zastaví aj na návrh toho, kto podal návrh na jeho začatie; nie je však povinný tak urobiť, ak ide o konanie, ktoré môže úrad začať z vlastného podnetu. Návrh na zastavenie konania nemožno vziať späť.

(9) Úrad konanie preruší, ak sa začalo konanie o predbežnej otázke, ktorú úrad nie je oprávnený riešiť. Len čo odpadne prekážka, pre ktorú sa konanie prerušilo, pokračuje úrad v konaní i bez návrhu. Počas prerušenia konania lehoty podľa tohto zákona neplynú;to neplatí v prípade lehôt podľa § 22 ods. 3 a 4.

 (10) Ak tento zákon neustanovuje inak, podanie na úrad sa robí písomne, a to v listinnej podobe alebo v elektronickej podobe, v štátnom jazyku. 28)

 (11) Ak tento zákon neustanovuje inak, podanie urobené telefaxom alebo v elektronickej podobe bez autorizácie podľa osobitného predpisu 28a) treba dodatočne doručiť v listinnej podobe alebo v elektronickej podobe autorizované podľa osobitného predpisu; ak sa dodatočne nedoručí úradu do jedného mesiaca, na podanie sa neprihliada. Úrad na dodatočné doručenie podania nevyzýva.

(12) Ustanovenie odseku11 sa nevzťahuje na podávanie prostredníctvom informačných systémov zriadených medzinárodnými organizáciami alebo podľa predpisov medzinárodného práva a na informačné systémy zriadené Európskou úniou, ak tieto informačné systémy sú využívané na základe dohody zúčastnených subjektov, slúžia výlučne na ich potreby a len zúčastnené subjekty k nim majú prístup (uzavreté systémy). 28b)

 (13) Podanie sa posudzuje podľa jeho obsahu. Z podania musí byť zrejmé, kto ho podáva, akej veci sa týka a čo sa ním navrhuje. Každé podanie musí byť podpísané osobou, ktorá ho podáva. Ak tento zákon alebo všeobecne záväzný právny predpis vydaný podľa § 53 neustanovuje inak, podanie urobené v listinnej podobe treba predložiť v potrebnom počte rovnopisov s prílohami tak, aby sa jeden rovnopis s prílohami mohol založiť do spisu a aby každý ďalší účastník konania dostal jeden rovnopis s prílohami.

 (14) Za úkony podľa tohto zákona sa platia poplatky podľa osobitného predpisu. 29).“.

Poznámky pod čiarou k odkazom 26, 26a, 28a a 28b znejú:

„26) Zákon č. 586/2003 Z. z. o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov.

26a) Zákon č. 344/2004 Z. z. o patentových zástupcoch, o zmene zákona č. 444/2002 Z. z. o dizajnoch a zákona č. 55/1997 Z. z. o ochranných známkach v znení zákona č. 577/2001 Z. z. a zákona č. 14/2004 Z. z. v znení neskorších predpisov.

28a) Zákon č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov.

28b) Čl. 2 ods. 2 nariadenia Európskeho parlamentu a Rady (EÚ) č. 910/2014 z 23. júla 2014 o elektronickej identifikácii a dôveryhodných službách pre elektronické transakcie na vnútornom trhu a o zrušení smernice 1999/93/ES (Ú. v. EÚ L 257, 28.8.2014).“.

**38.** Za § 54 sa vkladá § 54a, ktorý vrátane nadpisu znie:

„§ 54a

Prechodné ustanovenia

k úpravám účinným od 1. januára 2018

(1) Konania podľa tohto zákona, ktoré neboli právoplatne skončené do 31. decembra 2017, sa dokončia podľa úpravy účinnej od 1. januára 2018.

(2) Lehoty, ktoré začali plynúť do 31. decembra 2017, plynú podľa doterajších predpisov a ich právne účinky zostávajú zachované.

(3) Práva a právne vzťahy z ochranných známok zapísaných do registra do 31. decembra 2017 sa posudzujú podľa právnej úpravy účinnej od 1. januára 2018. Vznik, zmena a zánik práv a právnych vzťahov, ako aj nároky z nich vzniknuté do 31. decembra 2017 sa posudzujú podľa predpisov účinných v čase ich vzniku.“.

**39.** Príloha sa dopĺňa tretím bodom, ktorý znie:

„3. **Smernica Európskeho parlamentu a Rady (EÚ) 2015/2436 zo 16. decembra 2015 o aproximácii právnych predpisov členských štátov v oblasti ochranných známok (Ú. V. EÚ** L 336/1, 23. 12. 2015).“.

**Čl. V**

Zákon Národnej rady Slovenskej republiky č. 145/1995 Z.z. o správnych poplatkoch v znení zákona Národnej rady Slovenskej republiky č. 123/1996 Z.z., zákona Národnej rady Slovenskej republiky č. 224/1996 Z.z., zákona č. 70/1997 Z.z., zákona č. 1/1998 Z.z., zákona č. 232/1999 Z.z., zákona č. 3/2000 Z.z., zákona č. 142/2000 Z.z., zákona č. 211/2000 Z.z., zákona č. 468/2000 Z.z., zákona č. 553/2001 Z.z., zákona č. 96/2002 Z.z., zákona č. 118/2002 Z.z., zákona č. 215/2002 Z.z., zákona č. 237/2002 Z.z., zákona č. 418/2002 Z.z., zákona č. 457/2002 Z.z., zákona č. 465/2002 Z.z., zákona č. 477/2002 Z.z., zákona č. 480/2002 Z.z., zákona č. 190/2003 Z.z., zákona č. 217/2003 Z.z., zákona č. 245/2003 Z.z., zákona č. 450/2003 Z.z., zákona č. 469/2003 Z.z., zákona č. 583/2003 Z.z., zákona č. 5/2004 Z.z., zákona č. 199/2004 Z.z., zákona č. 204/2004 Z.z., zákona č. 347/2004 Z.z., zákona č. 382/2004 Z.z., zákona č. 434/2004 Z.z., zákona č. 533/2004 Z.z., zákona č. 541/2004 Z.z., zákona č. 572/2004 Z.z., zákona č. 578/2004 Z.z., zákona č. 581/2004 Z.z., zákona č. 633/2004 Z.z., zákona č. 653/2004 Z.z., zákona č. 656/2004 Z.z., zákona č. 725/2004 Z.z., zákona č. 5/2005 Z.z., zákona č. 8/2005 Z.z., zákona č. 15/2005 Z.z., zákona č. 93/2005 Z.z., zákona č. 171/2005 Z.z., zákona č. 308/2005 Z.z., zákona č. 331/2005 Z.z., zákona č. 341/2005 Z.z., zákona č. 342/2005 Z.z., zákona č. 468/2005 Z.z., zákona č. 473/2005 Z.z., zákona č. 491/2005 Z.z., zákona č. 538/2005 Z.z., zákona č. 558/2005 Z.z., zákona č. 572/2005 Z.z., zákona č. 573/2005 Z.z., zákona č. 610/2005 Z.z., zákona č. 14/2006 Z.z., zákona č. 15/2006 Z.z., zákona č. 24/2006 Z.z., zákona č. 117/2006 Z.z., zákona č. 124/2006 Z.z., zákona č. 126/2006 Z.z., zákona č. 224/2006 Z.z., zákona č. 342/2006 Z.z., zákona č. 672/2006 Z.z., zákona č. 693/2006 Z.z., zákona č. 21/2007 Z.z., zákona č. 43/2007 Z.z., zákona č. 95/2007 Z.z., zákona č. 193/2007 Z.z., zákona č. 220/2007 Z.z., zákona č. 279/2007 Z.z., zákona č. 295/2007 Z.z., zákona č. 309/2007 Z.z., zákona č. 342/2007 Z.z., zákona č. 343/2007 Z.z., zákona č. 344/2007 Z.z., zákona č. 355/2007 Z.z., zákona č. 358/2007 Z.z., zákona č. 359/2007 Z.z., zákona č. 460/2007 Z.z., zákona č. 517/2007 Z.z., zákona č. 537/2007 Z.z., zákona č. 548/2007 Z.z., zákona č. 571/2007 Z.z., zákona č. 577/2007 Z.z., zákona č. 647/2007 Z.z., zákona č. 661/2007 Z.z., zákona č. 92/2008 Z.z., zákona č. 112/2008 Z.z., zákona č. 167/2008 Z.z., zákona č. 214/2008 Z.z., zákona č. 264/2008 Z.z., zákona č. 405/2008 Z.z., zákona č. 408/2008 Z.z., zákona č. 451/2008 Z.z., zákona č. 465/2008 Z.z., zákona č. 495/2008 Z.z., zákona č. 514/2008 Z.z., zákona č. 8/2009 Z.z., zákona č. 45/2009 Z.z., zákona č. 188/2009 Z.z., zákona č. 191/2009 Z.z., zákona č. 274/2009 Z.z., zákona č. 292/2009 Z.z., zákona č. 304/2009 Z.z., zákona č. 305/2009 Z.z., zákona č. 307/2009 Z.z., zákona č. 465/2009 Z.z., zákona č. 478/2009 Z.z., zákona č. 513/2009 Z.z., zákona č. 568/2009 Z.z., zákona č. 570/2009 Z.z., zákona č. 594/2009 Z.z., zákona č. 67/2010 Z.z., zákona č. 92/2010 Z.z., zákona č. 136/2010 Z.z., zákona č. 144/2010 Z.z., zákona č. 514/2010 Z.z., zákona č. 556/2010 Z.z., zákona č. 39/2011 Z.z., zákona č. 119/2011 Z.z., zákona č. 200/2011 Z.z., zákona č. 223/2011 Z.z., zákona č. 254/2011 Z.z., zákona č. 256/2011 Z.z., zákona č. 258/2011 Z.z., zákona č. 324/2011 Z.z., zákona č. 342/2011 Z.z., zákona č. 363/2011 Z.z., zákona č. 381/2011 Z.z., zákona č. 392/2011 Z.z., zákona č. 404/2011 Z.z., zákona č. 405/2011 Z.z., zákona č. 409/2011 Z.z., zákona č. 519/2011 Z.z., zákona č. 547/2011 Z.z., zákona č. 49/2012 Z.z., zákona č. 96/2012 Z.z., zákona č. 251/2012 Z.z., zákona č. 286/2012 Z.z., zákona č. 336/2012 Z.z., zákona č. 339/2012 Z.z., zákona č. 351/2012 Z.z., zákona č. 439/2012 Z.z., zákona č. 447/2012 Z.z., zákona č. 459/2012 Z.z., zákona č. 8/2013 Z.z., zákona č. 39/2013 Z.z., zákona č. 40/2013 Z.z., zákona č. 72/2013 Z.z., zákona č. 75/2013 Z.z., zákona č. 94/2013 Z.z., zákona č. 96/2013 Z.z., zákona č. 122/2013 Z.z., zákona č. 144/2013 Z.z., zákona č. 154/2013 Z.z., zákona č. 213/2013 Z.z., zákona č. 311/2013 Z.z., zákona č. 319/2013 Z.z., zákona č.347/2013 Z.z., zákona č. 387/2013 Z.z., zákona č. 388/2013 Z.z., zákona č. 474/2013 Z.z., zákona č. 506/2013 Z.z., zákona č. 35/2014 Z.z., zákona č. 58/2014 Z.z., zákona č. 84/2014 Z.z., zákona č. 152/2014 Z.z., zákona č. 162/2014 Z.z., zákona č. 182/2014 Z.z., zákona č. 204/2014 Z.z., zákona č. 262/2014 Z.z., zákona č. 293/2014 Z.z., zákona č. 335/2014 Z.z., zákona č. 399/2014 Z.z., zákona č. 40/2015 Z.z. zákona č. 79/2015 Z.z., zákona č. 120/2015 Z.z., zákona č. 128/2015 Z.z., zákona č. 129/2015 Z.z., zákona č. 247/2015 Z.z., zákona č. 253/2015 Z.z., zákona č. 259/2015 Z.z., zákona č. 262/2015 Z.z., zákona č. 273/2015 Z.z., zákona č. 387/2015 Z.z., zákona č. 403/2015 Z.z., zákona č. 125/2016 Z.z., zákona č. 272/2016 Z.z., zákona č. 342/2016 Z.z., zákona č. 386/2016 Z.z. a zákona č. 51/2017 Z. z. sa mení a dopĺňa takto:

**1.** V sadzobníku správnych poplatkov časti XVI. Priemyselné práva položka 214 písmeno a) znie:

„a) Vydanie druhopisu, výpisu z registrov zo spisov

alebo úradných listín uvedených v tejto časti

sadzobníka, za každú aj začatú stranu 4 eurá“.

**2.** V sadzobníku správnych poplatkov časti XVI. Priemyselné práva položka 216 vrátane oslobodenia a poznámky znie:

„**Položka 216**

a) Podanie patentovej prihlášky

1. Pôvodcom alebo spolupôvodcami 30 eur

2. iným prihlasovateľom ako pôvodcom alebo

prihlasovateľmi, ktorí nie sú zhodní so spolupôvodcami 60 eur

b) Podanie žiadosti o

1. dodatočné priznanie práva prednosti 66 eur

2. dodatočné uznanie prioritného dokladu 66 eur

3. zverejnenie patentovej prihlášky pred lehotou

 ustanovenou zákonom 20 eur

4. zápis prevodu alebo prechodu práv z patentovej prihlášky

 na iného prihlasovateľa alebo prevodu alebo

 prechodu patentu na iného majiteľa do registra 30 eur

5. zápis ďalšieho pôvodcu, prihlasovateľa alebo

 majiteľa do registra alebo odstránenie pôvodcu,

 prihlasovateľa alebo majiteľa z registra 20 eur

6. zápis licenčnej zmluvy alebo zápis jej ukončenia

 do registra, za každú patentovú prihlášku alebo patent 20 eur

7. zápis nútenej licencie, alebo zápis jej zrušenia

 do registra 20 eur

8. zápis záložného práva do registra alebo jeho výmaz

 z registra, za každú patentovú prihlášku alebo patent 20 eur

9. zápis súdneho sporu alebo zápis jeho ukončenia do

 registra, za každú patentovú prihlášku alebo patent 20 eur

10. zápis exekúcie alebo zápis jej ukončenia do registra,

 za každú patentovú prihlášku alebo patent 20 eur

c) Podanie žiadosti o vykonanie úplného prieskumu

patentovej prihlášky

1. do 10 uplatnených patentových nárokov 116 eur

2. za každý ďalší uplatnený nárok 20 eur

d) Vydanie patentovej listiny

1. v rozsahu do 10 strán napísaných strojom alebo výkresov 66 eur

2. za každú ďalšiu stranu napísanú strojom alebo výkres 10 eur

e) Podanie žiadosti o udelenie dodatkového ochranného osvedčenia 166 eur

f) Predĺženie doby platnosti dodatkového ochranného osvedčenia 100 eur

podľa osobitného predpisu47)

g) Podanie návrhu na zmenu doby platnosti dodatkového

ochranného osvedčenia 50 eur

h) Podanie žiadosti o vykonanie rešerše v prioritnej lehote 116 eur

**Oslobodenie**

Od poplatku podľa písmena b) štvrtého bodu tejto položky sú oslobodené žiadosti podľa zákona č. 92/1991 Zb. o podmienkach prevodu majetku štátu na iné osoby v znení neskorších predpisov.

**Poznámky**

1. Úrad vyberie poplatok podľa písmena c) tejto položky vo výške polovice príslušnej sadzby, ak v konaní o patentovej prihláške bola predložená správa o rešerši medzinárodného typu vykonanej úradom ako pobočkou Vyšehradského patentového inštitútu podľa medzinárodnej zmluvy 48) alebo bola vykonaná rešerš v prioritnej lehote.

2. Poplatok podľa písmena d) tejto položky je splatný do dvoch mesiacov odo dňa doručenia výzvy úradu.“.

Poznámka pod čiarou k odkazu 48 znie: „48) Dohoda o Vyšehradskom patentovom inštitúte (Oznámenie Ministerstva zahraničných vecí a európskych záležitostí Slovenskej republiky č. 369/2015 Z. z.).“.

**3.** V sadzobníku správnych poplatkov časti XVI. Priemyselné práva položke 216a písm. a) sa slová „Európskej patentovej dohody“ nahrádzajú slovami „Európskeho patentového dohovoru“.

**4.** V sadzobníku správnych poplatkov časti XVI. Priemyselné práva položke 216a písmeno b) znie:

„b) Zverejnenie alebo sprístupnenie prekladu patentových

nárokov alebo opraveného prekladu patentových nárokov

verejnosti a oznámenie vo Vestníku Úradu priemyselného

vlastníctva Slovenskej republiky 10 eur“. 10 eur“.

**5.** V sadzobníku správnych poplatkov časti XVI. Priemyselné práva položke 217 písmená b) až e) znejú:

„b) Podanie návrhu na zrušenie patentu 200 eur

c) Podanie návrhu na zrušenie európskeho patentu 200 eur

d) Podanie návrhu na zrušenie alebo zmenu dodatkového

 ochranného osvedčenia 200 eur

e) Podanie žiadosti o prepis patentu

alebo patentovej prihlášky 30 eur“.

**6.** V sadzobníku správnych poplatkov časti XVI. Priemyselné práva položke 221 písmená a) a b) znejú:

„a) Podanie prihlášky úžitkového vzoru

1. pôvodcom alebo spolupôvodcami 34 eur

2. iným prihlasovateľom ako pôvodcom alebo prihlasovateľmi,

ktorí nie sú zhodní so spolupôvodcami 68 eur

b) Podanie žiadosti o

1. odklad zverejnenia prihlášky 20 eur

2. zápis prevodu alebo prechodu práv z prihlášky úžitkového

 vzoru na iného prihlasovateľa alebo prevodu alebo

 prechodu úžitkového vzoru na iného majiteľa 30 eur

3. zápis ďalšieho pôvodcu, prihlasovateľa
 alebo majiteľa do registra alebo odstránenie pôvodcu,
 prihlasovateľa alebo majiteľa z registra 20 eur

4. zápis licenčnej zmluvy alebo zápis jej ukončenia

 do registra, za každú prihlášku

 úžitkového vzoru alebo úžitkový vzor 20 eur

5. zápis nútenej licencie alebo zápis jej zrušenia

 do registra, za každú prihlášku

 úžitkového vzoru alebo úžitkový vzor 20 eur

6. zápis záložného práva do registra alebo jeho výmaz

 z registra, za každú prihlášku úžitkového vzoru alebo

 úžitkový vzor 20 eur

7. zápis súdneho sporu alebo zápis jeho ukončenia do

 registra, za každú prihlášku úžitkového vzoru alebo
 úžitkový vzor 20 eur

8. zápis exekúcie alebo zápis jej ukončenia do registra,
 za každú prihlášku úžitkového vzoru alebo úžitkový vzor 20 eur“.

Ustanovenie o oslobodení od poplatku podľa písmena b) druhého bodu týmto nie je dotknuté.

**7.** V sadzobníku správnych poplatkov časti XVI. Priemyselné práva položke 222 písmená b) až d) znejú:

„b) Podanie námietok proti zápisu úžitkového vzoru do

 registra 40 eur

c) Podanie návrhu na výmaz úžitkového vzoru z registra

 úžitkových vzorov   80 eur

d) Podanie žiadosti o prepis úžitkového vzoru

alebo prihlášky úžitkového vzoru 30 eur“.

**8.** V sadzobníku správnych poplatkov časti XVI. Priemyselné práva položka 223 znie:

„Položka 223

Predĺženie platnosti úžitkového vzoru

1. po prvý raz o tri roky 150 eur

2. po prvý raz o tri roky v dodatočnej lehote do šiestich mesiacov 300 eur

od skončenia platnosti úžitkového vzoru

3. po druhý raz o tri roky 300 eur

4. po druhý raz o tri roky v dodatočnej lehote šiestich mesiacov

od skončenia platnosti úžitkového vzoru 600 eur“.

Poznámka k položke 223 týmto nie je dotknutá.

**9.** V sadzobníku správnych poplatkov časti XVI. Priemyselné práva položke 224 písmená b) a c) znejú:

„b) Podanie hromadnej prihlášky dizajnu

1. pôvodcom alebo spolupôvodcami 20 eur

2. iným prihlasovateľom ako pôvodcom alebo prihlasovateľmi,

ktorí nie sú zhodní so spolupôvodcami 40 eur

3. za každý ďalší dizajn v hromadnej prihláške

prihlásený pôvodcom alebo spolupôvodcami 10 eur

4. za každý ďalší dizajn v hromadnej prihláške

prihlásený iným prihlasovateľom ako pôvodcom alebo

prihlasovateľmi, ktorí nie sú zhodní so spolupôvodcami 20 eur

c) Podanie žiadosti o

1. odklad zverejnenia dizajnu 20 eur

2. zápis prevodu alebo prechodu práv z prihlášky dizajnu na

 iného prihlasovateľa alebo prevodu alebo prechodu

 zapísaného dizajnu na iného majiteľa 30 eur

3. zápis ďalšieho pôvodcu, prihlasovateľa
 alebo majiteľa do registra alebo odstránenie pôvodcu,
 prihlasovateľa alebo majiteľa z registra 20 eur

4. zápis licenčnej zmluvy alebo zápis jej ukončenia

do registra dizajnov, za každú prihlášku dizajnu alebo
zapísaný dizajn 20 eur

5. zápis záložného práva do registra alebo jeho výmaz

 z registra, za každú prihlášku dizajnu alebo
 zapísaný dizajn 20 eur

6. zápis súdneho sporu alebo zápis jeho ukončenia do

registra dizajnov, za každú prihlášku dizajnu alebo
zapísaný dizajn 20 eur

7. zápis exekúcie alebo zápis jej ukončenia do registra,
za každú prihlášku dizajnu alebo zapísaný dizajn 20 eur“.

Ustanovenie o oslobodení od poplatku podľa písmena b) druhého bodu týmto nie je dotknuté.

**10.** V sadzobníku správnych poplatkov časti XVI. Priemyselné práva položka 225 znie:

„Položka 225

Podanie návrhu na výmaz

1. zapísaného dizajnu z registra dizajnov   100 eur

2. za každý ďalší dizajn obsiahnutý v zapísanom

 dizajne 20 eur“.

**11.** V sadzobníku správnych poplatkov časti XVI. Priemyselné práva v položke 226 sa v poznámke slovo „Poznámky“ nahrádza slovom „Poznámka“, vypúšťa sa druhý bod a súčasne sa zrušuje označenie prvého bodu.

**12.** V sadzobníku správnych poplatkov časti XVI. Priemyselné práva položke 227 písmená a) a b) znejú:

„a) Podanie prihlášky topografie polovodičových výrobkov 100 eur

b) Podanie žiadosti o

1. zápis prevodu alebo prechodu prihlášky topografie

 polovodičových výrobkov na iného prihlasovateľa

 alebo prevodu alebo prechodu zapísanej topografie

 polovodičových výrobkov na iného majiteľa 30 eur

2. zápis ďalšieho pôvodcu

 do registra alebo odstránenie pôvodcu z registra 20 eur

3. zápis licenčnej zmluvy alebo zápis jej ukončenia

 do registra topografií polovodičových výrobkov,

 za každú topografiu polovodičových výrobkov 20 eur

4. zápis nútenej licencie alebo zápis jej zrušenia do

 registra 20 eur

5. zápis záložného práva do registra alebo jeho výmaz

 z registra 20 eur

6. zápis súdneho sporu alebo jeho ukončenia do registra 20 eur

7. zápis exekúcie alebo zápis jej ukončenia do registra,
 za každú prihlášku topografie polovodičových výrobkov
 alebo topografiu polovodičových výrobkov 20 eur“.

Ustanovenie o oslobodení od poplatku podľa písmena b) prvého bodu týmto nie je dotknuté.

**13.** V sadzobníku správnych poplatkov časti XVI. Priemyselné práva položke 229 písmená a) a b) znejú:

„a) Podanie prihlášky alebo rozdelenej prihlášky

1. individuálnej ochrannej známky do troch tried

tovarov alebo služieb 166 eur

2. kolektívnej ochrannej známky do troch tried

tovarov alebo služieb 332 eur

3. individuálnej alebo kolektívnej ochrannej známky,

za každú triedu tovarov nad tri triedy 20 eur

b) Podanie žiadosti o

1. zápis prevodu alebo prechodu práv z prihlášky ochrannej

 známky na iného prihlasovateľa alebo prevodu

 alebo prechodu ochrannej známky na iného

 majiteľa 30 eur

2. zápis licenčnej zmluvy alebo zápis jej ukončenia

do registra ochranných známok, za každú prihlášku
ochrannej známky alebo ochrannú známku 20 eur

3. zápis zúženia zoznamu tovarov alebo služieb

 ochrannej známky, zmenu licenčnej zmluvy alebo

 zmluvy o používaní kolektívnej ochrannej známky,

 úpravu v ochrannej známke 20 eur

4. zápis záložného práva do registra alebo jeho výmaz

 z registra, za každú prihlášku ochrannej známky
 alebo ochrannú známku 20 eur

5. zápis exekúcie alebo zápis jej ukončenia do registra,
za každú prihlášku ochrannej známky alebo ochrannú známku 20 eur“.

Ustanovenie o oslobodení od poplatku podľa písmena b) prvého bodu týmto nie je dotknuté.

**14.** V sadzobníku správnych poplatkov časti XVI. Priemyselné práva položka 230 znie:

„Položka 230

a) Návrh na zrušenie ochrannej známky alebo návrh na

 vyhlásenie ochrannej známky za neplatnú   100 eur

b) Podanie námietok proti zápisu označenia do registra

 ochranných známok 50 eur“.

**15.** V sadzobníku správnych poplatkov časti XVI. Priemyselné práva položke 231 písmeno e) znie:

„e) individuálnej alebo kolektívnej ochrannej známky

za každú triedu tovarov alebo služieb nad tri triedy 20 eur“.

**16.** V sadzobníku správnych poplatkov časti XVI. Priemyselné práva položke 232 písmená c) až e) znejú:

„c) vyznačenie krajín nasledujúce po medzinárodnom zápise

ochrannej známky 40 eur

d) zápis zmeny v medzinárodnom registri, ktorou je

 zmena majiteľa medzinárodnej ochrannej známky a

 zúženie zoznamu tovarov a služieb 20 eur

e) zápis licencie pre medzinárodnú ochrannú známku 20 eur“.

**17.** V sadzobníku správnych poplatkov časti XVI. Priemyselné práva položky 233 až 235 znejú:

„Položka 233

Podanie prihlášky označenia pôvodu výrobku alebo

zemepisného označenia výrobku 50 eur

Položka 234

Návrh na zrušenie označenia pôvodu výrobku alebo

zemepisného označenia výrobku 100 eur

Položka 235

a) Podanie žiadosti o medzinárodný zápis označenia

 pôvodu výrobku alebo zemepisného označenia výrobku 30 eur

b) Zápis zmeny v medzinárodnom registri označení pôvodu 20 eur

c) Podanie žiadosti o zápis označenia pôvodu výrobku

 alebo zemepisného označenia výrobku do registra

 Európskej komisie 50 eur

d) Podanie námietok proti žiadosti o zápis označenia

 pôvodu výrobku alebo zemepisného označenia výrobku

 do registra Európskej komisie 100 eur“.

**Čl. VI**

Tento zákon nadobúda účinnosť 1. januára 2018 okrem čl. I bodu 20 § 23 ods. 5 a § 24 ods. 10, bodu 67, čl. II bodu 24 § 23 ods. 5, bodu 25 § 24 ods. 10, bodu 55, čl. III bodu 21 § 22 ods. 5 a § 23 ods. 10, bodu 70, čl. IV bodu 19 § 20 ods. 12, bodu 21 § 21 ods. 5, bodu 29, ktoré nadobúdajú účinnosť 1. januára 2019.